༄༅།། རྒྱ་གར་དང་པ་ཀི་སི་ཐན། བྷང་ག་ལ་དང་ཨབ་གྷ་ཎི་སི་ཐན་སོགས་ལྷོ་ཨེ་ཤི་ཡའི་རྒྱལ་ཁབ་ཁག་གིས་འཛམ་གླིང་གི་མི་འབོར་གྱི་བཞི་ཆའི་གཅིག་ཟིན། རྒྱ་ནག་དང་ལྷོ་ཀོ་རི་ཡ། ཨི་རན། ཡུ་རོབ་རྒྱལ་ཁབ་ཨི་ཊི་ལི་སོགས་ལ་བསྡུར་ཚེ། ད་སྔ་ལྷོ་ཨེ་ཤི་ཡའི་རྒྱལ་ཁབ་ཁག་ལ་ཏོག་དབྱིབས་རིམས་ནད་ཁྱབ་སྟེ་མི་ལ་འཆི་སྐྱོན་དང་ནད་མནར་བྱུང་བའི་མིའི་གྲངས་འབོར་ཉུང་ཉུང་ཡིན། འོན་ཀྱང་ལྷོ་ཨེ་ཤི་ཡའི་རྒྱལ་ཁབ་ཁག་གི་དཔལ་འབྱོར་འཕེལ་རྒྱས་མེད་པ་དང་སྨན་བཅོས། འཕྲོད་བསྟེན་བཅས་ཀྱི་མཐུན་རྐྱེན་ཞན་པོའི་སྟབས་ཀྱིས་རྒྱལ་ཁབ་དེ་ཚོར་ཏོག་དབྱིབས་རིམས་ནད་ཁྱབ་གདལ་ཚབས་ཆེན་པོ་ཞིག་བྱུང་ན་བསམ་ཡུལ་ལས་འདས་པའི་ཆག་སྒོ་ཞིག་འབྱུང་ཉེན་ཡོད། རྒྱ་ནག་དང་ལྷོ་ཀོ་རི་ཡ་སོགས་ཀྱིས་ཏོག་དབྱིབས་རིམས་ནད་ལ་བཀག་སྡོམ་བྱས་པ་ལྟར་ཨེ་ཤི་ཡའི་རྒྱལ་ཁབ་ཁག་ལ་རིམས་ནད་དེ་འདྲ་ཞིག་ཁྱབ་གདལ་སོང་ན་གདོང་ལེན་འདྲ་མཚུངས་ཤིག་བྱ་ཐུབ་རྒྱུ་ཁག་པོ་རེད་ཅེས་ཉེན་བརྡ་བཏང་འདུག རྒྱ་གར་གྱི་རྒྱལ་ས་ལྡི་ལི་གསར་པའི་སྤྱི་དམངས་འཕྲོད་བསྟེན་ཉམས་ཞིབ་ཁང་གི་ནད་རིགས་ཞིབ་འཇུག་པ་གྷི་རི་དྷ་ར་བྷ་བྷུས་བཤད་པ་ལྟར་ན། རྒྱ་ནག་དང་ཨ་མི་རི་ཀ་སོགས་ཀྱིས་འགྲིམ་འགྲུལ་དང་མི་ཚོགས་འདུ་འཛོམས་བཀག་པ་ཇི་བཞིན་ལྷོ་ཨེ་ཤི་ཡའི་རྒྱལ་ཁབ་ཁག་གིས་འགོག་དཀའ། ལྷག་པར་དུ་ལྷོ་ཨེ་ཤི་ཡའི་འབྲེལ་ཡོད་རྒྱལ་ཁབ་ཁག་གི་གྲོང་མཐར་ཆགས་པའི་དབུལ་སྒར་ཁག་ཏུ་མི་ཚོགས་འདུ་འཛོམས་འགོག་རྒྱུ་ཡོང་ཐབས་མེད་པ་ཞིག་རེད། དབུལ་སྒར་ཁག་གི་གནས་ཡུལ་ཁག་ལ་མི་ཚོགས་ཆེ་བས་མི་ལ་རྒྱང་བཀྱེད་ནས་འཚོ་གནས་བྱ་དགོས་ཞེས་བཤད་རྒྱུ་ཁག་པོ་ཡིན། དབུལ་སྒར་ཁག་ཏུ་མི་རྣམས་གྲོག་ཚང་ལྟར་འཚང་ཁ་མ་བརྒྱབ་པར་འདུག་ཐབས་དབེན་ཞེས་བཤད།
ད་ལྟའི་བར་དུ་པ་ཀི་སི་ཐན་ལ་ཏོག་དབྱིབས་རིམས་ནད་ཁྱབ་ཡོད་པའི་གནས་ཚུལ་ཐོན་མེད་ཀྱང་གཟའ་ཟླ་བའི་ཉིན་རྒྱལ་ཁབ་དེར་ཏོག་དབྱིབས་རིམས་ནད་ཀྱི་ནད་པ་༩༤་འདུག་ཅེས་ཞིང་ཆེན་ཁག་དང་དབུས་གཞུང་གིས་ཁྱབ་བསྒྲགས་བྱས་ཤིང་། ནད་པ་མང་ཆེ་བ་ནི་རྒྱལ་ཁབ་དེའི་ལྷོ་ཕྱོགས་སུ་ཆགས་པའི་སིན་དྷི་ཞིང་ཆེན་དུ་ཡོད་པ་དང་མི་ཁག་ཅིག་ཨི་རན་ལ་འགྲིམ་འགྲུལ་བྱས་ནས་ནད་དུག་འགོས། སིན་དྷི་ཞིང་ཆེན་གྱི་བློན་ཆེན་ས་དབྱི་ཐེ་གྷ་ཎི་ཞེས་པ་ཞིག་གིས་ཨི་རན་གྱི་མཐའ་མཚམས་སུ་ཆགས་པའི་བྷ་ལུ་ཆི་སི་ཐན་དུ་པ་ཀི་སི་ཐན་གཞུང་གིས་ཟུར་འགོག་ཁང་ཞིག་བརྒྱབ་ཡོད་པ་དེར་ནད་པ་ཤོང་གི་མི་འདུག མི་༡༠༠་ལྷག་ལ་བརྟག་དཔྱད་བྱས་ནས་མི་༥༠་ཡས་མས་རེ་ལ་ནད་རྟགས་འཐོན་གྱི་ཡོད་པ་ནི་ཧ་ཅང་གི་གྲངས་ཚད་མཐོན་པོ་ཞིག་རེད་ཅེས་བཤད།ཉམས་ཞིབ་པ་ཚོས་པ་ཀི་སི་ཐན་དང་རྒྱ་ནག་གཉིས་ལ་དཔལ་འབྱོར་དང་ཚོང་ལས། ཡུལ་སྐོར་སྤྲོ་འཆམ་དང་པ་ཀི་སི་ཐན་གྱི་སློབ་ཕྲུག་༡༠༠༠་ཡས་མས་ཤིག་རྒྱ་ནག་གི་ཝུ་ཧན་གྲོང་ཁྱེར་དང་ཧུ་པེ་ཞིང་ཆེན་དུ་སློབ་སྦྱོང་བྱེད་ཀྱི་ཡོད་པར་མ་ཟད། རྒྱ་ནག་གི་ངལ་རྩོལ་བ་བརྒྱ་ཕྲག་མང་པོས་པ་ཀི་སི་ཐན་གྱི་ས་ཐོག་ཏུ་རྒྱ་ནག་གི་རྒྱུད་གཅིག་ལམ་གཅིག་གི་དཔལ་འབྱོར་ཚོང་ལམ་འཛུགས་སྐྲུན་བྱེད་ཀྱི་ཡོད་པར་བརྟེན། པ་ཀི་སི་ཐན་རྒྱལ་ཡོངས་སུ་དབུས་གཞུང་དང་ཞིང་ཆེན་ཁག་གིས་ཁྱབ་བསྒྲགས་བྱས་པ་ལས་ཀྱང་ཏོག་དབྱིབས་རིམས་ནད་འགོས་ཡོད་པའི་ནད་པ་མང་བ་ཡོད་ཤས་ཆེ། གཅིག་བྱས་ན་པ་ཀི་སི་ཐན་ནི་ལྷོ་ཨེ་ཤི་ཡའི་རྒྱལ་ཁབ་ཁག་གི་གྲས་སུ་ཏོག་དབྱིབས་རིམས་ནད་ཉེན་ཚབས་ཆེ་ཤོས་དེ་ཡིན་སྲིད་ཅེས་གླེང་།
ད་ལྟའི་བར་དུ་རྒྱ་གར་རྒྱལ་ཡོངས་སུ་ཏོག་དབྱིབས་ནད་དུག་འགོས་པའི་ནད་པ་༡༡༣་ཡོད་པ་སྟེ། མ་ཧ་ར་ཤི་ཊི་ར་མངའ་སྡེར་ནད་པ་༣༣་དང་ཀེ་ར་ལ་མངའ་སྡེར་ནད་པ་ཉི་ཤུ་རྩ་བཞི། དེའི་རྗེས་སུ་ཨུ་དྷར་པུར་དྷེ་ཤི་ལ་ནད་པ་༡༢་དང་ལྡི་ལིར་ནད་པ་བདུན། རྒྱ་གར་ལྷོ་ཕྱོགས་ཀྱི་ཀར་ན་ཊ་ཀ་མངའ་སྡེར་ནད་པ་༧་འདུག ཀར་ན་ཊ་ཀ་མངའ་སྡེར་བོད་པ་བཙན་བྱོལ་བའི་ལྷོ་ཕྱོགས་གཞིས་ཆགས་ཆེ་ཁག་རྣམས་དང་བྱེས་གདན་ས་ཆེན་པོ་སེ་འབྲས་དགའ་གསུམ། བཀྲ་ཤིས་ལྷུན་པོ་དང་རྒྱུད་སྨད་གྲྭ་ཚང་། དཔལ་ཡུལ་རྣམ་གྲོལ་གླིང་དང་བོད་པ་བཙན་བྱོལ་བའི་སློབ་གྲྭ་ཁག་བཅས་ཆགས་ཡོད་པ་རེད། ཕྱི་ཟླ་༣་པའི་ཚེས་༡༨་ནས་རྒྱ་གར་གཞུང་གིས་ཡུ་རོབ་མཉམ་འབྲེལ་དང་ཡུ་རོབ་རང་དབང་ཚོང་ལས་ཁོངས་ཀྱི་རྒྱལ་ཁབ་ཁག ཏུར་ཀི་དང་དབྱིན་ཇི་སོགས་ནས་རྒྱ་གར་ལ་འགྲུལ་པ་ཡོང་མི་ཆོག ཕྱི་ཟླ་༤་པའི་ཚེས་ཤར་བར་དུ་རྒྱ་གར་གཞུང་གིས་ཕྱི་རྒྱལ་གྱི་ཡུལ་སྐོར་སྤྲོ་འཆམ་པ་ཚོར་ཐོངས་མཆན་སྤྲོད་རྒྱུ་མིན། ཨ་རབ་མཉམ་འབྲེལ་ཚོ་དཔོན་རྒྱལ་ཕྲན་དང་ཁ་ཊར། ཨོ་མན་དང་ཁུ་ཝེ་ཐེ་བཅས་བརྒྱུད་ནས་རྒྱ་གར་ལ་འབྱོར་བ་རྣམས་ཉི་མ་༡༤་རིང་ལོགས་སུ་ཟུར་འགོག་བྱ་རྒྱུ་ཡིན་ཞེས་བསྒྲགས། རྒྱ་གར་ལ་ཏོག་དབྱིབས་རིམས་ནད་ཀྱི་ནད་དུག་འགོས་པའི་ནད་པ་ཆེས་གསར་ཤོས་དེ་ཨུ་རི་ས་མངའ་སྡེར་བྱུང་ཡོད་པས་ཨོ་རི་ས་དང་ལྡི་ལི། འཇའ་མུ་དང་ཀ་ཤི་མིར། ཨུ་དྷར་པུར་དྷེ་ཤི་བཅོས་ཀྱིས་རང་གི་མངའ་ཁོངས་ཀྱི་སློབ་ཆེན་ཁག་དང་སློབ་ཆུང་རྣམས་སྒོ་བརྒྱབ་ནས་རིམས་ནད་སྔོན་འགོག་བྱེད་འགོ་ཚུགས།
ཨབ་གྷི་ཌི་སི་ཐན་ལ་ཏོག་དབྱིབས་རིམས་ནད་ཀྱི་ནད་དུག་འགོས་པའི་མི་༢༡་ཡོད་པའི་མང་ཆེ་བ་ནི་ཨི་རན་གྱི་ས་མཚམས་སུ་ཆགས་པའི་ཧི་ར་ཐེ་ཞིང་ཆེན་དུ་ཡོད་པར་བརྟེན། ཧི་ར་ཐེ་ཞིང་ཆེན་ནས་ཨབ་གྷ་ཎི་སི་ཐན་རྒྱལ་ཡོངས་སུ་ཏོག་དབྱིབས་རིམས་ནད་ཁྱབ་སྲིད་པའི་ཉེན་ཁ་ཆེ། དེའི་རྒྱུ་མཚན་ནི་ཉིན་ལྟར་ཨབ་ཧན་སྟོང་ཕྲག་མང་པོ་ས་མཚམས་བརྒལ་ཏེ་ཨི་རན་ལ་ལས་ཀ་འཚོལ་དུ་འགྲོ་བཞིན་ཡོད་པས་ངལ་རྩོལ་བ་རྣམས་རང་ཁྱིམ་དུ་ཕྱིར་ལོག་བྱས་ནས་བཟའ་མི་རྣམས་དང་ཁྱིམ་མཚེས་སོགས་ལ་རིམས་ནད་བགོ་ཡི་ཡོད་ཅིང་། ཧི་ར་ཐེ་ཞིང་ཆེན་གྱི་སྤྱི་ཁྱབ་ཁ་ཡོ་མཱིས་དབུས་གཞུང་གིས་གནད་དོན་འདི་གཟབ་ནན་གྱིས་ཐག་གཅོད་བྱ་དགོས་པའི་འབོད་སྐུལ་ཞུ་རྒྱུ་ཡིན། ང་ཚོའི་མི་མང་ལ་བཟའ་བཅའ་དང་སྨན་སོགས་གཞི་རྩའི་དགོས་མཁོ་རྣམས་དབུས་གཞུང་གིས་རོགས་རམ་སྤྲོད་དགོས་ཞེས་བཤད་ཡོད་པའི་གནས་ཚུལ་ཐོན། ཨབ་གྷ་ཎི་སི་ཐན་ལ་ལོ་མང་རིང་ནང་འཁྲུག་ལངས་ནས་རྨང་གཞིའི་མཐུན་རྐྱེན་ལ་གཏོར་བཤིག་ཐེབས་པ་དང་བསྐྱར་དུ་འཛུགས་སྐྲུན་གྱི་འགྲོ་གྲོན་མེད་པ། དབུས་སྲིད་གཞུང་གིས་ཀྱང་ཨབ་གྷ་ཎི་སི་ཐན་རྒྱལ་ཡོངས་ལ་དབང་སྒྱུར་ནན་པོ་ཞིག་བྱེད་ཐུབ་ཀྱི་མེད་པ་བཅས་ཀྱིས་ཏོག་དབྱིབས་རིམས་ནད་ལ་བཀག་སྡོམ་ནུས་པ་ཐོན་པ་ཞིག་བྱེད་དཀའ། རྒྱལ་ས་ཀ་བྷུལ་གྱི་འབྲུ་རིགས་སྡེབ་ཚོང་པ་ཞིག་གིས་ཟས་སོང་གི་རིན་གོང་འཕར་གྱི་ཡོད་པ་འདི་འདྲ་ཞིག་སྔོན་ཆད་བྱུང་མྱོང་མེད། གལ་སྲིད་མི་མང་རྣམས་རིམས་ནད་ལ་སྐྲག་ནས་འབྲུ་རིགས་སྡེབ་གསོག་བྱ་རྒྱུ་རྒྱུན་མཐུད་ན་ཉིན་ཤས་རྗེས་སུ་ཁྲོམ་ལ་འབྲུ་རིགས་བཙོང་རྒྱུ་མེད་པར་འགྱུར་རྒྱུ་རེད་ཅེས་བཤད།
སིངྒ་ལར་ཏོག་དབྱིབས་རིམས་ནད་ཀྱི་ནད་པ་༡༨་དང་དེའི་ཁྱིམ་མཚེས་རྒྱལ་ཁབ་མལ་དྷིབ་ལ་ནད་པ་བཅུ་གསུམ། བྷང་ག་ལར་ནད་པ་༨་དང་འབྲུག་ཡུལ་དུ་ཨ་རིའི་ཡུལ་སྐོར་སྤྲོ་འཆམ་པ་ཞིག བལ་ཡུལ་དུ་ཏོག་དབྱིབས་རིམས་ནད་འགོས་པའི་ནད་པ་གཅིག་དང་ནད་དུག་འགོས་ཡོད་པར་དོགས་པ་ཡོད་པའི་མི་༤་འདུག བལ་ཡུལ་གཞུང་གིས་ཟླ་བ་འདིའི་ཚེས་༡༤་ནས་ཕྱི་ཟླ་༤་པའི་ཚེས་མགོ་བར་དུ་འཛམ་གླིང་ཡུལ་གྲུ་ཁག་ནས་ཇོ་མོ་གླང་མར་འཛེག་ཏུ་སླེབས་པ་ཚོར་ཐོངས་སྤྲོད་རྒྱུ་མིན་ཞེས་བསྒྲགས། ལོ་ལྟར་འཛམ་གླིང་ཡུལ་གྲུ་གང་ས་ནས་བལ་ཡུལ་ཕྱོགས་སུ་ཇོ་མོ་གླང་མའི་རི་འཛེག་པ་བརྒྱ་ཕྲག་འགའ་རེ་ཡོང་གི་ཡོད་ཅིང་། རྒྱ་གར་གྱི་སྲིད་བློན་མོ་དྷིས་ལྷོ་ཨེ་ཤི་ཡའི་རྒྱལ་ཁབ་ཁག་གི་འགོ་ཁྲིད་ཚོར་རིམས་ནད་སྔོན་འགོག་ཆེད་དུ་རྒྱ་གར་གྱིས་སྨན་པའི་རུ་ཁག་དང་འཕྲོད་བསྟེན་ལས་སྣེ་ཉམས་མྱོང་ཅན། མཐུན་རྐྱེན་སོགས་མཁོ་སྦྱོར་བྱེད་ཆོག་ཅེས་བརྙན་ལམ་བརྒྱུད་ནས་ཁས་བླངས་འདུག


ཚད་མའི་ལུགས་ཀྱི་མཐོ་རིས་དང་ཐར་པའི་རྣམ་གཞག་ལ་དཔྱད་པ།
མཁས་གྲུབ་དགེ་ལེགས་དཔལ་བཟང་སོགས་མཁས་པ་ཁ་ཅིག་གིས། མདོ་ལུང་ཟ་ཟུར་རེ་དྲངས་ནས་ཚད་མ་རིག་པའི་ཁུངས་སངས་རྒྱས་ཀྱི་གསུང་ལ་གཏུག་ཅི་ཐུབ་མཛད་ཡོད་ཀྱང༌། གསུང་རབ་གང་དུ་ཡང་ཚད་མ་དང་ཚད་མིན་གྱི་རྣམ་གཞག་དང༌། རྟགས་ཡང་དག་དང་ལྟར་སྣང་གི་རྣམ་དབྱེ་གསལ་པོར་མ་གསུངས་ཤིང༌། མཚན་གཞི་ཙམ་ནི་འཇིག་རྟེན་འཚོ་བའི་ཁྲོད་དུའང་ཡོད་པས་ཁུངས་སུ་མི་འགྲོ། དེས་ན་རིག་གཞུང་འདི་ཐོག་མར་མུ་སྟེགས་རིག་པ་ཅན་པའི་ཁྲོད་དུ་རང་རྐྱ་ཐུབ་ཅིང༌། ཕྱིས་སུ་སངས་རྒྱས་པའི་མཁས་པ་ཚོས་རང་ལུགས་ཟུར་དུ་ཕྱེས་པར་གྲགས་པ་ཉིད་དོན་ལ་གནས་སོ་སྙམ། ངོ་བོ་ཤེས་པ་ཡུལ་ལ་ཇི་ལྟར་འཇུག་པའི་ཚུལ་གཏན་ལ་འབེབས་པ་ཡིན་པས། རིག་གཞུང་རང་ངོས་ནས་བཤད་ན་ཆོས་དང་འཇིག་རྟེན། ཕྱི་པ་དང་ནང་པ་སོགས་ཀྱི་དབྱེ་བ་འབྱེད་རྒྱུ་མེད། འོན་ཀྱང་སློབ་དཔོན་ཕྱོགས་གླང་གི་མདོ་ཡི་མཆོད་བརྗོད་ལ་རྣམ་འགྲེལ་མཁན་པོས་ཚན་པ་ལོགས་སུ་བཟོས་ཏེ་རྒྱས་བཤད་གནང་བ་དེ་ནས་བཟུང༌། སངས་རྒྱས་པའི་ལུགས་ཀྱི་ཚད་མ་རིག་པའི་ཁ་ཕྱོགས་ཀྱང་འཁོར་འདས་གཉིས་ཀྱི་ཕྱོགས་སུ་བསྒྱུར་ཏེ་དོན་དངོས་ཀྱི་བརྗོད་བྱ་བློ་རྟགས་གཉིས་ནི་དེའི་ལག་ཆ་ཙམ་དུ་གྱུར་པ་རེད། སྐབས་འདིའི་དཔྱད་བྱ་ཡང་ཚད་མ་རིག་པ་དངོས་དེ་མིན་པར་ཚད་མ་གྲུབ་པའི་ལེའུ་དེའི་ནང་དོན་ཏེ་ཆོས་ལུགས་དང་ཐད་ཀར་འབྲེལ་བའི་གནད་དོན་ཁ་ཅིག་ཡིན། དེ་ལ་ཐོག་མར་དཔྱད་འོས་པ་ནི་སྐྱེ་སྲིད་ཀྱི་སྐོར་འདི་ཡིན་ཏེ། སྐྱེ་བ་སྔ་ཕྱི་ཡོད་པ་ཙམ་གྱིས་ཆོས་ལུགས་པ་ལ་རྒྱལ་ཁ་ཐོབ་པ་མ་ཡིན་ཀྱང༌། གལ་སྲིད་མེད་པའི་དབང་དུ་བཏང་ན་ནི་འཇིག་རྟེན་སྟེང་གི་ཆོས་ལུགས་ཕལ་མོ་ཆེ་གཞི་རྩའི་ཆ་ནས་ཚར་སོང་བ་རེད། གནའ་བོའི་རྒྱ་གར་དུ་སྐྱེ་བ་སྔ་ཕྱི་ཁས་མི་ལེན་པའི་གྲུབ་མཐའ་ཞིག་བྱུང་མྱོང་ཡོད་པ་དེའི་མིང་འདོགས་ལ་རྒྱང་འཕེན་པ་ཟེར། གྲུབ་མཐའ་དེ་ཐོག་མར་དྲང་སྲོང་ཕུར་བུས་དམག་འཁྲུག་གི་ཆེད་དུ་ལྷ་ཡུལ་དུ་སྲོལ་གཏོད་ཅིང༌། དེ་རྗེས་དྲང་སྲོང་འཇིག་མིག་གིས་འདོད་སྲེད་ཀྱི་ཆེད་དུ་མི་ཡུལ་དུ་དར་སྤེལ་བཏང་བ་རེད་ཅེས་ཤོད་སྲོལ་འདུག །ལྷ་རྣམས་ཀྱིས་རང་ཉིད་གང་ནས་ཤི་འཕོས་ཏེ་འདིར་སྐྱེས་པ་དང༌། འདི་ནས་ཤི་འཕོས་ཏེ་གང་དུ་སྐྱེ་བར་འགྱུར་བ་དང༌། དེ་དག་གི་རྒྱུ་དང་རྐྱེན་ཅི་ཞིག་ཡིན་པ་བཅས་གསལ་གསལ་ཐིང་ཐིང་མཐོང་བར་བཤད་ཡོད་པས་དེར་དྲང་སྲོང་ཕུར་བུའི་ཆད་ལྟའི་གྲུབ་མཐས་ཁ་ལོ་ཇི་ལྟར་བསྒྱུར་ཐུབ་བམ། དྲང་སྲོང་འཇིག་མིག་དང་ཁོའི་བུ་མོའི་བར་གྱི་འབྲེལ་བ་དེ་ཡ་རབས་བཟང་སྤྱོད་ཀྱི་ཐད་ནས་སྟངས་འཛིན་བྱས་ཡོད་པ་ལས། སྐྱེ་སྲིད་དང་རྣམ་སྨིན་ཁས་ལེན་མིན་ལ་རག་ལས་མེད། འདི་ཙམ་ལ་ཡང་རྟོག་དཔྱོད་མེད་པར་རང་སྣང་གང་ཤར་གྱིས་ཐོག་མ་ཉིད་ནས་དམའ་འབེབས་དང་ཁྱད་དུ་གསོད་རྐྱང་བྱེད་པ་ནི་རང་ཉིད་དྲང་པོ་མིན་ཞེས་གསལ་སྟོན་བྱས་པ་ཁོ་ནའོ། །ཚད་མ་རྣམ་འགྲེལ་ལས། རྒྱུ་འབྲས་དང་རྗེས་དཔག་ཁས་མི་ལེན་ཞིང༌། ལུས་ཆ་མེད་དང་དབུགས་རྟག་པར་འདོད་པ་སོགས་མེད་སྨྲའི་ལྟ་གྲུབ་ཆག་རོ་འགའ་ཞིག་ཆེད་དུ་བསལ་ཏེ། དེར་དགག་སྒྲུབ་རྒྱས་ཤིང་རྒྱས་པ་ཞིག་གནང་འདུག་པ་སྐབས་དེའི་ཕྱོགས་སྔ་དེ་ཚོར་ཕྲན་བུ་རེ་སོང་ཡོད་ཤས་ཆེ། སྤྱིར་ནི་རིགས་པ་ཕལ་མོ་ཆེ་རྩིང་ཧྲུལ་གནད་མ་ཟིན་པ་འབའ་ཞིག་ལས་བསྒྲུབ་བྱ་ལ་ངེས་ཤེས་འདྲེན་པ་དག་ལྟ་ཅི་སྟེ། ད་རེས་ཏོག་ཙམ་འདྲ་ཆགས་པོ་ཞིག་གསུངས་སོང་སྙམ་པའི་དོན་འགྱུར་གྱི་ཐེ་ཚོམ་སྐྱེད་ནུས་ཤིག་ཀྱང་ཕལ་ཆེར་མེད་པའི་ཚོད་རེད། དཔེར་ན། ལུས་ལས་སེམས་སྐྱེ་ན་ལུས་ཡོངས་རྫོགས་ལས་སྐྱེའམ། ཆ་ཤས་རེ་རེ་ལས་སྐྱེ། ཡོངས་རྫོགས་ལས་སྐྱེ་ན་མཛུབ་མོ་ཆད་པའི་མི་ལ་སེམས་མི་སྐྱེ་བར་ཐལ། ཆ་ཤས་རེ་རེ་ལས་སྐྱེ་ན་རྡུལ་གྱི་གྲངས་བཞིན་དུ་སེམས་ཀྱང་མང་དུ་སྐྱེ་བར་ཐལ། ཞེས་པ་ལྟ་བུ་བསམ་གཞིག་གནད་ལ་ཡེ་ནས་མ་འབྱོར་བ་དང༌། ལུས་སེམས་གཉིས་ལ་རྒྱུ་འབྲས་ཀྱི་འབྲེལ་པ་གྲུབ་ན་ལུས་ཅི་ཙམ་རྒྱགས་པ་ན་སེམས་ཀྱང་དེ་ཙམ་དུ་གསལ་ཞིང་རྒྱས་པར་ཐལ། ཞེས་པ་ལྟ་བུ་རིགས་ལམ་སྟབས་བདེ་ཐག་ཆོད་པ་དང༌། ལུས་སེམས་ཀྱི་ཉེར་ལེན་ནམ། ཡང་ན་ལུས་སེམས་བདག་ཉིད་གཅིག་ཡིན་ན་ཤི་བའི་རོ་ལ་ཡང་སེམས་གནས་དགོས་པར་ཐལ། ཞེས་པ་ལྟ་བུ་དོན་མེད་ཁ་ཁྲལ་འཇལ་བ་ཙམ་དང༌། ལུས་སེམས་གཉིས་པོ་ཡོན་ཏན་དང་ཡོན་ཏན་ཅན་ཡིན་ན་སེམས་ཀྱི་ཡོན་ཏན་ལུས་ཐོག་ནས་མཐོང་ཐུབ་པར་ཐལ། ཞེས་པ་ལྟ་བུ་ཁྱབ་འབྲེལ་ངེས་པ་མེད་པ་དང༌། རྒྱུ་ཚོགས་གྲངས་ཚང་གི་ཚུལ་དུ་འབྲེལ་ན་དུག་གིས་ཤི་བའི་རོ་ལ་དུག་སེལ་བྱས་ཚེ་གསལ་རིག་སླར་ཡང་སྐྱེ་འོང་བར་ཐལ། ཞེས་པ་ལྟ་བུ་མཐའ་དཔྱད་ཡག་པོ་མ་བྱས་པ་སྟེ་རིགས་ལམ་མང་ཤོས་འདི་དང་འདི་འདྲ་ཤ་སྟག་རེད་བཞག །མེ་ཇི་ཙམ་གྱིས་ཤུགས་ཆེར་འབར་ན་དུ་བ་དེ་ཙམ་གྱིས་དྲག་ཏུ་འཕྱུར་མི་དགོས་པ་བཞིན་རྒྱུ་དང་འབྲས་བུའི་འབྲེལ་བ་གྲུབ་ཕྱིན་ཆད་མཐའ་གཅིག་ཏུ་འཕེལ་འགྲིབ་རྗེས་སུ་འགྲོ་ལྡོག་ཡོད་མི་དགོས། ལུས་སེམས་བདག་ཉིད་གཅིག་ཡིན་པའི་དབང་དུ་བཏང་རུང་འདུ་འབྲལ་མེད་པས་མ་ཁྱབ་པ་ནི་ལྕགས་གོང་དང་དེའི་དམར་འབར་བ་ནང་བཞིན་རེད། ཆང་མ་འཐུང་གི་བར་དུ་མྱོས་པའི་ནུས་པ་ཧ་མི་གོ་བ་བཞིན་ཡོན་ཏན་དང་ཡོན་ཏན་ཅན་གྱི་འབྲེལ་བའང་རྣམ་པ་ཐམས་ཅད་དུ་གཅིག་གྱུར་དུ་བསྡད་མེད། གསོན་ལུས་སེམས་ཀྱི་རྒྱུ་ཚོགས་གྲངས་ཚང་ཡིན་སྲིད་ཀྱང་དབུགས་དང༌། དྲོད། སྲོག་བཅས་ཡོད་ཚད་སོང་ཟིན་པའི་རོ་ཐོག་ཏུ་བསམ་བློ་རང་འཇགས་སུ་ལོག་འོང་བའི་ངེས་པ་ག་ལ་ཡོད། སྐྱེ་དངོས་རིག་པ་དང༌། ཚེ་སྲོག་གི་སྐྱེ་འཕེལ་ལ་ཆ་རྒྱུས་ཕྲན་བུ་ཡོད་པའི་དེང་གི་ཚན་རིག་པ་ཞིག་ཡིན་ན་གོང་གི་རིགས་པ་དེའི་གྲས་ལ་བསམ་བློ་གཏོང་རིན་ཅུང་ཙམ་ཡང་མེད་ཅིང༌། གཞན་སུ་ཞིག་གིས་དེ་དང་དེ་འདྲའི་བགྲོ་གླེང་འདྲ་བྱས་ན་ཁོ་ཚོའི་སེམས་གཏིང་ནས་དགོད་རྒྱུ་ཡོང་ངེས་རེད། འབྲོག་པ་ཞིག་གིས་ཐག་པའི་སྣེ་གཅིག་ཤེལ་ཏོག་ལ་བཏགས། སྣེ་གཞན་ཞིག་དེ་ཆུ་ལ་བཏུགས་ནས་གློག་འབར་མིན་ཚོད་ལྟ་བྱས་སྐད་འདུག་པ་དེ་དང་ཤིན་ཏུ་འདྲ་བས་དགོད་རྒྱུ་ཅི་ལ་མི་འོང༌། དབྱིན་ཇིའི་སྐྱེ་དངོས་རིག་པ་བ་རྡར་ཝུན་གྱི་སྐྱེ་དངོས་འཕེལ་འགྱུར་གྱི་ལྟ་བ་འདིས། འཇིག་རྟེན་གསར་གཏོད་སྨྲ་བ་དང༌། འགྱུར་མེད་དངོས་གཙོ་སྨྲ་བའི་གྲུབ་མཐའ་ཤུལ་མེད་དུ་བཏང་བ་ཙམ་དུ་མ་ཟད། མཐར་གཏུགས་ནས་བཤད་ན་ང་ཚོའི་ཡང་སྲིད་རིང་ལུགས་འདི་ལ་ཡང་རྩ་འཛིན་བྱ་ས་ཡག་པོ་ཞིག་མེད་པའི་བརྡ་ལན་གསལ་པོར་སྤྲད་ཡོད། དེ་ཡང་འཕེལ་འགྱུར་སྨྲ་བ་འདི་ལ་སྐྱེ་དངོས་རྣམས་ཀྱི་ངོ་བོ་སྟབས་བདེ་ཅན་ནས་རྙོག་འཛིང་ཅན་དུ་འཕེལ་བ་དང༌། རིགས་རྒྱུད་ཆིག་རྐྱང་ཅན་ནས་སྣ་མང་ཅན་དུ་འགྱུར་བའི་རྩ་དོན་གཉིས་ཡོད་ཅིང་འཕེལ་དང་འགྱུར་ཞེས་པའི་མིང་ཚིག་དེ་གཉིས་ཀྱི་གོ་དོན་ཡང་དེ་ཡིན། དང་པོ་འདིས་སྐྱེ་མེད་དངོས་རྫས་ཀྱི་གྲུབ་ཆ་ཕུན་སུམ་ཇེ་ཚོགས་སུ་ཕྱིན་ཚེ་སྐྱེ་ལྡན་དངོས་པོར་འགྱུར་བ་དང༌། སྐྱེ་ལྡན་དངོས་པོའི་གྲུབ་ཆ་ཕུན་སུམ་ཚོགས་སུ་ཕྱིན་ཚེ་དམའ་རིམ་གྱི་ཚེ་སྲོག་འབྱུང་བ་དང༌། དམའ་རིམ་སྲོག་ཆགས་ཀྱིས་ཕྱི་ཡུལ་དང་འབྲེལ་གཏུགས་མཐུན་སྦྱོར་བྱས་ཚེ་ད་གཟོད་མཐོ་རིམ་གྱི་སྲོག་ལྡན་འགྲོ་བ་མིའི་རིགས་འདི་འབྱུང་བར་བཤད་ཅིང༌། དེ་དག་གི་འཕེལ་རིམ་ཡང་བྱིས་པ་ནས་རྒན་པོའི་བར་གྱི་མི་ཚེ་བཞིན་རྒྱུན་ཆགས་སུ་བརྩི་རྒྱུ་ཡོད། གནའ་བོའི་སྤྲ་མི་ནི་མི་དང་དུད་འགྲོའི་དབྱེ་འབྱེད་དཀའ་བའི་མཚམས་ཚིགས་དང༌། ལུས་ཀྱི་ནད་འབུ་ནི་སྲོག་ལྡན་དང་སྲོག་མེད་ཀྱི་དབྱེ་འབྱེད་དཀའ་བའི་མཚམས་ཚིགས་དང༌། འཕྱོ་གཡེང་གི་དངོས་པོ་ནི་སྐྱེ་ལྡན་དང་སྐྱེ་མེད་ཀྱི་དབྱེ་འབྱེད་དཀའ་བའི་མཚམས་ཚིགས་ཡིན། ཚད་མ་རྣམ་འགྲེལ་ལས། སྲོག་ཆགས་ཙམ་དང༌། སྲོག་ཆགས་དང༌། ཆེས་སྲོག་ཆགས་བཅས་ཀྱི་དབྱེ་བ་འབྱེད་རྒྱུ་ཡོད་པར་ཐལ། ཞེས་གཞན་ལ་མི་འདོད་པའི་ཚད་དུ་བྱས་ནས་འཕངས་ཡོད་ཀྱང་འཕེལ་འགྱུར་སྨྲ་བའི་ལུགས་འདིར་དེ་འདྲའི་དབྱེ་བ་ཕྱེས་ན་ཤིན་ཏུ་འོས་ཤིང་འཚམ་པར་སྣང༌། རྩོད་སྒྲུབ་དངོས་གཙོ་སྨྲ་བ་ཚོས། འདུ་ཤེས་ནི་དངོས་པོའི་འཇིག་རྟེན་ཡུན་རིང་འཕེལ་བའི་འབྲས་བུ་ཡིན་ཞེས་པ་དང༌། འདུ་ཤེས་ནི་སྤྱི་ཚོགས་ངལ་རྩོལ་གྱི་གྲུབ་འབྲས་ཡིན་ཞེས་པ་དང༌། འདུ་ཤེས་ནི་ཀླད་ཆེན་གྱི་ནུས་མཐུ་ཡིན་ཞེས་པ་དང༌། འདུ་ཤེས་ནི་ཕྱི་རོལ་ཡུལ་གྱི་ཚུར་སྣང་ཡིན་ཞེས་པ་འདི་དག་ཡོད་ཚད་ཀྱི་ཁུངས་དང་གོ་བ་ཡང་འཕེལ་འགྱུར་སྨྲ་བའི་ལྟ་བ་འདི་རང་ཡིན། བྱིས་པ་དང༌། གཞོན་ནུ། རྒན་པོ་གསུམ་ལ་རྣམ་དཔྱོད་ཆེ་ཆུང་ཡོད་ཀྱང་རྣམ་ཤེས་ཡོད་མེད་ཀྱི་དབྱེ་བ་འབྱེད་མི་བཏུབ་པ་བཞིན། སྲོག་ཆགས་དང༌། རྩི་ཤིང༌། ས་རྡོ་བཅས་ལ་རྐྱེན་ལྡན་རྐྱེན་མེད་ཀྱི་ཚུར་སྣང་གི་ཁྱད་པར་ཙམ་ལས་བསམ་གཞིག་རང་རྐྱ་བ་ཡོད་མེད་གཅིག་མཚུངས་ཡིན། རྩ་དོན་གཉིས་པ་རིགས་རྒྱུད་ཆིག་རྐྱང་ཅན་ནས་སྣ་མང་ཅན་དུ་འགྱུར་བའི་དོན། དང་པོ་ཉིད་ནས་དཀོན་མཆོག་གམ་ལས་དབང་གིས་མི་དང་དུད་འགྲོ་སོགས་རིགས་མི་འདྲ་བ་སོ་སོར་གཏན་ཁེལ་བྱས་བཞག་པ་ཞིག་མིན་པར་དུས་ཡུན་རིང་པོར་ཕྱི་རོལ་ཡུལ་གྱི་ཆ་རྐྱེན་མི་འདྲ་བ་དང༌། ནང་ཕན་ཚུན་བར་གྱི་འདྲེས་སྦྱོར་སྣ་ཚོགས་བཅས་ལ་བརྟེན་ནས་རིམ་གྱིས་རིགས་རྒྱུད་གཞན་འགྱུར་བྱུང་བར་འདོད་པ་སྟེ། འདིས་ཀྱང་རྣམ་ཤེས་དང་ལས་དབང་ལ་བསྙོན་འབྱིན་བྱས་ཡོད་མོད་ཞིབ་ཏུ་སྨྲ་བར་མི་བྱའོ། །སྐྱེ་བ་སྔ་ཕྱི་ཡོད་པའི་སྒྲུབ་བྱེད་ལ། དཔལ་ལྡན་ཆོས་གྲགས་ཀྱིས། སྐྱེས་མ་ཐག་པའི་བྱིས་པའི་རིགས་པ་དེ་རིགས་འདྲའི་རིག་པ་སྔ་མ་སྔོན་སོང་ཡིན་ཏེ། རིག་པ་ཡིན་པའི་ཕྱིར། ཞེས་རིགས་འདྲ་སྔོན་སོང་གིས་བསྒྲུབས། མཁན་ཆེན་ཞི་འཚོས། ཚེ་འདིའི་དབང་དུ་བྱས་པའི་རྣམ་ཤེས་སྐད་ཅིག་དང་པོ་དེ་རྣམ་ཤེས་སྔ་མའི་ཉེར་འབྲས་ཡིན་ཏེ། རྣམ་ཤེས་ཡིན་པའི་ཕྱིར། ཞེས་ཉེར་ལེན་སྔོན་སོང་གིས་བསྒྲུབས། སློབ་དཔོན་དཔའ་བོས། སྐྱེས་མ་ཐག་པའི་སྟག་གི་ཕྲུ་གུ་དེ་གོམས་པ་སྔོན་སོང་གི་རྣམ་ཤེས་རྒྱུད་ལྡན་ཡིན་ཏེ། ཁྱོད་ལ་བསླབ་མི་དགོས་པར་ནུ་ཞོ་འཐུང་ཤེས་པའི་ཤེས་པ་ལྷན་སྐྱེས་སུ་ཡོད་པའི་ཕྱིར། ཞེས་གོམས་པ་སྔོན་སོང་གིས་བསྒྲུབས། ལེགས་ལྡན་འབྱེད་ཀྱིས། ད་ལྟའི་སྐྱེ་སྲིད་འདི་སྔོན་མའི་ཡང་སྲིད་ཡིན་ཏེ། སྔོན་གྱི་སྲིད་པ་དྲན་པའི་གང་ཟག་ཡོད་པའི་ཕྱིར། ཞེས་མྱོང་བ་སྔོན་སོང་གིས་བསྒྲུབས་པ་བཞི་ཡོད་པ་ལས། རིགས་པ་དང་པོ་གསུམ་ནི་ཁྱབ་འབྲེལ་ངེས་པ་མེད་པས་ནུས་པ་ཅི་ཡང་མི་འདུག །བཞི་པ་ཚེ་རབས་རྗེས་དྲན་གྱི་རིགས་པ་འདི་ནི་རྟོག་པ་འོག་འགྱུ་ཙམ་མིན་པར་མིག་མཐོང་ལག་ཟིན་གྱི་གནས་ཚུལ་གཞི་ལ་བཞག་ནས་བཀོད་པ་ཡིན་འདུག་པས་དཔྱད་དགོས་ཤིང༌། དུས་ད་ལྟའི་བར་དུ་དངོས་གཙོ་སྨྲ་བ་དང༌། འཕེལ་འགྱུར་སྨྲ་བ་སུས་ཀྱང་འགྲེལ་བཤད་བློ་ཡིད་ཚིམས་པ་ཞིག་བརྒྱབ་ཐུབ་མེད་མོད། ཚན་རིག་གི་ཤེས་ཚད་གོང་འཕེལ་དུ་ཕྱིན་ཚེ་ནམ་ཞིག་བློ་ཡུལ་ལས་འདས་པའི་གསང་བ་ཞིག་རྙེད་སྲིད་པ་ཡིན། མི་ཁ་ཅིག་གིས། རྨི་ལམ་གྱི་ནང་ནས་རྗེས་ཕྱོགས་ཀྱི་དོན་དག་སྔོན་དཔག་བྱེད་ཐུབ་ཀྱང་རྨི་ལམ་གྱི་ཤེས་པ་དེ་མ་འོངས་པ་ནས་ཡར་ལ་བསླེབས་པ་ཞིག་ཡིན་མི་སྲིད་པ་བཞིན། ཚེ་རབས་དྲན་པའི་བསམ་བློ་དེའང་གཅིག་བྱས་ན་འདི་འདྲའི་དོན་དག་ཅིག་ཡིན་ཤས་ཆེ། སྐྱེ་བ་སྔ་མའི་ལུས་ཀྱི་ཤ་མཚན་ཕྱི་མའི་ལུས་སྟེང་དུ་འཕོས་པ་ཡོད་པ་ལྟར་ན། སྐྱེ་བ་སྔ་ཕྱི་གཉིས་ཀྱི་བར་དུ་བརྡ་འཕྲིན་དང་གློག་རླབས་ལྟ་བུ་གཞི་རྒྱུ་ཕྲ་མོའི་འབྲེལ་བ་ཞིག་ཡོད་པ་ཡིན་ཡང་སྲིད། སྤྱིར་བཏང་བྱས་ན་བསམ་གཞིག་གི་ལྟེ་གནས་ཀླད་ཆེན་ནི་མེད་དུ་མི་རུང་བ་ཞིག་ཡིན་ན་ཡང༌། དམིགས་བསལ་ཅན་གྱི་མི་རེ་གཉིས་ལ་ཀླད་ཆེན་མེད་ཀྱང་ཆོག་པ་ལྟར་སྐྱེ་བ་སྔ་ཕྱི་འདིའང་དམིགས་བསལ་གྱི་མི་སྣའི་དམིགས་བསལ་གྱི་ཁྱད་ཆོས་འདྲ་ཨེ་ཡིན། དེ་ལྟ་མིན་ན་འདུ་ཤེས་ཀྱི་འཕེལ་རིམ་ཚད་ངེས་ཅན་ཞིག་ལ་ཐོན་དུས། ད་གཟོད་རྣམ་ཤེས་བེམ་པོ་ལས་ལོགས་སུ་མུ་མཐུད་དུ་འཚོ་གནས་ཐུབ་པ་ཡིན་རྒྱུ་རེད། ཚན་རིག་པའི་ཁྲོད་ནས་རྣམ་ཤེས་ཡོད་ཤས་ཆེ་ཟེར་མཁན་དེ་ཚོས་ཀྱང་དོན་འདི་འདྲ་ཞིག་ལ་ཐེ་ཚོམ་སྐྱེས་པ་ཙམ་མ་གཏོགས། ང་ཚོ་ལྟར་རྣམ་ཤེས་ཀྱི་ཐོག་མ་གཏན་མེད་དུ་ཁས་ལེན་རྩིས་རང་དག་མ་རེད་སྙམ། མདོར་ན་དེང་སང་སྐྱེ་བ་སྔ་ཕྱི་དྲན་པ་དང༌། སྲིད་པ་ཕྱིར་ལྡོག་གི་ཆོ་ག །རྣམ་ཤེས་འཁྱམས་པའི་ཉམས་མྱོང༌། ལུས་སེམས་བརྗེ་སྤོར་གྱི་མཐོང་སྣང་སོགས་ངོ་མཚར་ཆེ་བའི་བྱུང་བ་འདི་དག་ཡོད་ཚད་མི་བདེན་རྫུན་བསྒྲིགས་ཤ་སྟག་རེད་ཅེས་ལག་མགོ་གནམ་གཡུག་བྱས་ན་མི་འགྲིག་ལ། ད་ལྟའི་རིགས་གསར་གྱིས་འགྲེལ་བཤད་མི་ཕོག་པ་ཙམ་གྱིས་ལམ་སེང་སྐྱེ་བ་སྔ་ཕྱི་མིན་ན་ཅི་ཡིན་ཞེས་རང་སྣང་མཐོ་དྲག་རྒྱུའང་མེད། ཇི་སྲིད་མཐོང་ཐག་མ་ཆོད་པ་དེ་སྲིད་དུ་བློ་གཟུ་བོར་གནས་པས་ཞིབ་འཇུག་བྱས་ཏེ་བསྡད་ན། ནམ་ཞིག་བདེན་རྫུན་ཕུ་ཐག་ཆོད་དུས་འཚེར་སྣང་མེད་པར་ཁས་ལེན་བྱ་ཆོག་པ་ཡིན་ནོ། །
མཐོ་རིས་དང་ངན་སོང་གི་སྡེ་ལོགས་སུ་ཡོད་མེད་གླེང་ཟིན་ཅིང༌། དེ་དག་གི་རྒྱུ་ལས་འབྲས་ཀྱི་རྣམ་གཞག་ལ། སྲོག་གཅོད་པ་ནས་བཟུང་སྟེ་ལོག་པར་ལྟ་བའི་བར་གྱི་མི་དགེ་བའི་ལས་ལམ་བཅུ་པོ་དེ་ཆེན་པོས་དམྱལ་བ་དང༌། འབྲིང་གིས་ཡི་དྭགས། ཆུང་ངུས་དུད་འགྲོའི་སྐྱེ་གནས་སུ་ལྟུང་བ་དང༌། དེ་ལས་ལྡོག་སྟེ་གཞན་གྱི་སྲོག་བསྐྱབས་པ་སོགས་དགེ་བ་བཅུ་ལ་བརྟེན་ནས་བདེ་འགྲོ་ལྷ་མིའི་ལུས་སུ་སྐྱེ་ངེས་ཞེས་མངོན་པའི་གཞུང་ནས་བཤད་ཡོད། དེ་འདྲའི་འཐོབ་བྱ་དང་ཐོབ་བྱེད་ཀྱི་འབྲེལ་བ་དེ་དངོས་སྟོབས་ཀྱི་རིགས་པས་མི་འགྲུབ་པའི་ཕྱིར་ན་ཡིད་ཆེས་པའི་ལུང་ལ་བརྟེན་དགོས་ཤིང༌། ལུང་གང་ཞིག་ཡིད་ཆེས་པའི་གནས་སུ་འཛིན་འོས་མིན་ནི་དཔྱད་གསུམ་གྱིས་དག་དང་མ་དག་ལ་འཇོག་དགོས་ཞེས་ཚད་གཞུང་དུ་བཤད་འདུག །དཔྱད་གསུམ་གྱིས་དག་པའི་ཚུལ་ལ་མཁས་པ་སོ་སོའི་འདོད་ཚུལ་ཤིན་ཏུ་མང་ཞིང༌། མཁས་གྲུབ་དགེ་ལེགས་དཔལ་བཟང་སོགས་མཁས་པ་ཁ་ཅིག་གིས། དཔེ་ཆ་རེ་རེའི་ནང་དུ་འགྲེལ་བཤད་མི་འདྲ་བ་རེ་རེ་བསྐྱོན་བཞིན་འདུག་པ་ལ་བལྟས་ན་ཁོང་རྣམ་ཚོ་ལ་ཡང་ཏིག་ཏིག་ཅིག་མེད་པ་འདྲ། མངོན་གྱུར་བསྟན་པ་མངོན་སུམ་དང་མི་འགལ། ལྐོག་གྱུར་བསྟན་པ་རྗེས་དཔག་དང་མི་འགལ། ཤིན་ལྐོག་བསྟན་པ་རང་ཚིག་སྔ་ཕྱི་དང་བརྗོད་བྱ་དངོས་ཤུགས་མི་འགལ། ཞེས་སོགས་བཤད་ཡམས་ཅི་འདྲ་བྱས་ཀྱང་དོན་དུ་ནི་ནམ་རྒྱུན་རྫུན་བཤད་པ་མཐོང་ཐོས་མེད་ཅིང༌། ད་རེས་ཀྱི་སྐད་ཆ་གོང་འོག་ལྷུ་ཐུག་པ་ཞིག་བྱུང་སོང་ན་ཆ་འཇོག་བྱ་དགོས་ཞེས་པ་དེ་ཙམ་ཞིག་ཡིན་པར་སྣང་སྟེ། དེ་ལྟར་ན་འཇིག་རྟེན་གྱི་རྒན་པོ་ཡ་རབས་ཤིག་གི་སྐད་ཆ་ལས་ལྷག་པའི་ཁྱད་ཆོས་ཅི་ཡང་མི་འདུག་པས་ལུང་ཚད་མ་ཟེར་ཡང་དེ་ག་ཙམ་རེད། རྟོགས་དཀའ་བ་ངེས་ལེགས་ལ་མི་བསླུ་བར་རིགས་པས་གྲུབ་ན་སླ་བ་མངོན་མཐོ་ལ་མི་བསླུ་བར་ཡིད་ཆེས་བྱེད་ཆོག་ཟེར་ཡང༌། དཀའ་སླའི་ངེས་པ་དེ་ག་རང་ཡང་བསྒྲུབ་བྱ་ལས་སྒྲུབ་བྱེད་མིན་པས་ཕན་ག་ལ་ཐོགས། ཁ་ཅིག་གིས། ལས་འབྲས་ཞེས་པ་དེ་ངལ་རྩོལ་ཅན་གྱི་མི་ལ་གྲུབ་འབྲས་ཐོབ་པ་དང༌། ནག་ཉེས་བསགས་པའི་མི་ལ་ཁྲིམས་ཆད་ཕོག་པའི་ངེས་པ་འདི་ཙམ་ལ་ཟེར་བ་ཡིན་གྱི། གཞན་རྭ་ཟིང་ངེ་བའི་རྒྱུ་འབྲས་ཤིག་ང་ཚོས་ཀྱང་འདོད་ཀྱིན་མེད། འདི་ཁས་མི་ལེན་ན་ཁྱོད་རང་མགོ་རྒྱལ་བ་ཡིན་ཞེས་སྒམ་མདོག་དང་བཅས་སྨྲས་འདུག །དེ་ལྟར་ན་མར་ཁེ་སི་དང་མའོ་ཙེ་ཏུང་ལྟ་བུ་ཡང་ལས་འབྲས་སྨྲ་བ་ཡིན་པར་འགྱུར་བས་ད་ནི་སུ་ལ་ཡང་རྩོད་པ་བརྒྱབ་དགོས་མི་འདུག་གོ །དེས་ན་ལས་འབྲས་ཡོད་དང་མེད་ཅེས་རྩོད་པ་དེ་རྒྱལ་ཁབ་ཀྱི་རྩ་ཁྲིམས་ལྟར་ལྕི་ཡང་མི་ཡིས་གཏན་ལ་ཕབ་པ་མིན་པ་ཞིག་དང༌། ས་སྨྱུག་གི་འབྲེལ་བ་ལྟར་ངོ་བོ་ཐད་ཀར་མཐོང་བར་མི་ནུས་པའི་མི་མངོན་པའི་སྟོབས་ཤུགས་ཤིག་གཞི་གྲུབ་མིན་དཔྱོད་པ་ཡིན་གྱི། འཇིག་རྟེན་ཐོག་ཏུ་རྒྱུ་འབྲས་ཀྱི་རྣམ་གཞག་མེད་ཅེས་འདི་ན་རྩོད་མཁན་སུ་ཡང་མི་འདུག་པས་དོན་མེད་ཁ་རླངས་ཕུད་ནས་ཅི་ཞིག་བྱེད། མཐོང་རྒྱུ་རིག་རྒྱུ་མེད་པའི་འབྲེལ་བ་རྙོག་འཛིང་ཅན་དེ་འདྲ་ཞིག་ང་ཚོའི་མགོ་ཐོག་ཏུ་ཡོད་པའི་ཤེས་བྱེད་ནི་ཅུང་ཙམ་ཡང་འགོད་ནུས་མེད། མེད་པའི་དབང་གིས་ལས་འབྲས་སྨྲ་བ་ཚོས་ཀྱང་ལུང་ལ་སྐྱབས་བཅོལ་ཞུ་དགོས་ཐུག་པ་རེད། ལུང་ལ་སྐྱབས་བཅོལ་ཞུ་མིན་ནི་རྨོངས་དད་བྱེད་མིན་ལ་ཐུག་ཡོད། ལས་འབྲས་མེད་ཟེར་མཁན་ཚོས་མ་མཐོང་བའི་ཕྱིར་མེད་ཟེར་བ་ཡིན་པའི་དབང་དུ་བཏང་ན། ཡོད་ཟེར་མཁན་ཚོས་ཡོད་པར་གསུངས་པའི་ཕྱིར་ཡོད་ཅེས་ཟེར་བ་ཡིན། མ་མཐོང་བའི་ཕྱིར་མེད་ཟེར་ན་གཅིག་ཏུ་ཁྲེལ་བའི་རྒྱུ་རུ་མ་ངེས་ཏེ། རི་བོང་གི་མགོ་ལ་ཐུག་རྒྱུ་རིག་རྒྱུ་ཅན་ཞིག་མ་མཐོང་བའི་རྒྱུ་མཚན་གྱིས་དེར་རྭ་མེད་ཟེར་བ་མ་གཏོགས་དེ་ལྷག་གི་གནས་ལུགས་ཤིག་སུ་ལ་ཡང་འཆད་རྒྱུ་མེད་པའི་ཕྱིར། ཡོད་གསུངས་པ་ཙམ་གྱིས་ཡོད་པར་ཁས་ལེན་དགོས་པ་འདི་ཅུང་ཟད་ངོ་མཚར་ཆེ་སྟེ། གསུང་མཁན་དེ་ཉག་སྐེད་བུ་ལོང་མ་ལྟར་བཙན་དྲག་ཆེ་བ་ལ་ཚོད་ཅིག་མི་འདུག་པས་སོ། །ཅུང་ཟད་ཞིབ་ཏུ་འཆད་ན་ལས་ཀྱི་འབྲས་བུ་ལ་རྣམ་སྨིན་དང༌། རྒྱུ་མཐུན། བདག་པོའི་འབྲས་བུ་བཅས་གསུམ་གསུངས་ཡོད། རྣམ་སྨིན་གྱི་འབྲས་བུ་ཞེས་པ་དེ་ཚེ་སྔ་མར་དགེ་བ་བསྒྲུབས་ན་ཚེ་ཕྱི་མར་ལྷ་ཡུལ་དུ་སྐྱེ་འགྲོ་བ་དང༌། ཚེ་སྔ་མར་སྡིག་པ་བསགས་ན་ཚེ་ཕྱི་མར་དམྱལ་བར་ལྷུང་འགྲོ་བའི་ངང་ཚུལ་འདི་ལ་ཟེར། རྒྱུ་མཐུན་ལ་གཉིས་ལས། མྱོང་བ་རྒྱུ་མཐུན་ནི། ཚེ་སྔ་མར་སྦྱིན་པ་བཏང་ན་ཕྱི་མར་ཕྱུག་པོར་ཆགས་ངེས་པ་དང༌། ཚེ་སྔ་མར་རྐུ་མ་བརྐུས་ན་ཕྱི་མར་དབུལ་པོར་འགྱུར་འགྲོ་བའི་ཚུལ་ལུགས་འདི་ལ་ཟེར། ནམ་རྒྱུན་ལས་དག་དང་མ་དག་ཟེར་བ་དང༌། འདི་དང་དེའི་རྣམ་སྨིན་ཞེས་མང་མང་གིས་གླེང་བ་ཕལ་མོ་ཆེ་རྣམ་སྨིན་དང་མྱོང་བ་རྒྱུ་མཐུན་གྱི་འབྲས་བུའི་ཆ་ནས་ཡིན་པར་སྣང༌། འདི་གཉིས་ལ་ལུང་ཁོ་ན་ལས་རིགས་པའི་སྒྲུབ་བྱེད་ཅི་ཡང་འགོད་རྒྱུ་མེད། བྱེད་པ་རྒྱུ་མཐུན་ནི་ཚེ་སྔ་མར་སྲོག་གཅོད་བྱེད་མཁན་དེ་ཚེ་བརྗེས་ན་ཡང་སྲོག་གཅོད་ལ་དགའ་མཁན་ཞིག་ཏུ་འགྱུར་སྲིད་ཟེར། ས་སྐྱ་པཎ་ཆེན་གྱིས། །རིགས་པ་ནངས་པར་འཆི་ཡང་བསླབས། །ཚེ་འདིར་མཁས་པར་མ་གྱུར་ཀྱང༌། །སྐྱེ་བ་ཕྱི་མར་བཅོལ་བ་ཡི། །ནོར་ལ་རང་ཉིད་ལེན་དང་མཚུངས། །ཞེས་གསུངས་པ་ལྟར་གལ་སྲིད་ཚེ་སྔ་ཕྱི་ཞེས་པ་ཞིག་ཡོད་པའི་དབང་དུ་བཏང་ན་འདི་ལ་གནས་ལུགས་ཅུང་ཟད་ཡོད་འོས་པ་ཙམ་ཡིན། འོན་ཀྱང་དེང་གི་བྱིས་པ་འདི་དག་གི་གནས་བབ་ཡོད་ཚད་ཁོར་ཡུག་དང་སློབ་གསོ་ལ་རག་ལས་འདུག་པ་མཐོང་དུས་འདི་ལ་ཡང་ཐེ་ཚོམ་སྐྱེ་འོང་བར་འདུག །སྐྱེ་བ་སྔ་མའི་གནས་ཡུལ་ཙམ་ཡང་དྲན་རྒྱུ་མེད་པར་ནག་ཐོམ་མེར་ཆགས་ཚར་འདུག་པས། སྔོན་མའི་དགའ་ཁ་ཁྱེར་ཕྱོགས་ད་དུང་མ་ཉམས་པར་བསྡད་ཡོད་ཟེར་ན་ཁག་པོ་ལོས་ཡིན། བདག་པོའི་འབྲས་བུ་ཞེས་པ་ནི་མི་ཡིས་བསོད་ནམས་བསགས་ན་ཡུལ་ལ་གཡང་འཁོར་ཞིང༌། མི་ཡིས་ཚོགས་ངན་བསགས་ན་ཡུལ་གྱི་བཅུད་འཛད་འགྲོ། ཞེས་པ་སྟེ་སྣོད་བཅུད་དབྱེར་མེད་ཀྱི་ལྟ་ཚུལ་རྙིང་པ་ཞིག་ཡིན་པར་སྣང༌། འཁོར་བ་ཐོག་མེད་དུ་འདོད་པ་དང༌། དགེ་སྡིག་སྤང་བླང་སྨྲ་བ་འདི་ལ་ནང་འགལ་ཞིག་ཀྱང་འདུག་སྟེ། ཐོག་མེད་ནས་བསགས་པའི་ལས་ལ་འཛད་པའི་མཐའ་མི་དམིགས་ན་ད་གསར་དུ་དགེ་བ་མ་བྱས་ཀྱང་ཉུང་དུ་འགྲོ་རྒྱུ་དང༌། སྡིག་པ་བསགས་ཀྱང་མང་དུ་འགྲོ་རྒྱུ་མེད་པའི་ཕྱིར་དགེ་སྡིག་འདོར་ལེན་བྱེད་པ་ལ་དགོས་ནུས་ལྷག་པོ་ཅི་ཞིག་ཡོད། ལས་འབྲས་སྤྱི་ཡི་རྣམ་གཞག་ལ་བགྲོ་གླེང་དེ་ཙམ་གྱིས་ཆོག་པར་བྱ་ཡང༌། ལོག་ལྟ་ཟེར་བའི་མ་འདྲ་འདྲ་ཞིག་འདུག་པ་འདི་ལ་ནི་དམིགས་བསལ་གྱིས་ཅུང་ཟད་ཅིག་མ་ཞུས་ན་མི་བཟོད་པ་ཞིག་རེད། རང་རེའི་ཁྲིད་གཞུང་རྣམས་སུ། མི་དགེ་བཅུ་ལས་ལོག་ལྟ་ལྕི། ཞེས་གསུངས་ཡོད་ལ་དེའི་དོན་ཚེ་སྔ་ཕྱི་དང་ལས་རྒྱུ་འབྲས་ཟེར་བ་འདི་ཚོ་ཟེར་ཚོད་ཙམ་ལས་བདེན་རྒྱུ་རང་དག་མ་རེད་སྙམ་པའི་བསམ་བློ་སྐད་ཅིག་མ་ཅིག་སྐྱེས་ན། དེ་མ་ཐག་ཏུ་ཚེ་ཚེ་རབས་རབས་སུ་བསགས་ཚད་བསྒྲུབས་ཚད་ཐམས་ཅད་འོ་ཟོ་ཁ་སྦུབས་པ་ལྟར་ནག་གོར་རེར་འགྱུར་འགྲོ་བ་ཡིན་ཟེར། དེ་ལྟར་ན་མི་དགེ་བཅུ་དག་ཕར་བཞག་སྟེ་མཚམས་མེད་ལྔ་ལས་ཀྱང་རབ་ཅིག་ལྕི་ཚོད་རེད། ལས་བྱས་པ་ཆུད་མི་ཟ། མ་བྱས་པ་དང་མི་འཕྲད། དཀར་ནག་འཆོལ་ནས་མི་སྨིན་སོགས་དྲང་བདེན་ཚུལ་མཐུན་གྱི་སྐད་ཆ་དེ་ཚོ་ཡོད་ཚད་ལོག་ལྟ་འདིས་གྱུར་མིད་བཏང་ཚར་བཞག །ཤུགས་མ་ཐུབ་ཀྱི་བསམ་བློ་གཏོང་སྟངས་ཏོག་ཙམ་འགྲིག་མིན་བྱུང་ཚེ་ལམ་སེང་ཁ་རྗེ་དབང་ཐང་ཡོད་ཚད་གཞུང་བཞེས་བཟོ་འགྲོ་མཁན་ཞིག་གིས་ད་དུང་གནས་ལུགས་དང་རྒྱུ་འབྲས་གླེང་འོང་ན་ཚིག་པ་མི་ཟའམ། ལས་འབྲས་མེད་སྙམ་པ་ཙམ་གྱིས་དགེ་རྩ་ཆད་འགྲོ་ན་ལས་འབྲས་ཡོད་སྙམ་པ་ཙམ་གྱིས་སྡིག་རྩ་ཆད་མི་འགྲོ་བ་ཅི་ཡིན་ནམ། སྡིག་པ་ཁོ་ན་ལ་འདི་ཙམ་གྱི་ཁ་ངོ་སྟེར་གནང་བའི་སྟོན་པ་སངས་རྒྱས་ཁོང་གལ་སྲིད་ཞལ་བཞུགས་ཡོད་པའི་དབང་དུ་བཏང་ན། ད་རེས་དྲང་ཚུགས་ཟིན་མ་བྱུང་ཞེས་ངོ་རྒོལ་རྔམ་སྟོན་བྱ་དགོས་ངེས་རེད་འདུག་གོ །བསྲེགས་བཅད་བརྡར་བའི་གསེར་བཞིན་དུ། །ལེགས་པར་བརྟགས་ལ་ང་ཡི་བཀའ། །བླང་བར་བྱ་ཡི་གཞན་དུ་མིན། ཞེས་པའི་ལུང་འདི་ཁ་ཤ་ལ་བཏགས་ནས་འགྲོ་འདུག་མཁན་དེ་ཚོས་ཐུགས་བསམ་དྲང་མོ་རེ་བཞེས་དང༌། གཟི་བརྗིད་ཁོག་སྟོང་ཞིག་མ་གཏོགས་དོན་དངོས་སུ་ཁོང་གིས་ང་ཚོར་བསམ་བློའི་རང་དབང་སྤྲད་འདུག་གམ། ཁོར་ཡུག་གི་གནས་བབ་ཉ་རྫའི་ནང་གི་ཉ་ལས་ཀྱང་སྐྱོ་བཞིན་དུ་ད་དུང་ང་ཚོར་ཞེད་པོ་ཞིག་ཡོད་ཅེས་དགའ་ཀྲོག་ཀྲོག་ཏུ་འདུག་དགོས་སམ། བརྟག་དཔྱད་དང་ཉམས་ཞིབ་ཡོངས་རྫོགས་ཡག་ས་བཟང་ས་ཁོ་ན་ནས་བྱེད་དགོས་པ་ལས། སྐྱོན་དང་དྲི་མའི་སྐོར་དྲན་ཙམ་ཡང་མི་ཆོག་པའི་ལུགས་ཤིག་ལ་བསམ་བློའི་རང་དབང་ཟེར་རུང་ངམ། ང་ཚོ་ལ་ཚེ་སྔ་ཕྱི་དང་ལས་རྒྱུ་འབྲས་མེད་ན་དགའ་རྒྱུ་དང༌། ཡོད་ན་སྡུག་རྒྱུ་ཅུང་ཙམ་ཡང་མེད་མོད། ཉེས་པ་ཁབ་ཙམ་མ་བསགས་ཀྱང་ཆད་པ་རི་ཙམ་རེ་གཅོད་འོང་ན་ང་ཚོས་མགོ་བོ་སྒུར་མི་ཐུབ། དེ་བས་བདག་ལེགས་སུ་འདོད་པའི་མི་ཚོས་ཉི་མ་དེ་རིང་ནས་འོས་ལངས་བྱས་ཏེ། དགེ་རྩ་ཁྱུ་གསོད་བྱེད་མཁན་གྱི་ལོག་ལྟ་འདི་ལས་གྲལ་ནས་ཕྱིར་འབུད་གཏང་རྗེས། འདྲ་མཉམ་གཉིས་ཕན་གྱི་ཁྲིམས་ལུགས་གསར་པ་ཞིག་གཏན་ལ་མི་འབེབས་ཀ་མེད་རེད་འདུག་གོ །སྟོན་པ་ཚད་སྒྲུབ་ཀྱི་སྐབས་སུ། །མི་ཤེས་སྟོན་པར་བྱེད་པ་ལ། །འཁྲུལ་པར་དོགས་པ་ཅན་རྣམས་ཀྱིས། །དེས་བཤད་ནན་ཏན་བྱ་བའི་ཕྱིར། །ཤེས་ལྡན་འགའ་ཞིག་འཚོལ་བར་བྱེད། །ཅེས་སྟོན་པ་ཚད་མར་སྒྲུབ་པའི་དགོས་པ་ནི་བསྟན་པ་མ་ནོར་བ་ཞིག་དང་མཇལ་བའི་ཆེད་ཡིན་གསུངས། འོན་ཀྱང་དངོས་གཞིའི་སྐབས་སུ་དེ་ལས་ལྡོག་སྟེ། བསྟན་པ་བདེན་བཞིའི་གནས་ལུགས་མ་འཁྲུལ་བ་སྔོན་དུ་བསྒྲུབས་ཟིན་རྗེས་གཞི་ནས་སྟོན་པ་ཚད་མའི་སྐྱེས་བུ་རུ་ཐག་གཅོད་གནང་འདུག །དགེ་ཆོས་ལགས་ཀྱིས། །རིགས་པའི་དཔྱད་པ་ཤིང་རྟའི་སྲོལ་ལ་བརྟེན། །ཤིང་རྟ་ཆེན་པོ་རིགས་པའི་སྟོབས་ཀྱིས་བསྒྲུབས། །རང་ཐག་ཆོད་ན་སུ་ཡི་རྗེས་སུ་འབྲང༌། །རང་ཐག་མ་ཆོད་སུ་ལ་ཡིད་རྟོན་བྱེད། །ཡང་དག་རིགས་པ་ངེས་དོན་ལུང་ལས་རྙེད། །དྲང་ངེས་ཁྱད་པར་དྲི་མེད་རིགས་པས་འབྱེད། །རིགས་པས་ཤེས་ན་ངེས་དོན་ཅི་ལ་འཚོལ། །རིགས་པས་མ་ཤེས་ངེས་དོན་ག་ལ་རྙེད། །ཅེས་ཕན་ཚུན་གཅིག་གི་དཔང་པོ་གཅིག་གིས་ཡོང་ཐབས་མེད་པར་གསུངས་པ་འདི་ཤིན་ཏུ་བདེན་ཏེ། བསྟན་པ་རྣམ་དག་ཏུ་ཐག་མ་ཆོད་པ་དེ་སྲིད་དུ་སྟོན་པ་ཚད་མ་ཞིག་རྙེད་མི་སྲིད་ཅིང༌། བསྟན་པ་རྣམ་དག་ཏུ་ཐག་ཆོད་ཚར་དུས་སྟོན་པ་ཚད་མ་འཚོལ་མི་དགོས་པའི་ཕྱིར་རོ། །སྐྱོན་ཆ་གཏན་ནས་མེད་པའི་དགེ་རྒན་ཞིག་དང༌། ནོར་འཁྲུལ་ཡེ་ནས་མེད་པའི་རིག་གཞུང་ཞིག་རྙེད་ན་དག་མི་འདོད་མཁན་སུ་ཞིག་ཡོད་ཀྱང༌། སྐྱོན་ཡོན་འདྲེས་མར་གནས་པ་འདི་དངོས་པོ་ཀུན་གྱི་གཤིས་ལུགས་ཡིན་འདུག་པས་ཐབས་དང་བཀོད་པ་ཐོན་དཀའ་རྒྱུ་རེད་སྙམ། བདེན་བཞིའི་རྣམ་གཞག་གི་ཐད་དུ། བདག་མེད་རྟོགས་པའི་ཤེས་རབ་ཟེར་བ་འདི་ལ་བློ་རྩེ་གཏད་ས་ཅི་ཡང་མེད་པའི་ཚུལ་དབུ་མའི་སྐབས་སུ་བཤད་ཟིན། འཁོར་བ་བདེན་མེད་དུ་རྟོགས་ན་འཁོར་བ་དོན་གཉེར་གྱི་བློ་སྤོང་འགྲོ་ཟེར་བ་འདིའང་ཡོངས་སུ་འཁྲུལ་པ་ཡིན་ཏེ། དེ་ལྟར་ན་མྱང་འདས་བདེན་མེད་དུ་རྟོགས་ཚེ་མྱང་འདས་དོན་གཉེར་གྱི་བློའང་ཅིའི་ཕྱིར་སྤོང་མི་འགྲོ་སྟེ་རྒྱུ་མཚན་མཚུངས་པ་ལ་ཟློག་ཏུ་མེད་པའི་ཕྱིར་རོ། །ད་དུང་སེམས་ཀྱི་རང་བཞིན་ནི་འོད་གསལ་བ་ཞིག་ཡིན་ཚུལ་དང༌། དྲི་མ་རྣམས་ནི་གློ་བུར་བ་ཞིག་ཡིན་ཚུལ་སོགས་འཐད་པ་མེད་པའི་རྣམ་གཞག་མང་དུ་འདུག་མོད༌། སྙིང་གི་དཀྱིལ་དུ་སྔར་ནས་བསྣུན་ཟིན་པ་ཡིན་པས་ད་ཡན་ལག་རེ་རེ་བཞིན་དུ་གསོད་པའི་ངལ་བ་བསྟེན་མ་འདོད་དོ། །
རྩོམ་ཁུངས། ཧི་གཟུགས་ཟིན་བྲིས།


Skip to content
Back to top
ལེའུ་བཞི་པ།
དཀོན་མཆོག་གིས་ཞལ་ཆད་མཛད་པའི་བདེ་བ།
1 དེ་བས་ན་ཁོང་གི་བདེ་བར་འཛུལ་བའི་ཞལ་ཆད་གནང་ཡོད་དུས་ཁྱེད་ཚོའི་ནང་ནས་སུ་ཡང་དེར་འཛུལ་མི་ཐུབ་སྙམ་པའི་བསམ་པ་ཙམ་ལའང་དོགས་ཟོན་གྱིས་ཤིག
2 ཁོ་ཚོ་ལྟར་ངེད་རྣམས་ལའང་འཕྲིན་བཟང་བསྒྲགས་པ་ཡིན། འོན་ཀྱང་འཕྲིན་བཟང་གི་བཀའ་ལ་ཉན་པ་རྣམས་མ་ཡིན་པ་ལྟར་དད་པ་མེད་པས་དེ་ཚོ་ལ་མ་ཕན།
3 འཇིག་རྟེན་ཁམས་བཀོད་པ་ནས་བཟུང་ཁོང་གི་འཕྲིན་ལས་གྲུབ་ཀྱང༌། དཀོན་མཆོག་གིས།
དེས་ན་དེ་དག་ནམ་ཡང་ངའི་བདེ་བར།།
མི་འཇུག་ཅེས་པའི་ཁྲོ་བའི་མནའ་ཚིག་བོར།།
ཞེས་གསུངས། ང་ཚོ་དད་པ་བྱས་པ་རྣམས་བདེ་བ་དེའི་ནང་ལ་འཛུལ།
4 ཉི་མ་བདུན་པའི་སྐོར་མདོ་ཞིག་ན། ཡང་དཀོན་མཆོག་གིས་འཕྲིན་ལས་ཐམས་ཅད་གྲུབ་ནས་ཉི་མ་བདུན་པར་ངལ་གསོས་ནས་བཞུགས་ཞེས་གསུངས།
5 ཡང་མདོ་དེ་ལས། ཁོ་རྣམས་ངའི་བདེ་བའི་ནང་ལ་ནམ་ཡང་མི་འཛུལ་ཞེས་གསུངས།
6 སྔར་འཕྲིན་བཟང་ཐོས་པ་རྣམས་ཀྱིས་དད་པ་མ་བྱས་པས་བདེ་བ་དེར་མ་ཞུགས། གཞན་རྣམས་ནང་དུ་འཇུག་རྒྱུ་ཡིན་པས།
7 དཀོན་མཆོག་གིས་དེ་རིང་ཞེས་པའི་དུས་གཞན་ཞིག་ཡང་བསྐྱར་བསྐོས་པ་གནང་ཞིང༌། ཁོང་གིས་ལོ་མང་པོའི་རྗེས་སུ་རྒྱལ་པོ་དཱ་བིད་བརྒྱུད་ནས་གོང་དུ་བཤད་པ་ལྟར།
ཁྱེད་ཚོས་དེ་རིང་ཁོང་གི་བཀའ་ཐོས་ན།།
སེམས་པ་འཁྲེགས་ཤིང་གྱོང་པོ་མ་བྱེད་ཅིག །
ཅེས་གསུངས།
8 གལ་ཏེ་ལུང་སྟོན་པ་ཡོ་ཤུ་ཨ་ཡིས་ཁོ་ཚོར་བདེ་བ་གནང་བ་ཡིན་ན། དཀོན་མཆོག་གིས་དེའི་རྗེས་སུ་ཉིན་མོ་གཞན་ཞིག་གི་སྐོར་མི་གསུང༌།
9 དེའི་ཕྱིར་དཀོན་མཆོག་གི་མི་རྣམས་ཀྱི་དོན་ལ་ངལ་གསོ་བའི་ཉིན་མོ་ཞིག་བཞག་ཡོད།
10 དཀོན་མཆོག་ཉིད་ཀྱི་འཕྲིན་ལས་གྲུབ་ནས་ངལ་གསོས་ནས་བཞུགས་པ་ལྟར། དཀོན་མཆོག་གི་བདེ་བའི་ནང་དུ་འཛུལ་མཁན་གྱིས་ཀྱང་རང་གི་ལས་རྣམས་བྱས་ཚར་ནས་ངལ་གསོ་བྱེད།
11 དེ་བས་ན་མི་སུས་ཀྱང་ཁོ་ཚོ་བཀའ་ལ་མ་ཉན་པའི་དཔེ་དེ་བླངས་པའི་སྒོ་ནས་མི་ནོར་བའི་ཕྱིར། ང་ཚོས་བདེ་བ་དེ་ལ་ཞུགས་པར་འབད་རྩོལ་ཤིན་ཏུ་བྱེད་དགོས།
12 དཀོན་མཆོག་གི་བཀའ་ནི་གསོན་ཤུགས་ལྡན་ཞིང་ནུས་མཐུ་དང་ལྡན་པ། རལ་གྲི་ཁ་གཉིས་མ་ཀུན་ལས་ཀྱང་རྣོ་བ་ཡིན་པས། བློ་དང་སེམས་དང༌། ཚིགས་དང་རྐང་མར་གཉིས་ཀུན་ལ་འཛུལ་ཞིང་འབྱེད་པ་མ་ཟད། བསམ་པ་དང་འདོད་དོན་རྣམས་འོས་མིན་ཐག་གཅོད་བྱེད།
13 གང་བཀོད་པ་ཐམས་ཅད་དཀོན་མཆོག་གི་སྤྱན་སྔར་མ་མངོན་པ་ཅི་ཡང་མེད། ང་ཚོས་གང་ཞིག་སུ་ལ་རྩིས་འབུལ་ཞུ་དགོས་པའི་སྤྱན་སྔར་ཐམས་ཅད་མངོན་པར་གསལ་ལོ།།
སྟོན་པ་ཡེ་ཤུ་ནི་བླ་ཆེན་གཙོ་བོ་ཡིན།
14 དཀོན་མཆོག་གི་སྲས་ཡེ་ཤུ་དཀོན་མཆོག་གི་ཞིང་ཁམས་སུ་ཕེབས་པའི་བླ་ཆེན་གཙོ་བོ་ཁྱད་དུ་འཕགས་པ་ངེད་རྣམས་ལ་ཡོད་པས། ང་ཚོས་ཁས་ལེན་བྱེད་པའི་དད་པ་དེ་དམ་པོར་འཛིན་དགོས།
15 ངེད་རྣམས་ཀྱི་བླ་ཆེན་གཙོ་བོས་ང་ཚོའི་ཞན་ཆ་མཁྱེན། གང་ལགས་ཟེར་ན། ང་ཚོ་དང་འདྲ་བར་རྣམ་པ་ཀུན་ནས་ཉམས་ཚོད་མྱོང་ཡང༌། སྡིག་པ་མ་མཛད།
16 དེའི་ཕྱིར་ང་ཚོར་བཀའ་དྲིན་དང༌། རོགས་པ་དགོས་པའི་དུས་སུ་ཐུགས་རྗེ་འཐོབ་པའི་ཕྱིར། ཐུགས་རྗེ་དང་ལྡན་པའི་དཀོན་མཆོག་གི་བཞུགས་ཁྲིའི་དྲུང་དུ་གདེང་ཚོད་དང་ལྡན་པའི་སྒོ་ནས་འགྲོའོ།།


མིག་སྔར། ཁེ་ལས་མང་པོ་གཅིག་མཇུག་གཉིས་མཐུད་ངང་ལས་འགོ་བསྐྱར་འཛུགས་དང་ཐོན་སྐྱེད་སླར་གསོ་བྱེད་བཞིན་ཡོད་པས། རྒྱལ་ཁབ་ཁྲལ་དོན་སྤྱི་ཁྱབ་ཅུས་བོད་རང་སྐྱོང་ལྗོངས་ཁྲལ་དོན་ཅུས་ཀྱིས་ངོ་གཏུག་མི་དགོས་པར་ཁྲལ་དངུལ་བསྡུ་བའི་ཞབས་ཞུའི་ཁྱབ་ཁོངས་རྒྱ་ཆེར་བཏང་བ་དང་འབྲེལ་དྲ་ཐོག་ནས་ཁྲལ་བསྡུ་དང་། རྒྱང་ཁྲིད་ཞབས་ཞུ། སྤ་སེ་སྦྲག་བཀུར་སོགས་བྱེད་ཐབས་སྣ་ཚོགས་སྤྱད་པ་དང་། ཁྲལ་བསྡུའི་འགན་ནུས་ཀྱི་ནུས་པ་གང་ལེགས་བཏོན་ནས། ཁེ་ལས་ཀྱི་ལས་འགོ་བསྐྱར་འཛུགས་དང་ཐོན་སྐྱེད་སླར་གསོར་རྒྱབ་སྐྱོར་ཧུར་ཐག་དང་། གནད་སྨིན་དྲིལ་བསྒྲགས་ཟུར་ཁྲིད། ཞབས་ཞུའི་བྱེད་ཐབས་ཞིབ་ཚགས་སུ་དང་ལེགས་སུ་གཏོང་བ། རིམས་ནད་སྔོན་འགོག་ཚོད་འཛིན་རིང་གི་ཁྲལ་གྲོན་གཟིགས་སྐྱོང་སྲིད་ཇུས་ཀྱི་དོན་འཁྱོལ་ལ་སྐུལ་འདེད་ཧུར་ཐག་གཏོང་བ་བཅས་བྱས་ཏེ། ཁྲོམ་རའི་བྱེད་པོས་རིམས་ནད་ལ་ཁ་གཏད་ཧུར་ཐག་གཅོག་པ་དང་བརྟན་པོ་དང་རྒྱུན་མཐུད་ངང་ལས་དོན་སྤེལ་རྒྱུར་ནུས་ཤུགས་ཡོད་རྒུས་རྒྱབ་སྐྱོར་བྱས་པ་རེད།
ཁྲལ་དོན་སྐར་ཁུང་དུ་འགྲོ་མི་དགོས་པར་ཐད་ཀར་ཁྲལ་དོན་ལས་སྒོ་གཉེར་ཐུབ་པ། ཁེ་ལས་དང་བྱ་གཞག་ཚན་པ་མང་པོ་ཞིག་གི་ནོར་དོན་སྡེ་ཚན་གྱིས། ཁྲལ་དོན་སྡེ་ཚན་གྱི་དམིགས་བསལ་ཞབས་ཞུར་བརྟེན་ནས་ཁྲལ་བསྡུའི་ལས་སྒོ་གཉེར་ཐུབ་པ་བྱུང་ཡོད།
དོན་དངོས་ལས་ར་སྤྲོད་བྱས་དོན། དངོས་ཐོག་བདེན་འཚོལ་དང་ཡུལ་བབ་དང་བསྟུན་ཚེ་དམངས་འཚོའི“དོན་ཆུང”ཡག་པོ་བསྒྲུབས་ཐུབ་ནས་མི་སེར་གྱི་ཐོབ་ཚོར་མཐོ་རུ་གཏོང་ཐུབ། དམངས་ལ་ཞབས་འདེགས་ཞུ་བའི་འགག་རྩ་ནི་སེམས་ལ་ཐུག་ཡོད། དེས་ན། ཐོག་མཐའ་བར་གསུམ་དུ་དམངས་འཚོར་དོ་ཁུར་བྱེད་པ་དང་རང་སར་མི་དང་མི་སར་རང་བཞག་ཚེ། ད་གཟོད་ཏང་དང་མང་ཚོགས་དབར་གྱི“མཛའ་གཅུགས་གསེར་ཟམ”བཏོད་ཐུབ་ནས་མི་དམངས་ཀྱི་སེམས་པ་འགུག་ཐུབ།
དམངས་འཚོར་དོན་ཆུང་མེད། ཐོག་མཐའ་བར་གསུམ་དུ་གཞན་དཔེ་རང་ལ་བཀབ་ནས་བསམ་གཞིག་བྱེད་རྒྱུ་མཐའ་འཁྱོངས་བྱེད་པ་དང་། ཐོག་མཐའ་བར་གསུམ་དུ་མི་དམངས་མང་ཚོགས་ལ་བརྩེ་སེམས་བཅངས་ཚེ། མི་དམངས་མང་ཚོགས་ཀྱི་ལྷད་མེད་པའི་མོས་བསྟོད་ཐོབ་ཐུབ། འགོ་ཁྲིད་ལས་བྱེད་པ་ཕྱིར་ཐོན་པ་དང་གོམ་པ་སྤོས་ནས་དམངས་འཚོའི་དཀའ་ཚེགས་ཤེས་རྟོགས་བྱེད་དགོས་པ་མ་ཟད། དོན་འཁྱོལ་ལའང་དམ་འཛིན་བྱས་ཏེ་དཀའ་ངལ་ཆེ་སར་བསྐྱོད་ཕོད་པ་དང་ཉེན་ཁའི་གནད་ལ་གཏུག་ཕོད་པའི་སྒོ་ནས་ལྷག་བསམ་རྣམ་དག་གིས་མི་དམངས་ཀྱི་སེམས་ཁྲལ་སེལ་དགོས། “དཔོན་ཉམས”དོར་བ་དང“སྙིང་གཏམ”མང་ཙམ་བརྗོད་ཚེ། ད་གཟོད་མང་ཚོགས་ཀྱི“སྙིང་ཉེ་ས”དང་དམངས་སེམས་ཀྱི“དྲོད་སྲུང་མཁན”དུ་གྱུར་ཐུབ།
“དམངས་ཀྱི་འདོད་བློ་དང་བསྟུན་པ་དང་དམངས་འཚོ་ལེགས་སུ་གཏོང་བ་ནི་སྲིད་སྐྱོང་བའི་ཐབས་ཤེས་ཡིན” མི་སེར་གྱི“དོན་དག་ཆུང་གྲས”སེམས་ནང་འཆང་བ་དང་མི་སེར་གྱི་དམངས་འཚོའི“དོན་ཆུང”ལ་དམ་པོར་དམིགས་པ་ནི་དུས་རབས་གསར་པའི་བརྗོད་གཞི་གསར་པ་རེད། སེམས་རྣལ་དུ་ཕབ་པ་དང་བརྩེ་སེམས་ལ་བརྟེན་ནས“དོན་ཆུང”ཚང་མ་ཞིབ་ཚགས་དང་ཏན་ཏིག་བསྒྲུབ་ཚེ་མི་སེར་གྱི་བདེ་སྐྱིད་ཚོར་སེམས་དང་། ཐོབ་ཚོར། བདེ་འཇགས་ཚོར་སེམས་བཅས་རྒྱུན་ཆད་མེད་པར་མཐོ་རུ་གཏོང་ཐུབ་ལ། མི་དམངས་བློ་ཡིད་ཚིམ་པའི་དམངས་འཚོའི་རྒྱུགས་ལན་ཞིག་ཀྱང་འབུལ་ཐུབ།
རྩོམ་སྒྲིག་པ། བདེ་སྒྲོལ།


༄༅། །ཐེངས་འདིའི་རང་དབང་གི་གླེང་སྟེགས་ཀྱི་ལེ་ཚན་ནང་དུ། ན་ནིང་ལོ་སྟོད་དུ་བོད་ནང་གཉེན་འཕྲད་དུ་ཕྱིན་པའི་ཨ་རིའི་མི་སེར་ཡིན་པའི་བོད་མི་ཐོག་མདའ་ཅན་ལགས་ནས་བོད་ནང་གི་འགྱུར་བ་དང་དེ་བཞིན་ཁོང་ཕ་ཡུལ་དུ་སླེབས་ནས་བདུན་ཕྲག་གཉིས་ཙམ་གྱི་རྗེས་སུ་ས་གནས་བདེ་འཇགས་མི་སྣས་མགྲོན་ཁང་ཞིག་ཏུ་ཉིན་གསུམ་མ་ཟིན་ལ་བཀག་ཉར་འདྲི་གཅོད་བྱས་བ་སོགས་ཀྱི་ཐད་ལྕགས་མོ་འཚོས་གླེང་མོལ་བྱས་བར་གསན་རོགས་གནོངས།།


༄༅། །སྐབས་ ༡༦ པའི་བོད་མི་མང་སྤྱི་འཐུས་རྣམས་བོད་མིའི་འདུ་སྡོད་གཞིས་ཆགས་ཁག་ལ་ཕྱོགས་བསྐྱོད་ཕེབས་རྒྱུའི་ས་བགོས་ཡོད་པ་ལྟར། སྤྱི་འཐུས་ཟླ་བ་ཚེ་རིང་མཆོག་དང་སྤྱི་འཐུས་མི་འགྱུར་རྡོ་རྗེ་མཆོག་རྣམ་གཉིས་ཕྱི་ལོ་ ༢༠༡༨ ལོའི་ཟླ་ ༧ ཚེས་ ༧ ནས་ཚེས་ ༡༧ བར་རྒྱ་གར་མངའ་སྡེ་མཧཱ་རཱཤཀྲ་ནང་རྟེན་གཞི་བྱས་པའི་བྷན་དཱ་ར་ནོར་རྒྱས་གླིང་གཞིས་ཆགས་དང་། རྒྱ་གར་མངའ་སྡེ་ཆ་ཏི་སི་སྒར་ནང་རྟེན་གཞི་བྱས་པའི་མན་སྤར་ཕན་བདེ་གླིང་གཞིས་ཆགས་བཅས་ལ་གཞུང་འབྲེལ་ཕྱོགས་བསྐྱོད་ཐེངས་གཉིས་པ་གནང་གཏན་འཁེལ་ཡོད།
དེ་ཡང་སྤྱི་འཐུས་རྣམ་པ་གཉིས་ཕྱི་ཚེས་ ༧ ཉིན་རྡ་ས་དང་། ཧོན་སུར་ས་གནས་སོ་སོ་ནས་ཕེབས་ཐོན་གནང་སྟེ་ཕྱི་ཚེས་ ༨ ཉིན་མཧཱ་རཱཤཀྲ་མངའ་སྡེའི་གྲོང་ཁྱེར་ནག་སྤུར་དུ་ལྷན་འཛོམས་གནང་རྒྱུ་དང་། ཕྱི་ཚེས་ ༩ ཉིན་ནག་སྤུར་ནས་བྷན་དཱ་ར་གཞིས་ཆགས་སུ་ཕེབས་ཐོན་གནང་རྒྱུ། ཕྱི་ཚེས་ ༡༠ ནས་ ༡༢ བར་ཉིན་གསུམ་རིང་ས་གནས་སུ་ལས་རིམ། དེ་ནས་ཕྱི་ཚེས་ ༡༦ བར་མན་སྤར་གཞིས་ཆགས་སུ་ལས་རིམ་ཁག་གྲུབ་གནང་བའི་རྗེས། ཕྱི་ཚེས་ ༡༧ ཉིན་སྤྱི་འཐུས་རྣམ་པ་གཉིས་སོ་སོའི་བཞུགས་གནས་སུ་ཕེབས་ཐོན་གནང་རྒྱུ་ཡིན་པ་བཅས་ཀྱི་གནས་ཚུལ་དུ།།


བོད་ཀྱི་བླ་ན་མེད་པའི་དབུ་ཁྲིད་སྤྱི་ནོར་༧གོང་ས་སྐྱབས་མགོན་ཆེན་པོ་མཆོག་དེ་རིང་ཕྱི་ཟླ་༡༢་པའི ཚེས་༢༩་ཉིན་མོར་ཝཱ་ར་ཎཱ་སིར་ཆགས་པའི་དབུས་བོད་ཀྱི་གཙུག་ལག་སློབ་གཉེར་ཁང་དུ་ཞབས་སོར་བདེ་བར་འཁོད་དེ། གཙུག་ལག་སློབ་གཉེར་ཁང་དུ་རྒྱལ་སྤྱིའི་རང་བཞིན་ལྡན་པའི་བགྲོ་གླེང་ཚོགས་འདུ་ཞིག་དབུ་འབྱེད་དང་། དབུས་བོད་ཀྱི་གཙུག་ལག་སློབ་གཉེར་ཁང་དེ་ཚུགས་ནས་ལོ་༥༠་འཁོར་བའི་དགའ་སྟོན་མཛད་སྒོར་དབུ་བཞུགས་མཛད་རྒྱུ་ཡིན་པ་སོགས་ཀྱི་ཞིབ་ཕྲའི་གནས་ཚུལ་རྣམས་ང་ཚོའི་ལྡི་ལི་གསར་པའི་གསར་འགོད་པ་ཚེ་རིང་དབང་རྒྱལ་ལགས་ཀྱིས་གནས་ཚུལ་བཏང་བ་ཞིག་གསན་རོགས་གནང་།


Degé Tengyur volume 93, F.291.a
དེའི་ཚེ་དེ་བཞིན་གཤེགས་པས་དེ་དག་གི་རིགས་ཀྱི་ཁྱད་པར་ལ་གཟིགས་ནས། ཇི་ལྟར་དེ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལ་འདོད་པ་བསྐྱེད་པ་དེ་ལྟ་བུའི་ཆོས་བཤད་པ་མཛད་ནས། དེ་ལྟ་བུའི་ལམ་ལ་སྦྱོར་ཏེ། འདོད་པ་དེ་ཡོངས་སུ་མ་བཏང་བར་ཡང་དག་པའི་མཐའ་མངོན་སུམ་དུ་བྱས་ནས། རྒྱུན་དུ་ཞུགས་པའི་འབྲས་བུ་ལ་སོགས་པ་ཐོབ་པར་བྱེད་དོ། །དེ་ལྟར་སངས་རྒྱས་རྣམས་ཐབས་མཁས་པའི་ཕྱིར་ཤེས་རབ་ཀྱི་ཕ་རོལ་ཏུ་ཕྱིན་པའི་ཚུལ་གྱིས་དེ་དག་ཐམས་ཅད་མཁྱེན་པ་ཉིད་ཀྱི་ལམ་ལ་བཀོད་ནས། སློབ་པའམ་མི་སློབ་པར་གྱུར་པ་ལ། བླ་ན་མེད་པ་ཡང་དག་པར་རྫོགས་པའི་བྱང་ཆུབ་ལ་འདོད་པ་མ་བཏང་བས་མྱ་ངན་ལས་འདས་པ་མངོན་དུ་བྱེད་ཀྱང་ངེས་པའི་ཉན་ཐོས་ལྟར། དེ་ལ་ཤིན་ཏུ་དྲག་པོའི་མོས་པ་མི་སྐྱེད་དེ། དཔེར་ན་ལ་ལ་ཞིག་གྲོང་ངམ་གྲོང་ཁྱེར་ལ་ལྟ་བ་ན། དེ་ཉིད་དུ་གནས་པར་བྱའོ་སྙམ་དུ་བསམས་ཏེ་བལྟས་ན་ནི། དེར་མོས་པར་མོས་པ་གཞན་དུ་འགྱུར་རོ། །གཞན་དུ་འགྲོའོ་སྙམ་དུ་བསམས་ཏེ། བལྟས་ན་ནི་བློ་གཞན་དུ་འགྱུར་རོ། །དེ་བཞིན་དུ་འདིར་ཡང་ཡང་དག་པར་རྫོགས་པའི་བྱང་ཆུབ་འདོད་ན་ནི། མྱ་ངན་ལས་འདས་པ་ལ་འདོད་པ་རྣམ་པ་གཞན་དུ་འགྱུར་ལ། ངེས་པའི་ཉན་ཐོས་རྣམས་ཀྱང་རྣམ་པ་གཞན་དུ་འགྱུར་རོ། །དེ་བས་ན་ཉོན་མོངས་པ་སྤངས་ཀྱང་ལ་ལ་བག་ཆགས་ལ་སོགས་པའི་དབང་གིས་ཁྱད་པར་དུ་འགྱུར་ཏེ། སྙིང་རྗེའི་བསམ་པའི་དབང་གིས་ཀྱང་། དེ་དག་འཁོར་བས་ཤིན་ཏུ་སྐྱོ་བར་མི་འགྱུར་ལ། སེམས་ཅན་ལ་ཕན་པ་བྱེད་པར་འདོད་པ་རྣམས་ནི་བུ་གཞོན་ནུ་མི་གཙང་བའི་དོང་དུ་ལྟུང་བ་འབྱིན་པར་འདོད་པས་མི་གཙང་བའི་དོང་ལ་བལྟ་ཡང་། དེས་སྐྱོ་བར་མི་འགྱུར་བ་བཞིན་ནོ། །སློབ་པའམ་མི་སློབ་པ་དེ་ལྟ་བུར་གྱུར་པ་དེ་དག་ནི་དེ་བཞིན་གཤེགས་པའི་མན་ངག་གིས་འཇིག་རྟེན་ལས་འདས་པ་ཟག་པ་མེད་པ། འཕགས་པའི་ལམ་ལ་སོགས་པའི་དགེ་བའི་རྩ་བ་རྣམས་འདི་ལྟར་ཡོངས་སུ་སྔོ་བར་བྱེད་དེ། གང་བདག་གི་དགེ་བའི་རྩ་བ་འཇིག་རྟེན་ལས་འདས་པ་ཟག་པ་མེད་པ་དེ་དག་ཐམས་ཅད་སེམས་ཅན་ལ་ཕན་པའི་ཕྱིར་འཁོར་བར་སྐྱེ་བ་ལ་མངོན་དུ་ཕྱོགས་པར་གྱུར་ཅིག་ཅེས་ཡོངས་སུ་བསྔོའོ། །དེ་དག་དེ་ལྟར་ཡོངས་སུ་བསྔོས་པའི་དབང་གིས་ལམ་ལ་སོགས་པ་ཟག་པ་མེད་པའི་དགེ་བ་རྣམས་ཀྱིས་འཁོར་བར་སྐྱེ་བར་བྱེད་དེ། དེ་དག་ལ་ཡང་ལྷན་ཅིག་བྱེད་པའི་རྐྱེན་དུ་གྱུར་པ་ཉོན་མོངས་པ་དང་འདྲ་བའི་དགེ་བའི་ཆོས་རྣམས་ཡོད་དེ།PreviousNext


Terdzo-ZA-040
སངས་གླིང་ཐུགས་རྗེ་ཆེན་པོ་ཡང་གསང་བླ་མེད་ཀྱི་མཆོག་དབང་གསུམ་ཁ་འཕང་དུ་བཀོད་པ་
by འཇམ་མགོན་ཀོང་སྤྲུལ་ (Jamgön Kongtrul)
revealed by སངས་རྒྱས་གླིང་པ་ (Sangye Lingpa)
in cycle ཐུགས་རྗེ་ཆེན་པོ་ནོར་བུ་སྐོར་གསུམ་ (Thugs rje chen po nor bu skor gsum)
Volume 22 (ཟ) / Pages 983-1007 / Folios 1a1 to 13a4
Tibetan Text
༄༅། །སངས་གླིང་ཐུགས་རྗེ་ཆེན་པོ་ཡང་གསང་བླ་མེད་ཀྱི་མཆོག་དབང་གསུམ་ཁ་འཕང་དུ་བཀོད་པ་བཞུགས་སོ། ། བདེ་ཆེན་ཐིག་ལེར་འཁོར་འདས་ཀུན། །འགྱུར་བ་མེད་སྡོམ་གར་གྱི་དབང་། །དབྱེར་མེད་བླ་མའི་ཞབས་བཏུད་ནས། །ཟབ་མོའི་དབང་གི་ལྷན་ཐབས་དགོད། །གཏེར་ཆེན་སངས་རྒྱས་གླིང་པའི་སྤྱན་རས་གཟིགས་ནོར་བུ་སྐོར་གསུམ་དུ་གྲགས་པའི་ནང་ཚན་མི་ཏྲ་ལུགས་ཡང་གསང་བླ་མེད་ཀྱི་དབང་བཞི་དཀྱུས་སུ་བཀོད་པས་ཡོངས་རྫོགས་སུ་འགྱུར་ཡང་། ཐུན་མོང་མིན་པའི་སློབ་མ་ལ་བཀའ་རྫོགས་དགོས་པ་སོགས་ཀྱི་སྐབས་སུ། བསྐྱེད་རྫོགས་ཆིག་དྲིལ་གྱི་གདམས་པ་གནད་ཀྱི་མཐར་ཐུག་དགོངས་དོན་དྲུག་པ་ལས་འབྱུང་བ་མཆོག་ཏུ་ཟབ་པའི་དབང་གོང་མ་གསུམ་སྦྱོར་བ་གལ་ཆེ་བས། དབང་གཞུང་གི་བུམ་དབང་སོགས་ཀྱི་དག་པ་མི་བརྗོད། རིག་པའི་དབང་ལྔ་དང་རྡོ་རྗེའི་བརྟུལ་ཞུགས་ཀྱི་འཕྲོས་སུ། གསུང་དབང་ཐོད་ཆང་། ཐུགས་དབང་མེ་ལོང་དཀྱིལ་འཁོར་དང་ངོ་སྤྲོད་བྱས་ལ། རྗེས་གནང་གསུམ་སྦྱིན་ལུང་བསྟན་ཡན་གྲུབ་པ་དང་། དེས་རྡུལ་ཚོན་གྱི་དཀྱིལ་འཁོར་དུ། བླ་མ་སྤྲུལ་པའི་སྐུ་ལས་བུམ་པའི་དབང་ཐོབ། ལུས་ཀྱི་དྲི་མ་དག །ལམ་བསྐྱེད་རིམ་བསྒོམ་པ་ལ་དབང་། སྤྲུལ་པའི་སྐུ་ཐོབ་རུང་གི་རྟེན་འབྲེལ་བསྒྲིག་པ་ཡིན་ནོ། །ཞེས་བརྗོད། དེ་ནས་ཟབ་མོའི་མཆོག་དབང་གསུམ་ལས། དང་པོ་གསང་དབང་ནི། དེ་ནས་གསང་དབང་གི་དོན་དུ་བླ་མ་ལ་མཚན་ལྡན་གྱི་རིག་མ་དང་རིན་ཆེན་གསེར་གྱི་མཎྜལ་ཕུལ་བའི་མོས་པས་མཎྜལ་ཕུལ་མཛོད། དེ་ནས་ཐལ་སྦྱར་མེ་ཏོག་དང་བཅས་པས་གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཧོ་བླ་མ་ཁྱེད་དགོངས་ཤིག༔ འཁོར་བའི་གཅོང་རོང་ཟབ་མོ་ལས༔ ཟུང་འཇུག་ཀློང་དུ་གྲོལ་མཛད་པ༔ གསང་དབང་མཆོག་དེ་བདག་ལ་སྩོལ༔ ཁྱོད་ཞབས་པདྨོ་བཀའ་དྲིན་ཅན༔ བདེ་ཆེན་པདྨ་ཧེ་རུ་ཀ༔ རྒྱལ་བ་རྣམས་ཀྱི་བདེ་ཆེན་ཡབ༔ བདེ་བའི་དབང་ཕྱུག་བདེ་སྩོལ་མཛད༔ ཡང་དག་བྱང་སེམས་རྣམ་དག་མཆོག༔ དྲི་མེད་བདུད་རྩི་དམ་པ་ཡིས༔ བླ་མེད་དབང་མཆོག་བསྐུར་པ་ལྟར༔ དེ་བཞིན་རིགས་ཀྱི་བུ་དག་ལ༔ སྡུག་བསྔལ་དྲྭ་བས་བཅིངས་ལས་ཁྲོལ༔ ཡེ་ཤེས་བདུད་རྩིའི་ཚོགས་རྣམས་ཀྱིས༔ མ་རིག་རྨོངས་པའི་དྲི་མ་འཇོམས༔ ཐུགས་རྗེ་བྱང་ཆུབ་བདེ་ཆེན་ཉིད༔ དུས་འདིར་བདག་ལ་སྩོལ་བར་མཛོད༔ ཅེས་གསོལ་བ་བཏབ་པས་སློབ་དཔོན་གྱིས་རིགས་དང་འདུན་པ་ངེས་པར་བྱ་བའི་ཕྱིར་འདི་སྐད་དྲིས་པའི་མོས་པ་མཛོད། ཀྱེ་ཁྱོད་སུ་ཡིན༔ ཅི་ལ་དགའ༔ ཞེས་དྲིས་པའི་ལན་གདབ་པར་མོས་ཏེ་འདིའི་རྗེས་ཟློས་མཛོད། བདག་ནི་སྐལ་ལྡན་རིགས་ཀྱི་བུ༔ བྱང་ཆུབ་སེམས་མཆོག་བདེ་ཆེན་ལའོ༔ མཆོག་དབང་ཟུར་དུ་བསྐུར་ན་འདིར་སྔར་ལྟར་སྡོམ་བཟུང་གོང་འོག་རྣམས་བྱ། དཀྱུས་གཅིག་ཏུ་བྱེད་ཚེ་མི་དགོས། ཡེ་ཤེས་དབབ་པ་ནི། ཡེ་ཤེས་དབབ་པའི་སླད་དུ་ཁྱེད་རང་རྣམས་ལངས་ཏེ་རྐང་པ་གཡས་པས་བོལ་གོང་གཡོན་པས་མནན་ཅིང་ལག་པ་གཉིས་སྤྱི་བོར་ཆོས་འབྱུང་གི་ཕྱག་རྒྱ་བྱས་ལ་དམིགས་པ་འདི་ལྟར་མཛོད། ཁྱེད་རང་ཡུམ་གསང་བ་ཡེ་ཤེས་ཀྱི་ཌཱ་ཀི་མ་དམར་མོ༔ ཌཱ་མ་རུ་དང་ཐོད་པ་འཛིན་པར་བསྒོམས་པའི་ལྟེ་བར་ཆོས་འབྱུང་དམར་པོ་སུམ་བརྩེགས༔ གདེངས་ཀ་གྱེན་ལ་བསྟན་པ་ཞིག་གསལ་བའི་དབུས་སུ༔ ཡུམ་གསང་བ་ཡེ་ཤེས་ཀྱི་ཌཱ་ཀི་མ་གསལ་ལ་འཚེར་བ་ཚོན་གང་བའི་སྙིང་གི་དཀྱིལ་དུ་དགའ་བ་འཁྱིལ་པ་དམར་པོ༔ ཁུག་པ་བཞི་ལ་ཧ་རི་ནི་ས༔ ལྟེ་བ་ལ་ཧྲཱིཿཡིས་མཚན་པ་ཞིག་སྒོམས༔ དགའ་བ་འཁྱིལ་པ་གཡས་སུ་སྒ་ར་ར་འཁོར་བས་ཡིག་འབྲུ་ཐམས་ཅད་ལས་འོད་ཟེར་འཕྲོས༔ ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་དཔའ་བོ་མཁའ་འགྲོ་ཐམས་ཅད་ཀྱི་ཐུགས་དམ་གྱི་རྒྱུད་བསྐུལ་ཏེ་ཆར་བབས་པ་བཞིན་བྱོན་ནས་ཁྱེད་རང་ལ་སིབ་སིབ་ཐིམ་པས་བདེ་བའི་ཡེ་ཤེས་བཟོད་མེད་དུ་འབར་བའི་མོས་པ་མཛོད༔ སྤོས་རོལ་དང་བཅས་ཏེ། ཨོཾ་མ་ཎི་པདྨེ་ཧཱུྃ་ཧྲཱི༔ ཌཱ་ཀི་ནཱི་ཧ་རི་ནི་ས་ཧཱུྃ༔ ཞེས་རྩ་སྔགས་དང་། ཨེ་ཨཱ་རལླི་ཧྲིཾ་ཧྲིཾ་ཕེཾ་ཕེཾ་ཕེཾ༔ ཞེས་མང་དུ་བཟླས་པས་བྱིན་ཕབ་ནས། ཏིཥྛ་བཛྲ༔ ཞེས་བརྗོད་པས་བརྟན་པར་བྱའོ། །དེ་ནས་མེ་ཏོག་དོར་བ་ནི། འདིའི་རྗེས་ཟློས། ཨེ་མ༔ དུར་ཁྲོད་གསང་བ་མཆོག་གི་དཀྱིལ་འཁོར་དུ༔ རིན་ཆེན་བྱང་ཆུབ་སེམས་ཀྱི་མེ་ཏོག་འདི༔ སྐུ་གསུང་ཐུགས་ཀྱི་དབྱིངས་སུ་བདག་འབུལ་གྱིས༔ དངོས་གྲུབ་རྣམ་གཉིས་བདག་ལ་བསྩལ་དུ་གསོལ༔ པུཥྤེ་པཱུ་ཛ་ཧོ༔ ཞེས་འབུལ། སླར་མེ་ཏོག་གི་ཕྲེང་བའི་དབང་བསྐུར་ལ། བླ་མེད་སྐུ་གསུང་ཐུགས་ཀྱི་དཀྱིལ་འཁོར་དུ༔ རིག་པའི་མེ་ཏོག་དོར་བའི་བྱིན་རླབས་ཀྱིས༔ སྐུ་གསུང་ཐུགས་ལ་རབ་ཏུ་བསྟིམས་ནས་ཀྱང༔ དངོས་གྲུབ་རྣམ་གསུམ་ཁྱོད་ལ་སྦྱིན་པར་བྱ༔ ཀཱ་ཡ་ཝཱ་ཀ་ཙིཏྟ༔ ཨོཾ་ཨཱཿཧཱུྃ་ཏིཥྛ་བཛྲ་ས་མ་ཡ་ཧཱུྃ༔ པྲ་ཏི་གྲྀཧྞ་ཨི་མཾ་སཏྭ་མ་ཧཱ་བ་ལ་ཧཱུྃ༔ དེ་ནས་མིག་དབྱེ་བར་གསོལ་བ་འདེབས་པ་ནི། འདིའི་རྗེས་ཟློས། ཀྱེ༔ བདག་ཅག་ལས་སྐལ་ལྡན་པ་རྣམས༔ མ་རིག་རྨོངས་པའི་ལིང་ཏོག་གིས༔ ཤིན་ཏུ་ལྡོངས་པར་གྱུར་ལགས་ན༔ ཉོན་མོངས་སྒྲིབ་པ་བསལ་དུ་གསོལ༔ མིག་དབྱེ་བ་ནི། ཉོན་མོངས་ཀྱིས་ལྡོངས་སེམས་ཅན་ནི༔ བུ་ཁྱོད་ཀྱི་ནི་མི་ཤེས་པའི༔ མ་རིག་མིག་གི་ལིང་ཐོག་རྣམས༔ བདེ་གཤེགས་དགོངས་པས་བསལ་བར་བྱ༔ ཙཀྵུཿཔྲ་བེ་ཤ་ཡ་ཕཊ༔ ཅེས་པས་མིག་དར་བསྡུ། དཀྱིལ་འཁོར་གྱི་འཁོར་ལོ་ཐམས་ཅད་མངོན་སུམ་དུ་མཐོང་བའི་མོས་པ་མཛོད། དེ་ནས་ཁྱེད་རང་གསང་བ་ཡེ་ཤེས་སུ་གསལ་བ་སྐད་ཅིག་གིས་ཐུགས་རྗེ་ཆེན་པོ་དམར་པོ་ཕྲེང་བ་དང་པདྨ་འཛིན་པའི་སྐུར་གྱུར་པར་མོས་ལ་དམིགས་པ་འདི་བཞིན་དུ་མཛོད། བླ་མ་འཕགས་པ་སྤྱན་རས་གཟིགས་དབང་ཕྱུག་སྐུ་མདོག་དམར་པོ་གཡས་སུ་མུ་ཏིག་གི་ཕྲེང་བ་དམར་པོ་དང་། གཡོན་པདྨ་དམར་པོ་འཛིན་པ། དར་དང་རིན་པོ་ཆེ་དང་རུས་པའི་རྒྱན་ཅན། གཡས་བསྐུམ་གཡོན་བརྐྱང་གིས་བཞུགས་པ་དང་། ཡུམ་གསང་བ་ཡེ་ཤེས་ཀྱི་ཌཱ་ཀི་མ་དམར་མོ་གཡས་གསེར་གྱི་ཌཱ་མ་རུ་འཁྲོལ་བ། གཡོན་ཐོད་ཁྲག་འཛིན་པ། ཡབ་ཡུམ་ཀྱི་ཕུང་ཁམས་གཤེགས་པ་གཤེགས་མ་དང་། སྐྱེ་མཆེད་སེམས་དཔའ་སེམས་མ། ཡན་ལག་ཁྲོ་མོ་ཁྲོ་མོའི་རང་བཞིན་དུ་གྱུར། ཡབ་ཀྱི་གསང་གནས་ཧཱུྃ་ལས་རྡོ་རྗེ་རྩེ་ལྔ་པ། ཡུམ་གྱི་མཁའ་ཨཱཾཿལས་པདྨ་དམར་པོ་འདབ་མ་བརྒྱད་པ། གཉིས་ཀར་ས་བོན་གྱིས་མཚན་པའོ། །གནས་གསུམ་འབྲུ་གསུམ་གསལ་བ་ལས་འཕྲོས་པའི་འོད་ཟེར་དང་སྙོམས་པར་ཞུགས་པའི་བདེ་བ་ཆེན་པོའི་གཟི་བརྗིད་རང་སྒྲས་བསྐུལ་ཏེ་ཕྱོགས་བཅུའི་རྩ་གསུམ་རྒྱལ་བ་སྲས་དང་བཅས་པ་ཐམས་ཅད་བཀུག་ནས་བླ་མ་ཡབ་ཡུམ་གྱི་ཐུགས་ཀར་ཐིམ། ཐམས་ཅད་ཀྱང་ཆགས་པ་ཆེན་པོའི་མེས་བྱང་ཆུབ་ཀྱི་སེམས་སུ་ཞུ་བ་མཁའ་གསང་ནས་བབས། དཀར་དམར་འདྲེས་པའི་རྒྱུན་སངས་རྒྱས་ཐམས་ཅད་འདུས་པའི་ངོ་བོ་ཐོད་པའི་བདུད་རྩི་དང་རོ་གཅིག་པ་ལྕེར་བྱིན་པར་མོས་ཤིག །ཐོད་པའི་བདུད་རྩི་ཐོགས་ཏེ། ཨེ་མ་ཧོ་སྐལ་ལྡན་རིགས་ཀྱི༔ དུས་གསུམ་སངས་རྒྱས་ཀུན་གྱིས་ནི༔ བྱང་ཆུབ་སྲས་པོ་དམ་པ་ལ༔ ཇི་ལྟར་དབང་མཆོག་བསྐུར་པ་ལྟར༔ དེ་བཞིན་གསང་བའི་བྱང་སེམས་ཀྱིས༔ བུ་ཁྱོད་ལ་ཡང་དབང་བསྐུར་རོ༔ རིན་ཆེན་བཏུང་བ་བཅུད་དང་ལྡན༔ ཤེས་རབ་ཐབས་ཀྱི་ཁུ་བ་འདི༔ གཉིས་སུ་མེད་པར་རྣམ་གྲོལ་བ༔ རྟོག་མེད་བུ་ཡིས་བཏུང་བར་གྱིས༔ ཨོཾ་སརྦ་ཏ་ཐཱ་ག་ཏ་གུ་རུ་དྷེ་བ་ཌཱ་ཀི་ནཱི་ཧ་རི་ནི་ས་ར་ཙ་ཧྲི་ཡ༔ བྷོ་དྷི་ཙིཏྟ་ཨ་མྲྀཏ་པཉྩ་ཧཱུྃ༔ ཞེས་བྱིན་པ་རེ་ཞིག་མི་འཐུང་བར་བསྒོ། དེ་ནས་འདིའི་རྗེས་ཟློས་མཛོད། ཨ་ཧོ་མ་ཧཱ་སུ་ཁ་ཨ་ལ་ལ་ཧོ༔ ཨེ་མ་ཡབ་ཡུམ་བདེ་བ་ཆེན་པོའི་བཅུད༔ ངོ་མཚར་རྨད་བྱུང་གནང་བ་བཀའ་དྲིན་ཆེ༔ བརྩེ་བས་བུ་བཞིན་རྗེས་སུ་བཟུང་དུ་གསོལ༔ བདེ་གཤེགས་དགོངས་པ་རྒྱལ་བའི་བྱིན་རླབས་མཆོག༔ བྱིན་རླབས་དབང་གི་བཀའ་བབ་དབབ་པར་མཛོད༔ ཅེས་བརྗོད་ཅིང་བདུད་རྩི་གསོལ་བས་ལུས་ཐམས་ཅད་གང་བས་ཟག་པ་མེད་པའི་བདེ་སྟོང་གི་ཡེ་ཤེས་རྒྱུད་ལ་སྐྱེས། སྤྱི་བོ་ནས་གྱེན་དུ་ལུད་པ་ལས་འོད་དཔག་མེད་ཀྱིས་དབུ་བརྒྱན་པའི་མོས་པ་མཛོད། དེས་བྷ་གའི་དཀྱིལ་འཁོར་དུ༔ བླ་མ་ལོངས་སྤྱོད་རྫོགས་པའི་སྐུ་ལས་གསང་བའི་དབང་ཐོབ༔ ངག་གི་དྲི་མ་དག༔ རང་བྱིན་རླབས་བསྒོམ་པ་ལ་དབང༔ ལོངས་སྤྱོད་རྫོགས་པའི་སྐུ་ཐོབ་རུང་གི་རྟེན་འབྲེལ་བསྒྲིག་པ་ཡིན་ནོ༔ ཞེས་དག་པ་བརྗོད། དེ་ནས་གསང་དབང་གི་དམ་ཚིག་བསྒྲག་པ་འདི་ལ་གསན་པར་མཛོད། ཀྱེ་ཀྱེ་རིགས་ཀྱི་བུ་ཁྱོད་ཀྱིས༔ གསང་བའི་དམ་ཚིག་ཆེན་པོ་ནི༔ ཡེ་ཤེས་སྒྲུབ་རྫས་བདུད་རྩི་ལྔ༔ དམར་ཆེན་ག་པུར་ཙནྡན་སྦྱར༔ རྡོ་རྗེ་ཆུ་ཡིས་ཀུན་ཏུ་བསྲེས༔ དུས་གསུམ་སངས་རྒྱས་ཀུན་མཆོད་མཚུངས༔ འདི་དང་འདོད་པའི་ཡོན་ཏན་ལྔ༔ ཀུན་ཏུ་སྤང་བར་མ་བྱེད་སྟེན༔ འདི་ནི་དམ་ཚིག་བླ་ན་མེད༔ མ་ཉམས་སྐལ་ལྡན་ཁྱོད་ཀྱིས་སྲུངས༔ ཞེས་བརྗོད། གཉིས་པ་ཤེར་དབང་ནི། དེ་ནས་གསང་དབང་ཐོབ་པའི་གཏང་རག་དང་ཤེས་རབ་ཡེ་ཤེས་ཀྱི་དབང་ཞུ་བའི་སླད་དུ་རིན་པོ་ཆེ་གསེར་གྱི་མཎྜལ་ཕུལ་བའི་མོས་པས་མཎྜལ་ཕུལ་མཛོད། དེ་ནས་གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཧོ༔ བཅོམ་ལྡན་བདེ་ཆེན་ཆོས་ཀྱི་དབྱིངས༔ རྡོ་རྗེ་རྣལ་འབྱོར་མི་ཕྱེད་བདག༔ ཡང་དག་ཕྱག་རྒྱ་སྒྲུབ་པ་པོ༔ རྡོ་རྗེ་རྣལ་འབྱོར་ལས་བྱུང་བ༔ བདག་ཉིད་ཆེན་པོ་ཀུན་བདག་ཉིད༔ མངའ་དབང་བདག་ལ་དེ་ཉིད་སྩོལ༔ ཉོན་མོངས་འཁོར་བའི་འདམ་དུ་ནི༔ བྱིང་བ་སྐྱབས་མེད་བདག་ལ་སྐྱོབས༔ བཅོམ་ལྡན་ཞི་བ་ཆེན་པོ་ཀྱེ༔ སྤྱན་རས་གཟིགས་དབང་བདག་ལ་དགོངས༔ རྡོ་རྗེ་པདྨོ་སྦྱར་བྱུང་བའི༔ བདེ་ཆེན་ལམ་དེ་བདག་ལ་སྩོལ༔ ཞེས་གསོལ་བ་བཏབ། ཆང་དང་བུ་རམ་བདུད་རྩི་སྦྱར་བ་བླུད་ལ། ཨོཾ་ཨཱཿཧཱུྃ་བརྗོད། དེ་ནས་དམ་བཅའ་བ་དང་ཉེས་སྐྱོན་བཤགས་སྡོམ་གྱི་བློས་འདིའི་རྗེས་ཟློས་མཛོད། ཀྱེ༔ བདེ་བར་གཤེགས་པའི་སྤྱོད་ཡུལ་ཅི་འདྲ་བ༔ དེ་འདྲ་ཁོ་ནར་བདག་ཀྱང་འགྲུབ་གྱུར་ཅིག༔ མ་རིག་བདག་གིས་ནོངས་པ་ཅི་བགྱིས་པ༔ དུས་རིག་ཀུན་མཁྱེན་ཁྱེད་ལ་བཟོད་པར་གསོལ༔ ཞེས་བརྗོད། དེ་ནས་དམ་ཚིག་བསྒྲག་པ་ནི་འདི་ལ་གསན་པས་ཁྱབ་པར་གདའ། ཀྱེ༔ གསང་བ་ཤེས་རབ་ཡེ་ཤེས་ཀྱི༔ དམ་ཚིག་བསྲུང་བྱ་སེམས་ལ་ཆོངས༔ བུད་མེད་མི་སྤང་དང་དུ་ལོངས༔ ཚངས་སྤྱོད་དོན་ལ་གནས་པར་བྱ༔ འདི་ལས་ཡོན་ཏན་ཐམས་ཅད་འབྱུང༔ འདི་སྤངས་བདེ་བའི་དངོས་གྲུབ་མེད༔ ཉམས་ན་ཌཱ་ཀིའི་ཆད་པ་ཡིས༔ ཚེ་འཕོས་དམྱལ་བ་དག་ཏུ་ལྟུང༔ དེས་ན་གསང་ཆེན་དམ་ཚིག་ནི༔ ལུས་དང་སྲོག་ལ་བབས་ཀྱང་སྲུངས༔ ཞེས་བརྗོད་པའི་ལན་དུ་དམ་ཚིག་སྲུང་བར་ཁས་ལེན་པ་འདིའི་རྗེས་ཟློས་མཛོད། ཨེ་མ་རྒྱལ་བའི་བཀའ་ཆེན་དེ༔ ཤི་འམ་སྲོག་ལ་བབ་གྱུར་རམ༔ བྱ་དགའ་ཆེན་པོ་ཉིད་བྱུང་ཡང༔ དམ་ཚིག་བཀའ་ལས་འདའ་མི་བྱེད༔ ཨི་དན་ཏེ་ས་མ་ཡ་ན་ར་ཀན༔ ཞེས་ཁས་བླང་། དེ་ནས་ཡེ་ཤེས་དབབ་པའི་སླད་དུ་གསོལ་བ་གདབ་པ་འདིའི་རྗེས་ཟློས་མཛོད། དེ་བཞིན་གཤེགས་པ་ཐམས་ཅད་ཀྱི་བྱིན་གྱིས་བརླབ་ཏུ་གསོལ༔ གསང་བའི་ཡེ་ཤེས་བདེ་བའི་འཁོར་ལོ་བདག་ལ་དབབ་ཏུ་གསོལ༔ ལན་གསུམ། ཡེ་ཤེས་དབབ་པའི་སླད་དུ། ཁྱེད་རང་འཕགས་པ་སྤྱན་རས་གཟིགས་སྐུ་མདོག་དམར་པོ་ཞལ་གཅིག་ཕྱག་གཉིས་པ༔ གཡས་ཕྲེང་བ་དང་གཡོན་པདྨ་འཛིན་པ༔ དེ་ལྟར་གསལ་བའི་ཐུགས་ཀར་ཡི་གེ་ལཾ་ལས་སའི་དཀྱིལ་འཁོར་གྲུ་བཞི་སེར་པོ་རྡོ་རྗེས་མཚན་པའི་ལྟེ་བར་ཉི་མའི་དཀྱིལ་འཁོར་གྱི་སྟེང་དུ་ཧྲཱིཿདམར་པོ༔ མགོ་བོར་བཾ་ལས་ཆུའི་དཀྱིལ་འཁོར་དཀར་ཞིང་ཟླུམ་པ་བུམ་པས་མཚན་པའི་སྟེང་དུ༔ ཟླ་བ་ཉ་གང་བའི་སྟེང་དུ་ཡི་གེ་ཧ་དཀར་པོ༔ མགྲིན་པར་ཡཾ་ལས་རླུང་གི་དཀྱིལ་འཁོར་སྔོན་པོ་གཞུ་ལྟ་བུ་བ་དན་གཡོ་བ་གཉིས་ཀྱིས་མཚན་པར་ཟླ་བ་ལ་ཡི་གེ་ཨཱཿདམར་པོ༔ རྐང་འོག་ཏུ་རླུང་གི་དཀྱིལ་འཁོར་གྱི་སྟེང་དུ་རྐང་མཐིལ་གཉིས་སུ་ཛྷཻཾ་ལས་ཉི་མའི་དཀྱིལ་འཁོར༔ སུམ་མདོར་རཾ་ལས་མེའི་དཀྱིལ་འཁོར་ཟུར་གསུམ་དམར་པོ་རཾ་གྱིས་མཚན་པ༔ སྤྱི་བོར་དཀྱིལ་འཁོར་གྱི་ལྷ་རྣམས་བཞུགས་པར་སྒོམས༔ དེ་ནས་རྐང་པའི་ཞབས་ཀྱི་རླུང་གིས་རྐང་མཐིལ་གྱི་མེ་སྦར༔ སུམ་མདོའི་མེ་དང་བསྡོངས་ཏེ༔ སྙིང་གའི་སའི་དཀྱིལ་འཁོར་བསྲེགས༔ མགྲིན་པའི་ཆུ་ཁོལ༔ སྤྱི་གཙུག་གི་དཀྱིལ་འཁོར་གྱི་ལྷ་རྣམས་ལུས་ལ་བསྟིམ༔ མེའི་འོད་ཟེར་ཕྱོགས་བཅུར་འཕྲོས་པས་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དཀྱིལ་འཁོར་གྱི་ལྷའི་རྣམ་པར་ཆར་བཞིན་དུ་བབ་པ་དང༔ སློབ་དཔོན་གྱི་ཐུགས་ཀའི་ས་བོན་གྱི་འོད་ཟེར་གྱིས་དཀྱིལ་འཁོར་ནས་སྐུ་གསུང་ཐུགས་ཀྱི་ལྷ་ཚོགས་བཀུག་པ་ཆར་བཞིན་དུ་བབས་ཏེ༔ ཁྱེད་རང་ལ་ཐིམ་པར་སྒོམས་ཤིག༔ སྤོས་རོལ་དང་བཅས་ཏེ། ཨོཾ་མ་ཎི་པདྨེ་ཧཱུྃ་ཧྲཱི༔ ཌཱ་ཀི་ནཱི་ཧ་རི་ནི་ས་ཧཱུྃ༔ ཛྙཱ་ན་ཨཱ་བེ་ཤ་ཡ་སཏྭཾ་བྷ་ཡ༔ རཱ་རཱ་རཱ་རཱ༔ ཙཱ་ལ་ཡ་ཙཱ་ལ་ཡ༔ ཧཱུྃ་ཧ་ཨ་ཛྷཻཾ༔ ཞེས་མང་དུ་བཟླས་པས་བྱིན་དབབ་ནས། སླར་ཡང་། རྡོ་རྗེ་རྣལ་འབྱོར་བདེ་གཤེགས་ཡུམ༔ ཉུང་འབྲུ་ཙམ་དུ་གསལ་བ་ལ༔ བདེ་བས་མི་བཟོད་གར་བྱེད་པ༔ བ་སྤུའི་བུ་ག་ཀུན་ཏུ་གང༔ སྣང་སྲིད་བདེ་བའི་རོལ་པ་ནི༔ ཡང་ཡང་སྒོམས་ཤིག་རིགས་ཀྱི་བུ༔ ཨོཾ་མ་ཎི་པདྨེ་ཧཱུྃ༔ ཧ་ཧ་ཧཱུྃ་ཧཱུྃ་ཕཊ་ཕཊ༔ ཨཱ་བེ་ཤ་ཡ་ཨ་ཨཱ༔ ཞེས་བཟླ་ཞིང་སྤོས་རོལ་དང་བཅས་པའི་མཐར། ཏིཥྛ་བཛྲ༔ ཞེས་བརྗོད་པས་བརྟན་པར་བྱ། དེ་ནས་དཀྱིལ་འཁོར་པའི་ཐུགས་ཀ་ནས་སྤྲོས་པའི་གཟུངས་མ་གཟུགས་དང་ལང་ཚོས་བརྒྱན་པ། བདེ་བ་ཆེན་པོའི་ཡེ་ཤེས་སྐྱེད་པར་བྱེད་པ་ལ་མེ་ཏོག་དམར་པོའི་ཅོད་པན་ཕུལ་ནས་གསོལ་བ་གདབ་པའི་མོས་པས་མེ་ཏོག་འཐོར་བ་དང་བཅས་ཏེ་འདིའི་རྗེས་ཟློས་མཛོད། ཧོ༔ བདེ་བ་ཐམས་ཅད་སྟེར་བ་མོ༔ མཁའ་གསང་ཡེ་ཤེས་སྐྱེད་བྱེད་མ༔ བདེ་གཤེགས་ཡུམ་མཆོག་ཁྱོད་ཀྱིས་དབང༔ དེང་འདིར་བདག་ལ་གནང་དུ་གསོལ༔ ཞེས་ཞུས་པའི་ལན་དུ་ཡུམ་གྱིས་འདི་སྐད་དྲིས་པའི་མོས་པ་མཛོད། བདུད་རྩིའི་མཆོད་པ་བྱེད་པ་དང༔ བུད་མེད་རྣམས་ལ་གུས་པ་དང༔ བྷ་ག་ལ་ནི་འོ་བགྱིད་པར༔ སྤྲོ་བར་འགྱུར་རམ་བུ་ཡིས་སྨྲོས༔ ཞེས་པའི་ལན་བཏབ་པར་མོས་ཏེ་འདིའི་རྗེས་ཟློས་མཛོད། དྲི་ཆེན་དྲི་ཆུ་ལ་སོགས་པ༔ བདུད་རྩི་ལྔ་དང་ཤ་ལྔ་འཚལ༔ བུད་མེད་རྣམས་ལ་རྟག་གུས་བགྱིད༔ བྷ་ག་ལ་ཡང་འོ་བགྱིད་པར༔ བདག་ནི་སྤྲོ་བས་ཁྱོད་མཆོད་དོ༔ དེ་ནས་ཡུམ་གྱིས་མེ་ཏོག་དམར་པོ་སྤྱི་བོར་བཞག་སྟེ་འདི་སྐད་བརྗོད་པའི་མོས་པ་མཛོད། ང་ཡི་བྷ་ག་གསང་ཆེན་འདི༔ གང་ཞིག་མོས་པས་སུས་བསྟེན་པར༔ ཡོན་ཏན་དངོས་གྲུབ་ཐམས་ཅད་འབྱུང༔ བདེ་ཆེན་མཆོག་གི་དངོས་གྲུབ་ཐོབ༔ ཨོཾ་གུ་རུ་དེ་བ་ཌཱ་ཀི་ནཱི་ཧ་རི་ནི་ས་ར་ཙ་ཧྲི་ཡ་ཨཉྫ་ལི་ཧོ༔ དེ་ནས་རྡོ་རྗེ་སློབ་དཔོན་གྱིས་ཕྱག་རྒྱ་མའི་སྲིན་ལག་གཡོན་ནས་བཟུང་སྟེ་ཁྱེད་རང་གི་ལག་ཏུ་གཏད་དེ་འདི་སྐད་གསུངས་པའི་མོས་པ་མཛོད། ཧཱུྃ༔ ཡེ་ཤེས་ལྷ་མོ་བདེ་བའི་སྐུ༔ ཀུན་ཏུ་བདེ་བའི་གནས་འབྱིན་མ༔ དགའ་སྐྱེད་གཟུགས་མཛེས་ཡིད་འོང་མ༔ བདེ་བ་ཐམས་ཅད་སྐྱེད་པ་མོ༔ འདི་ཁྱེར་དཔའ་བོ་སེམས་དཔའ་ཆེ༔ རྟག་ཏུ་གུས་པར་མཆོད་པ་གྱིས༔ ཨོཾ་མ་ཧཱ་སུ་ཁ་ཧོ༔ ཞེས་དང་། ཀྱེ་ཧོ་ལས་ལྡན་རིགས་ཀྱི་བུ༔ ཁྱོད་ནི་པདྨ་ཧེ་རུ་ཀ༔ སྤྱན་རས་གཟིགས་དབང་སྐུ་རུ་སྒོམས༔ ཡུམ་ནི་རིག་བྱེད་ལྷ་མོར་སྐྱེད༔ གཉིས་ཀའི་ཕུང་ཁམས་སྐྱེ་མཆེད་རྣམས༔ དཔའ་བོ་མཁའ་འགྲོར་གསལ་བཏབ་ནས༔ བདག་དང་ཡུམ་གྱི་མཁའ་གསང་ནི༔ རྡོ་རྗེ་པདྨར་བྱིན་གྱིས་རློབས༔ ཡུམ་གྱི་བྷ་གར་དལ་གྱིས་བསྣུན༔ འོ་བྱ་མཉེན་ལྕུག་བདེ་བར་འཁྲིལ༔ ལག་འཁྱུད་ལུས་སེམས་བདེ་བ་སྐྱེད༔ དེ་ལ་སེམས་བཟུང་དལ་བུས་སྲུབས༔ བྱང་སེམས་འཆོར་བ་སྙམ་བྱེད་ན༔ སྟོང་ཉིད་ཡེ་ཤེས་རྒྱ་ཡིས་གདབ༔ སྟོང་པར་ཡལ་དུས་བསྲུབ་པ་ཡིས༔ ཡང་ཡང་བདེ་བ་སྦར་བར་བྱ༔ གཉིས་མེད་བདེ་སྟོང་དོན་དེ་ལ༔ དེར་འཛིན་མ་བྱེད་ངོ་ལ་ལྟོས༔ གཉིས་ཤོར་གཉིས་མཉམ་དུས་ཉིད་དུ༔ ལྷན་ཅིག་སྐྱེས་པའི་ཡེ་ཤེས་འཆར༔ དེ་ནི་མ་ཡེངས་ངོ་ཡིས་ཟུངས༔ ཞེས་བརྗོད། དེ་ནས་སློབ་མ་འཕགས་པ་སྤྱན་རས་གཟིགས་སྐུ་མདོག་དམར་པོ༔ ཞལ་གཅིག་ཕྱག་གཉིས་པ༔ གཡས་ཀྱི་མུ་ཏིག་དམར་པོའི་ཕྲེང་བ་འདྲེན་ཅིང༔ གཡོན་པདྨ་དམར་པོ་བསྣམས་པ༔ གཅེར་བུ་རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པར་བསྐྱེད་པའི་སྤྱི་བོར་རྡོ་རྗེ་དཔའ་བོ་མཐིང་ག༔ མགྲིན་པར་རིན་ཆེན་དཔའ་བོ་སེར་པོ༔ སྙིང་གར་པདྨ་དཔའ་བོ་དམར་པོ༔ ལྟེ་བར་ལས་ཀྱི་དཔའ་བོ་ལྗང་གུ༔ དེ་དག་རྣམས་ཀྱང་ཕྱག་གཡས་ཕྲེང་བ་དམར་པོ་དང༔ གཡོན་པདྨ་དམར་པོ་བསྣམས་པ༔ རུས་པ་དང་རིན་པོ་ཆེ་སྣ་ཚོགས་ཀྱིས་བརྒྱན་པར་གྱུར༔ མདུན་གྱི་ཕྱག་རྒྱ་མ་ཡུམ་གསང་བ་ཡེ་ཤེས་ཀྱི་མཁའ་འགྲོ་མ་སྐུ་མདོག་དམར་མོ༔ སྐུ་གཅེར་བུ་ཞལ་གཅིག་ཕྱག་གཉིས་རུས་པའི་རྒྱན་གསོལ་བ༔ ཕྱག་གཡས་པས་སེང་ལྡེང་གི་ཌཱ་མ་རུ་འཁྲོལ་བ༔ གཡོན་པས་ཐོད་པ་བདུད་རྩིས་གང་བ་བསྣམས་པ༔ ཡབ་ལ་འཁྲིལ་ཞིང་སྦྱོར་བ༔ ཞལ་སྤྲད་དེ་འཛུམ་མདངས་ཅན༔ མཛེས་ཤིང་ཡིད་དུ་འོང་བ༔ ལང་ཚོ་དང་ལྡན་པ༔ དེའི་སྤྱི་བོར་རྡོ་རྗེ་མཁའ་འགྲོ་མཐིང་ག༔ མགྲིན་པར་རིན་ཆེན་མཁའ་འགྲོ་སེར་པོ༔ སྙིང་གར་པདྨ་མཁའ་འགྲོ་དམར་པོ༔ ལྟེ་བར་ལས་ཀྱི་མཁའ་འགྲོ་ལྗང་གུ༔ དེ་དག་ཐམས་ཅད་ཀྱང་གཡས་ཌཱ་མ་རུ༔ གཡོན་ཐོད་པ་བདུད་རྩིས་གང་བ་བསྣམས་ཤིང༔ སྐུ་གཅེར་བུ་རུས་པའི་རྒྱན་དུ་མས་བརྒྱན་པ་མཛེས་ཤིང་ཡིད་དུ་འོང་བ༔ དེ་ལྟར་གསལ་བའི་སྤྱི་བོར་ཉི་ཟླ་པདྨའི་གདན་ལ་རྡོ་རྗེ་ཐོད་ཕྲེང་རྩལ་སྐུ་མདོག་མཐིང་ནག༔ རྡོ་རྗེ་དང་དྲིལ་བུ་བསྣམས་པ༔ ཡུམ་ལ་འཁྱུད་པ༔ ཡུམ་མེ་ཏོག་མནྡཱ་ར་བ་རྡོ་རྗེ་ཕག་མོའི་ཆ་ལུགས་ཅན༔ གྲི་གུག་དང་ཐོད་ཁྲག་འཛིན་པས་ཡབ་ལ་འཁྱུད་པ༔ ཡབ་ཡུམ་གཉིས་རུས་པ་དང་རིན་པོ་ཆེའི་རྒྱན་དུ་མས་སྤྲས་པ༔ གཟི་བརྗིད་དང་ལྡན་པ༔ ཡབ་ཀྱི་བ་སྤུའི་བུ་ག་དང་རྩའི་དྲྭ་བ་ཐམས་ཅད་དུ་དཔའ་བོ༔ ཡུམ་གྱི་རྩ་དང་བ་སྤུ་ཐམས་ཅད་ཀྱང་དཔའ་མོར་དམིགས་པ་ཐམས་ཅད་ཀྱང་སྦྱོར་བ་ལ་དགྱེས་པར་གསལ་བ་སྤྲུལ་སྐུ་ལམ་དུ་བྱེད་པ་ལྷའི་འདུ་ཤེས༔ ཡབ་ཀྱི་གསང་གནས་ཧཱུྃ་ལས་རྡོ་རྗེ་རྩེ་ལྔ་པ་ལྟེ་བར་ཟླ་བ་ལ་ཨོཾ་དཀར་པོ་གནས་པའི་བུ་གར་ཕཊ་སེར་པོས་བཀག་པ༔ ཡུམ་གྱི་མཁའ་པདྨ་དམར་པོ་འདབ་མ་བརྒྱད་པའི་ལྟེ་བར་ཉི་མ་ལ་རཀྟ་ཨྃ་དམར་པོ་གནས་པའི་གེ་སར་ཨཱཿཡིས་མཚན་པས་མཁའ་གསང་བྱིན་གྱིས་བརླབས་པ་ལོངས་སྐུ་ལམ་དུ་བྱེད་པ་སྔགས་ཀྱི་འདུ་ཤེས༔ ཐབས་འདི་ལ་བསྟེན་ནས་ལྷན་ཅིག་སྐྱེས་པའི་ཡེ་ཤེས་མངོན་དུ་བྱའོ་སྙམ་པ་ཆོས་སྐུ་ལམ་དུ་བྱེད་པ་ཆོས་ཀྱི་འདུ་ཤེས་ཏེ་སྦྱོར་བ་འདུ་ཤེས་གསུམ་དང་མ་བྲལ་བར་བྱས་ལ༔ ཡབ་ཀྱིས། ས་མ་ཡ་ཧོ༔ ཞེས་བསྐུལ། ཡུམ་གྱིས། ས་མ་ཡ་སཏྭཾ༔ ཞེས་ལན་བྱིན། སླར་ཡང་ཡབ་ཀྱིས། ཨ་ནུ་རཱ་གོ་ཧཾ༔ ཡུམ་གྱིས། ཨ་ནུ་རཱ་ག་ཡཱ་མི༔ ཞེས་སྦྱོར་བའི་བརྡས་ཕན་ཚུན་བསྣོལ་མར་བསྐུལ་ཏེ། ཛཿཧཱུྃ་བཾ་ཧོ༔ ཞེས་སྒོ་མ་བཞིའི་ཕྱག་རྒྱས་འཁྱུད་སྡོམ་སྤྲད་དེ། ཧཱུྃ་ཧཱུྃ་ཧཱུྃ་ཞེས༔ གཉིས་སུ་མེད་པར་སྙོམས་པར་ཞུགས་པས་རྗེས་ཆགས་ཀྱིས་རླུང་བསྐྱོད་གཏུམ་མོའི་མེ་འབར་ནས་སྤྱི་བོར་ཧཾ་ཞུ་བྱང་སེམས་རིམ་པར་བབས་པས་མགྲིན་པར་དགའ་བ༔ སྙིང་གར་མཆོག་དགའ༔ ལྟེ་བར་ཁྱད་པར་གྱི་དགའ་བ༔ ནོར་བུར་ཕྱིན་པས་ལྷན་སྐྱེས་ཀྱི་དགའ་བ་ཉམས་སུ་མྱོང༔ སླར་ཡང་ཧཱུྃ་ཞེས་རླུང་གི་སྦྱོར་བས་གྱེན་དུ་དྲངས་པས་འཁོར་ལོ་བཞིར་རིམ་པས་མས་བརྟན་གྱི་དགའ་བ་བཞི་ཤར་ཏེ་སྤྱི་བོར་ལྷན་སྐྱེས་ཀྱི་དགའ་བ་བརྟན་པར་བྱས་ཤིང་སེམས་ཉིད་དོན་དམ་འོད་གསལ་ལྷན་སྐྱེས་བདེ་བ་ཆེན་པོ་རྒྱུད་ལ་སྐྱེས་པའི་མོས་པ་བརྟན་པོ་མཛོད་ལ་དེའི་ངང་དུ་ཅུང་ཟད་མཉམ་པར་ཞོག་མཛོད༔ དེས་ཀུན་རྫོབ་བྱང་ཆུབ་སེམས་ཀྱི་དཀྱིལ་འཁོར་དུ༔ བླ་མ་ཆོས་ཀྱི་སྐུ་ལས་ཤེས་རབ་ཡེ་ཤེས་ཀྱི་དབང་ཐོབ༔ ཡིད་ཀྱི་དྲི་མ་དག༔ ཕོ་ཉའི་རྣལ་འབྱོར་བསྒོམ་པ་ལ་དབང༔ ཆོས་ཀྱི་སྐུ་ཐོབ་རུང་གི་རྟེན་འབྲེལ་བསྒྲིགས་པ་ཡིན་ནོ༔ ཞེས་དག་པ་བརྗོད་དོ། །གསུམ་པ་དབང་བཞི་པ་ནི། དེ་ནས་ཤེས་རབ་ཡེ་ཤེས་ཀྱི་དབང་ཐོབ་པའི་གཏང་རག་དང་དབང་བཞི་པ་ཚིག་དབང་རིན་པོ་ཆེ་ཞུ་བའི་དོན་དུ་མཎྜལ་ཕུལ་མཛོད། དེ་ནས་གསོལ་བ་འདེབས་པ་འདིའི་རྗེས་ཟློས་མཛོད། ཀྱེ་ཀྱེ་དུས་གསུམ་གུ་རུ་རྗེ༔ ཡང་དག་ཡེ་ཤེས་ངོ་བོ་ཉིད༔ རང་བྱུང་རིག་པའི་ངོ་བོ་ལ༔ བདག་ཉིད་ངེས་པའི་ཤེས་པ་སྐྱེས༔ སྣ་ཚོགས་རང་གྲོལ་ཀློང་ཡངས་མཆོག༔ གཉིས་མེད་ཡེ་ཤེས་ཆེན་པོ་འདི༔ འགྲོ་བ་གཞན་ལ་ཡོད་པ་མིན༔ དམ་ཆོས་བདུད་རྩི་མཆོག་ཆེན་པོ༔ སྙིང་པོའི་བཅུད་ཕྱུང་འདི་དེ་ཉིད༔ འཐུང་ཕྱིར་བདག་ཉིད་བླ་མ་ལ༔ ལུས་ངག་ཡིད་གུས་གསོལ་བ་འདེབས༔ ཁྱེད་ཐུགས་བརྩེ་བས་བཟུང་དུ་གསོལ༔ གལ་ཏེ་དོན་མཆོག་བདག་གིས་འཚལ༔ རྣམ་པ་ཀུན་ལྡན་མཆོག་གྱུར་པའི༔ བཞི་པའི་དབང་མཆོག་བདག་ལ་ནི༔ ཁྱོད་ཞབས་པདྨོས་བཀའ་དྲིན་སྩོལ༔ ལན་གསུམ། རྡོ་རྗེ་སྤྱི་བོར་བཞག་ལ། ཨེ་མ༔ བསྲུང་དུ་མེད་པའི་དམ་ཚིག་ནི༔ ཐམས་ཅད་རོ་མཉམ་ཆོས་ཉིད་ངང༔ འཁོར་འདས་སྤང་བླང་བྲལ་བ་ཡི༔ གང་ཤར་ཆོས་ཉིད་རོལ་པ་ལ༔ མ་རིག་འཛིན་པས་མ་བསླད་སྲུངས༔ གལ་ཏེ་དེ་ལས་འདའ་གྱུར་ན༔ འཁོར་བར་བསྲེག་གོ་ཤེས་པར་གྱིས༔ ཞེས་དམ་ཚིག་བསྒྲགས་པ་ཉིད་བསྲུང་བར་ཁས་ལེན་པ་འདིའི་རྗེས་ཟློས་མཛོད། ཀྱེ་ཧོ༔ བླ་མ་དོན་དམ་ངེས་པའི་སྐུ༔ ཁྱོད་ཞབས་པད་མོ་ལས་བྱུང་བའི༔ ཡང་དག་དམ་ཚིག་གནང་བ་གང༔ བསྲུང་བྱ་སྲུང་བྱེད་ལས་འདས་པ༔ ཡོངས་གྲུབ་ཆེན་པོར་བདག་གིས་བསྲུང༔ ཞེས་བརྗོད། དེ་ནས་ཡེ་ཤེས་པ་དབབ་པའི་སླད་དུ་གསོལ་བ་གདབ་པ་འདིའི་རྗེས་ཟློས་མཛོད། ཀྱེ་ཧོ༔ བླ་མ་དོན་དམ་ངེས་པའི་སྐུ༔ ཁྱེད་ཀྱིས་བྱིན་རླབས་ཡེ་ཤེས་མཆོག༔ བུ་མཆོག་བདག་ལ་དུས་འདིར་སྩོལ༔ རིག་པའི་ཡེ་ཤེས་བསྐྱེད་དུ་གསོལ༔ ལན་གསུམ། དེ་ནས་ཡེ་ཤེས་དབབ་པའི་ཕྱིར་དུ་ལུས་གནད་རྣམ་སྣང་གི་ཆོས་བདུན་བཅའ༔ ངག་གནད་རླུང་རྒྱུ་བ་རང་སོར་ཀློད༔ ཡིད་ཀྱི་གནད་མ་ཡེངས་པར་ཁྱེད་རང་སྤྱན་རས་གཟིགས་དམར་པོ་ཕྲེང་བ་དང་པདྨ་འཛིན་པ་སྐྱིལ་ཀྲུང་དུ་བཞུགས་པ་དར་དང་རིན་པོ་ཆེ་དང་རུས་པའི་རྒྱན་ཅན་གྱི་སྨིན་ཕྲག་མཚམས་སུ་དགའ་བ་འཁྱིལ་པ་དམར་པོ་འོད་ཟེར་དང་བཅས་པ་ཞིག་གཡོན་དུ་མྱུར་ལ་དྲག་པར་འཁོར་བ༔ དེ་ལས་འོད་ཟེར་འཕྲོས་པས་ཕྱོགས་བཅུའི་སངས་རྒྱས་བྱང་སེམས་བླ་མ་ཡི་དམ་མཁའ་འགྲོ་ཆོས་སྐྱོང་ཐམས་ཅད་ཆར་སྤྲིན་གཏིབས་པ་ལྟར་བྱོན་ནས་ཁྱེད་རང་ལ་ཐིམ་པས་རྒྱུད་བྱིན་གྱིས་བརླབས་པའི་མོས་པ་མཛོད༔ ཨོཾ་མ་ཎི་པདྨེ་ཧཱུྃ་ཧྲཱི༔ ཌཱ་ཀི་ནཱི་ཧ་རི་ནི་ས་ཧཱུྃ་ཛྙཱ་ན་ཨཱ་བེ་ཤ་ཡ་ཨ་ཨཱ༔ ཞེས་བཟླས་ཤིང་སྤོས་རོལ་དང་བཅས་པས་བྱིན་དབབ་ནས། ཏིཥྛ་བཛྲ༔ ཞེས་བརྗོད་པས་བརྟན་པར་བྱའོ། དེ་ནས་དབང་དངོས་གཞིའི་དོན་དུ་གསོལ་བ་གདབ་པ་འདིའི་རྗེས་ཟློས་མཛོད། ཁྱོད་ཞབས་པདྨོའི་བཀའ་དྲིན་གྱིས༔ གཙོ་བོའི་དབང་བསྐུར་རྣམས་གསུམ་ཐོབ༔ དེ་རིང་རིན་ཆེན་བཞི་པ་ཡང༔ བཀའ་དྲིན་གྱིས་ནི་བསྐྱབ་ཏུ་གསོལ། ཞེས་གསོལ་བ་བཏབ། དེ་ནས་གནས་ལུགས་ཀྱི་ངོ་བོ་གཞི་ཐོག་ཏུ་ཆོས་སྐུར་ངོ་སྤྲད་པ་འདི་ལ་གསན་མཛོད། ཨེ་མ་སྐལ་ལྡན་རིགས་ཀྱི་བུ༔ རང་བྱུང་ཡེ་ཤེས་རིག་པའི་ཀློང༔ བཅས་བཅོས་མེད་པར་ཞོག་ཅིག་བུ༔ བདེ་གསལ་མི་རྟོག་སོ་མ་ལ༔ འབོལ་ལེ་ཤིག་གེ་ལྷན་ནེ་བ༔ སྤྲིན་བྲལ་ནམ་མཁའ་ལྟ་བུར་གྱུར༔ དེ་ཉིད་གཤིས་ཀྱི་གནས་ལུགས་སོ༔ ཞེས་བརྗོད། དེ་ནས་ཁྱེད་རང་ཐལ་མོ་སྦྱར་ཏེ་ལངས་ནས་ཁ་ཕྱོགས་བཞིར་འཁོར་ཏེ་སེམས་དང་ནམ་མཁའ་བསྲེ་ཞིང་མཉམ་པར་ཞོག་ལ་ཚིག་འདི་གསན་མཛོད། ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་ཤར་དུ་ལྟོས༔ རང་བྱུང་རིག་པའི་ཡེ་ཤེས་དེ༔ ཤར་གྱི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་བསམ་ན་འགྲོ་མཁན་མེད༔ གང་དུ་འགྲོ་བར་ཕྱིན་པ་མེད༔ འགྲོ་བར་སེམས་པ་རང་གི་སེམས༔ སེམས་འདི་མཐའ་བྲལ་སྟོང་པ་ཡིན༔ ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་ལྷོ་རུ་ལྟོས༔ རང་བྱུང་རིག་པའི་ཡེ་ཤེས་དེ༔ ལྷོ་ཡི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་སེམས་པ་རང་གི་སེམས༔ སེམས་ནི་མཐའ་བྲལ་སྟོང་པ་ཡིན༔ ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་ནུབ་ཏུ་ལྟོས༔ རང་བྱུང་རིག་པའི་ཡེ་ཤེས་དེ༔ ནུབ་ཀྱི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་སེམས་པ་རང་གི་སེམས༔ སེམས་ནི་མཐའ་བྲལ་སྟོང་པ་ཡིན༔ ཀྱེ་མ་ཀྱེ་མ་རིགས་ཀྱི་བུ༔ མིག་རྩེ་ནམ་མཁའི་བྱང་དུ་ལྟོས༔ རང་བྱུང་རིག་པའི་ཡེ་ཤེས་དེ༔ བྱང་གི་བར་སྣང་དག་ལ་ནི༔ ཐོགས་པ་མེད་པར་འགྲོ་བར་སོམས༔ འགྲོ་བར་སེམས་པ་རང་གི་སེམས༔ སེམས་ནི་མཐའ་བྲལ་སྟོང་པ་ཡིན༔ ཞེས་དང། སླར་ཡང་། ཀྱེ་མ་རིགས་ཀྱི་བུ་ཁྱོད་ཀྱི༔ སེམས་འདི་དང་པོ་གང་ནས་བྱུང༔ བར་དུ་གནས་པའི་ཡུལ་གར་འདུག༔ ཐ་མར་འགྲོ་བའི་ཁོང་འདུག་གམ༔ བྱུང་གནས་འགྲོ་འོང་རྩ་བ་གང༔ རྒྱུ་རྐྱེན་རྩ་བ་འབྲས་བུ་གང༔ ཞེས་དང་། ཨེ་མ་ངོ་མཚར་རྨད་བྱུང་ཆོས༔ རྫོགས་པའི་སངས་རྒྱས་ཀུན་གྱི་གསང༔ སྐྱེ་བ་མེད་ལས་ཐམས་ཅད་སྐྱེས༔ སྐྱེས་ཙམ་ཉིད་ནས་སྐྱེ་བ་མེད༔ ཨེ་མ་ངོ་མཚར་རྨད་བྱུང་ཆོས༔ རྫོགས་པའི་སངས་རྒྱས་ཀུན་གྱི་གསང༔ གནས་པ་མེད་ལས་ཐམས་ཅད་གནས༔ གནས་ཙམ་ཉིད་ནས་གནས་པ་མེད༔ ཨེ་མ་ངོ་མཚར་རྨད་བྱུང་ཆོས༔ རྫོགས་པའི་སངས་རྒྱས་ཀུན་གྱི་གསང༔ འགག་པ་མེད་ལས་ཐམས་ཅད་འགག༔ འགགས་ཙམ་ཉིད་ནས་འགག་པ་མེད༔ སྐྱེ་འགག་གནས་གསུམ་མཐའ་བྲལ་བའི༔ ལྷུན་གྲུབ་ཆོས་ཉིད་རིན་པོ་ཆེ༔ ཨེ་མ་ངོ་མཚར་རྨད་བྱུང་ཆོས༔ ཞེས་པས་སྐྱེ་འགག་གནས་གསུམ་མཐའ་བྲལ་དུ་ངོ་སྤྲད། དེ་ནས་ཚོགས་དྲུག་བདེན་ཞེན་རྟག་ཆད་དང་བྲལ་བར་ངོ་སྤྲད་པ་ནི་ཚིག་འདི་ལ་གསན་མཛོད། མེ་ལོང་ལ་ལྷ་སྐུ་ཤར་བ་སོགས་བསྟན་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ རྒྱལ་བའི་སྐུ་གཟུགས་འདི་ལ་ལྟོས༔ རྒྱན་དང་ཆ་ལུགས་དུ་མར་སྣང༔ སྣང་བར་འཛིན་པ་རང་གི་སེམས༔ དེ་ལ་ལྟོས་དང་གཞི་རྩ་བྲལ༔ དེ་བཞིན་ཡིད་ཡུལ་སྣང་བའི་གཟུགས༔ ཡུལ་ཉིད་གསལ་མཁན་ངོ་བོས་སྟོང༔ དེ་ནི་གསལ་སྟོང་ཆོས་སྐུ་ཡིན༔ རོལ་མོའི་སྒྲ་སྣ་ཚོགས་བསྒྲགས། ཀྱེ་མ་རིགས་ཀྱི་བུ་ཁྱོད་ཀྱིས༔ སྣ་ཚོགས་སྒྲ་དབྱངས་འདི་ལ་ཉོན༔ འུར་ཏིང་སེང་ངག་དར་དིར་ཚོགས༔ སྙན་དང་མི་སྙན་གང་ཡིན་པ༔ སྐྱོན་ཡོན་མཁན་པོ་གང་ན་འདུག༔ དེ་ཉིད་ངོ་བོ་བརྗོད་བྲལ་བ༔ གྲགས་པ་སྒྲ་རུ་གྱུར་ཚད་ཀུན༔ དེ་ནི་གྲགས་སྟོང་བྱ་བ་ཡིན༔ གསལ་བར་གྲགས་ཀྱང་ངོ་བོས་སྟོང༔ ཤེས་དུས་གཞི་མེད་རྩ་བྲལ་ཡིན༔ དེ་ནི་གྲགས་སྟོང་བརྗོད་བྲལ་ལོ༔ སྤོས་ལ་སོགས་པའི་དྲི་སྣ་ཚོགས་པ་སྣ་ལ་གཏུགས་ཤིང་། ཀྱེ་མ་རིགས་ཀྱི་བུ་ཁྱོད་ཀྱིས༔ སྤོས་དང་སྨན་སོགས་དྲི་ཞིམ་དང༔ མི་སྡུག་དྲི་ལའང་སྣོམ་པར་གྱིས༔ དེ་ཉིད་དྲི་དོན་རྟོགས་པར་སྣོམས༔ དེ་ཡི་ངོ་བོ་སེམས་ལ་ལྟོས༔ ཆགས་དང་སྡང་བའི་ཞེན་པ་བསྡུར༔ དེ་ཡི་མཁན་པོ་རྩ་བ་ཆོད༔ དེས་ན་རྐྱེན་སྣང་ཤེས་པ་འདྲེས༔ གཉིས་འཛིན་ཤེས་པ་གློ་བུར་ཡིན༔ རྐྱེན་གྱི་སྣང་བ་ངོ་བོས་སྟོང༔ ཟས་ཀྱི་རོ་ཁ་མངར་སོགས་སྣ་ཚོགས་པ་མྱང་དུ་བཅུག་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ སྣ་ཚོགས་ཟས་ལ་སྲེད་པ་ལ༔ ཁ་མངར་སྐྱུར་དང་ཚྭ་རྩུབ་པ༔ འདི་རྣམས་རྩ་བ་གང་ལས་བྱུང༔ ཆགས་དང་སྡང་བ་འདུག་མི་འདུག༔ ཐམས་ཅད་དུ་མ་རོ་གཅིག་ཏུ༔ གཞི་རྩ་སེམས་ལ་ཆོད་པར་གྱིས༔ ཆགས་དང་སྡང་དང་ངོ་བོས་སྟོང༔ ཞེན་བྲལ་ཡུལ་སྣང་དེར་འཛིན་པ༔ རང་གྲོལ་སྟོང་པ་ཉིད་དུ་སྤྱོད༔ དར་དང་རེ་རྩུབ་ཀྱིས་འགྲམ་པ་གཡས་གཡོན་ཕྱིས་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ ལུས་འདི་གཅེར་བུར་ཕྱུང་ནས་ཀྱང༔ རེག་བྱ་འཇམ་རྩུབ་སྣ་ཚོགས་ལྟོས༔ དེ་ལ་ཆགས་སྡང་འདུག་མི་འདུག༔ ཆགས་སྡང་གཉིས་འཛིན་གང་སྐྱེས་ཀྱང༔ རྣམ་པ་གསལ་ལ་རང་བཞིན་སྟོང༔ སྣ་ཚོགས་འཆར་སྒོ་སེམས་ལས་བྱུང༔ རང་སེམས་སྨྲ་བསམ་བརྗོད་ཡུལ་བྲལ༔ ཡིད་ལ་དགག་སྒྲུབ་སྣ་ཚོགས་འཆར་དུ་བཅུག་ལ། ཀྱེ་མ་རིགས་ཀྱི་བུ་ཁྱོད་ཀྱིས༔ སྐྱིད་སྡུག་ལེགས་ཉེས་མཐའ་དག་སྒོམས༔ དེ་ལ་དགའ་དང་མི་དགའ་ལྟོས༔ གང་ལྟར་བྱུང་ཡང་སེམས་ལས་བྱུང༔ བདེ་དང་སྡུག་བསྔལ་གང་བྱུང་ཡང༔ གསལ་དང་ངོ་བོ་རིག་སྟོང་ཉིད༔ དཔེར་ན་ཆུ་ཟླ་ཇི་བཞིན་ནོ༔ དེ་བཞིན་འདོད་ཆགས་ཞེ་སྡང་དང༔ གཏི་མུག་ང་རྒྱལ་ཕྲག་དོག་སོགས༔ ཉོན་མོངས་རྦ་རླབས་ཅི་ཤར་ཡང༔ ཕ་རོལ་ཡུལ་སྣང་རྐྱེན་ལས་བྱུང༔ ཡུལ་སྣང་རྐྱེན་ལ་ལྟོས་འཛིན་མེད༔ སེམས་ཉིད་ངོ་བོ་སྟོང་པ་ལ༔ སྟོང་པའི་གསལ་ཆ་རྟོག་པར་འཁྲུལ༔ འཁྲུལ་སྣང་རྩ་བ་རྩད་བཅད་པས༔ ཚོགས་དྲུག་རྐྱེན་ཡུལ་རྩ་བ་རྣམས༔ སྤྲོས་བྲལ་ཀ་དག་ཀློང་དུ་འོ༔ སྣང་སྲིད་འཁོར་འདས་ཆོས་རྣམས་ཀུན༔ རོལ་པ་ཡེ་ཤེས་འུབ་ཆུབ་ཆེ༔ རྒྱ་ཆད་ཕྱོགས་ལྷུང་དང་བྲལ་བ༔ བསྒྲུབ་བྱ་སྒྲུབ་བྱེད་བློ་ལས་འདས༔ ལྟ་སྒོམ་སྤྱོད་འབྲས་རྫུན་ཁུང་རྡིབ༔ འདི་དོན་ཁྱོད་ཀྱིས་ཤེས་པར་གྱིས༔ ཞེས་བརྗོད། དེས་དོན་དམ་བྱང་ཆུབ་སེམས་ཀྱི་དཀྱིལ་འཁོར་དུ༔ བླ་མ་ངོ་བོ་ཉིད་ཀྱི་སྐུ་ལས༔ ཚིག་དབང་རིན་པོ་ཆེ་ཐོབ༔ སྒོ་གསུམ་གྱི་སྒྲིབ་པ་དག༔ ལམ་ཕྱག་རྒྱ་ཆེན་པོ་བསྒོམ་པ་ལ་དབང༔ ངོ་བོ་ཉིད་ཀྱི་སྐུ་ཐོབ་རུང་གི་རྟེན་འབྲེལ་བསྒྲིགས་པ་ཡིན་ནོ༔ ཞེས་དག་པ་བརྗོད། དེ་ནས་བུམ་པ་གླེགས་བམ་རྡོར་དྲིལ་མཆོད་རྫས་སོགས་གཏད་ལ། དེ་ནས་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་བླ་མ་ཡི་དམ་དཔའ་བོ་མཁའ་འགྲོ་ཆོས་སྐྱོང་སྲུང་མ་བཀའ་སྡོད་བྲན་གཡོག་འཁོར་དང་བཅས་པ་ཐམས་ཅད་ཀྱི་བཀའ་བུམ་པ་གང་བྱོས་ཀྱི་ཚུལ་དུ་བབས་ཏེ༔ ཆོས་དང་བཀའི་བདག་པོར་གྱུར་ནས༔ འགྲོ་བའི་བླ་མར་གྱུར་པའི་མོས་པ་མཛོད༔ ཅེས་བརྗོད་ལ་དབུགས་དབྱུང་བ་ནི། ད་ནི་ཁྱེད་རྣམས་དཀྱིལ་འཁོར་གྱི། །སློབ་དཔོན་སྔགས་དང་རྒྱུད་འཛིན་པ། །སངས་རྒྱས་བྱང་ཆུབ་སེམས་དཔའ་དང་། །ལྷ་རྣམས་དག་ཀྱང་དགོངས་པར་འགྱུར། །སེམས་ཅན་ཀུན་ལ་རྗེས་བརྩེ་བས། ཁྱེད་ཀྱིས་དཀྱིལ་འཁོར་ཆོ་ག་བཞིན། །རབ་ཏུ་འབད་དེ་བྲི་བར་བྱ། །སྒྲུབ་པ་པོ་རྣམས་རྒྱུད་ལ་སྦྱོར། །མཆོག་ཏུ་གསང་བ་དམ་པ་ཡི། །དཀྱིལ་འཁོར་མཐོང་ཞིང་ཞུགས་པས་ན། །སྡིག་པ་ཀུན་ལས་རྣམ་པར་གྲོལ། །དེང་འདིར་ཁྱེད་རྣམས་བདེ་བར་གནས། །བདེ་ཆེན་ཐེག་པ་འདི་ལ་ནི། །ཕྱིན་ཆད་ཁྱོད་ལ་འཆི་བ་མེད། །སྲིད་པའི་སྡུག་བསྔལ་ལས་ཁྱོད་འདས། །སྲིད་པ་ཤིན་ཏུ་མཐའ་གྲུབ་བོ། །སངས་རྒྱས་རྡོ་རྗེ་ཅན་ཀུན་གྱིས། །དེ་རིང་ཚེ་ལྡན་དབང་བསྐུར་རོ། ཁམས་གསུམ་ཀུན་གྱི་རྒྱལ་སྲིད་ཆེ། །བདག་པོ་ཉིད་དུ་ཁྱོད་ངེས་སོ། །འདོད་ཆགས་བྲལ་བ་ལྟ་བུའི་སྡིག །ཁམས་གསུམ་ན་ནི་གཞན་མེད་དོ། །དེ་བས་འདོད་ལ་ཆགས་བྲལ་ཉིད། ཁྱོད་ཀྱིས་ནམ་ཡང་མ་བྱེད་ཅིག །འདོད་པ་ཀུན་ལ་སྤྱོད་པ་ཁྱོད། །གང་ལའང་འཇིགས་མེད་སྤྱད་པར་གྱིས། །ཤ་ལྔ་བདུད་རྩི་ལྔ་བཟའ་བྱ། །བུད་མེད་རིན་ཆེན་སྤང་མི་བྱ། །ཞེས་དང་། འདི་ལས་གཞན་ཡང་དམ་ཚིག་བསྲུང་། །སྲོག་ཆགས་བསད་པར་མི་བྱ་ཞིང། །སློབ་དཔོན་སྤང་བར་མི་བྱ་སྟེ། །དམ་ཚིག་ཤིན་ཏུ་འདའ་བར་དཀའ། །ཤེས་རབ་ཐབས་ཀྱི་བསམ་པ་ཡིས། །མི་བྱ་ཅུང་ཟད་ཡོད་མ་ཡིན། །མ་འཇིགས་ཁྱོད་ལ་སྡིག་པ་མེད། །དེ་བཞིན་གཤེགས་པའི་གསུང་ཇི་བཞིན། །འདི་ལྟར་ཡིད་ནི་རབ་དྭངས་རྡོ་རྗེ་ཉིད་དུ་གྱིས། །རང་གི་དམ་ཚིག་མི་ཟད་བདེ་སྟེར་བསྟེན་པར་གྱིས། །འགྲོ་བ་བདེ་བ་ཉུང་ལས་རྡོ་རྗེ་སེམས་དཔའ་དང་། །མཚུངས་པའི་རྟག་པ་ཉིད་དུ་ཁྱོད་རྣམས་ཕྱིན་པར་འགྱུར། །དེའི་རྗེས་ལ་དྲིལ་བུ་གསིལ་ཞིང་། ཀྱེ་ཧོ༔ འཁོར་བའི་སྐྱོན་རྣམས་ཡོངས་བྲལ་བའི༔ ཉོན་མོངས་རྣམས་ནི་ཡེ་ཤེས་མཆོག༔ ལུས་ངག་ཡིད་གསུམ་འདི་དག་ནི༔ ཐོག་མ་མེད་ནས་འཕགས་པ་མཆོག༔ སྤྱན་རས་གཟིགས་ཀྱི་སྐུ་གསུང་ཐུགས༔ འཁོར་བ་ཡེ་སངས་རྒྱས་པ་ལ༔ སྒྲུབ་པའི་ཐབས་གཞན་ཡོད་མ་ཡིན༔ སྣང་གྲགས་ཕྱི་ནང་དངོས་པོ་ཀུན༔ ཆོས་ཉིད་རོལ་པའི་ཆོ་འཕྲུལ་བསྟན༔ སངས་རྒྱས་རང་གི་སེམས་ལས་ནི༔ མ་གཏོགས་གཞན་ནས་ཐོབ་མི་སྲིད༔ དེ་བས་འདིར་ནི་ངེས་པའི་དོན༔ ཁྱོད་ལ་དབུགས་དབྱུང་ཡང་དག་བསྟན༔ ཞེས་དབུགས་དབྱུང་ངོ་། །དེ་ལྟར་དབང་ཐོབ་པ་ལ་དགའ་སྤྲོ་བསྐྱེད་པ་འདིའི་རྗེས་ཟློས་མཛོད། དེ་རིང་སངས་རྒྱས་ཐམས་ཅད་ཉིད༔ བདག་ལ་ཉེ་བར་དགོངས་སུ་གསོལ༔ འདི་ལྟར་ཁྱོད་ཀྱི་བཀའ་དྲིན་གྱིས༔ བདག་ནི་བྱང་ཆུབ་བསྒྲུབ་ཏུ་བསྩལ༔ དེར་བདག་སྐྱེ་བ་འབྲས་བུར་བཅས༔ དེ་རིང་སངས་རྒྱས་རིགས་སུ་སྐྱེས༔ སངས་རྒྱས་སྲས་སུ་ད་གྱུར་ཏོ༔ ད་ནས་བདག་གིས་ཅི་ནས་ཀྱང༔ རྙོགས་མེད་གསང་སྔགས་ལམ་འདི་ལ༔ བཀའ་བསྩལ་ལྟར་དུ་སྤྱོད་པར་བགྱིའོ༔ ཞེས་བརྗོད་པར་བྱའོ། །མཇུག་ཏུ་ཤིས་བརྗོད་དམ་ཚིག་ཁས་ལེན་མཎྜལ་ཡོན་འབུལ་རྣམས་སྤྱི་ལྟར་དང་སྒྲུབ་ཐབས་ཀྱི་མཇུག་ཆོག་རྣམས་ལས་བྱང་ལྟར་བྱའོ། །རྩོད་དུས་སྙིགས་མའི་དབང་བསྐུར་གཟུགས་བརྙན་ལ། །བླ་སློབ་མཚན་ལྡན་ཉིན་མོའི་སྐར་ལྟར་དཀོན། །འདི་འདྲ་ཡོད་མེད་དོན་ལ་མཚུངས་ན་ཡང་། །རྣམ་པའི་རྒྱུན་ཙམ་བསམས་ནས་སླར་ཡང་བཀོད། །ད་དུང་སྔོན་སྦྱངས་དབང་པོ་རབ། །འབྱུང་བའང་སྲིད་མཐའ་མ་བཀག་པས། །དེ་འདྲ་བདེ་མྱུར་གསང་ལམ་ནས། །མཆོག་དངོས་གྲུབ་པའི་རྒྱུར་གྱུར་ཅིག །ཅེས་པའང་རྩ་བའི་ཡིག་ཆ་བྲིས་ནས་རིང་ཞིག་འདས་པའི་ཕྱི་མོ་རུ། པདྨ་གར་གྱི་དབང་ཕྱུག་རྩལ་གྱིས་གཞུང་ལས་ལག་ལེན་ཁོ་ན་ཁོལ་ཕྱུང་དུ་བསྡེབས་པ་ལ་ནོངས་པ་བཤགས་པས་ཚངས་པར་གསོལ་ལོ། །དགེ་ལེགས་འཕེལ།། །།


རྗོ་བྷའེ་ཌན་ལགས་ཨ་རིའི་སྲིད་འཛིན་སྐབས་ ༤༦ པར་འདེམས་ཐོན་བྱུང་བར་༧གོང་ས་མཆོག་ནས་གསུང་འཕྲིན་བསྩལ་ཏེ་མུ་མཐུད་བོད་དོན་ལ་རྒྱབ་སྐྱོར་དང་འཛམ་གླིང་ཞི་བདེ་དང་འཆམ་མཐུན་ཡོང་བར་འབད་དགོས་སྐོར་གསུངས་འདུགཕྱི་ལོ་ ༢༠༢༠ ལོའི་ཨ་རིའི་སྲིད་འཛིན་གྱི་འོས་མི་རྗོ་བྷའེ་ཌན་ལགས་དང་སྲིད་འཛིན་ཊོམ་ཕུ་ལགས་གཉིས་བར་ཨ་རིའི་མངའ་སྡེ་ ༥༠ ནང་འོས་བསྡུ་བྱས་པ་བརྒྱུད། འོས་བསྡུའི་ཁྲོད་རྒྱལ་ཁ་འཐོབ་པར་ཞབས་སྟེགས་ ༢༧༠ ལོན་དགོས་ཀྱི་ཡོད་པ་ལྟར། ཁ་སང་ཕྱི་ཚེས་ ༧ ཉིན་སྲིད་འཛིན་ཊོམ་ཕུ་ལགས་སུ་ཞབས་སྟེགས་ཁྱོན་ ༢༡༤ དང་། རྗོ་བྷའེ་ཌན་ལགས་སུ་ཞབས་སྟེགས་ཁྱོན་ ༢༩༠ ཆགས་ཏེ། དམངས་གཙོ་ཚོགས་པའི་འོས་མི་རྗོ་བྷའེ་ཌན་ལགས་ཨ་རིའི་སྲིད་འཛིན་ཐེངས་ ༤༦ ཆགས་པའི་འོས་བསྡུའི་རྒྱལ་ཁ་ཐོབ་ཡོད་པར་བརྟེན། དེ་རིང་༧གོང་ས་རྒྱལ་བ་རིན་པོ་ཆེ་མཆོག་ནས་རྗོ་བྷའེ་ཌན་ལགས་སུ་འཚམས་འདྲིའི་གསུང་འཕྲིན་བསྩལ་གནང་འདུག
༧གོང་ས་མཆོག་གི་གསུང་འཕྲིན་ནང་། ངོས་ནི་ཡུན་རིང་ནས་ཨ་རིའི་རང་དབང་དང་དམངས་གཙོ། ཆོས་ལུགས་རང་དབང་དང་ཁྲིམས་ཀྱི་དབང་སྒྱུར་ལ་ཡིད་སྨོན་སྐྱེ་ཡི་ཡོད། དམངས་གཙོའི་ལམ་ལུགས་ནང་འགྲོ་བ་མིར་རླབས་ཆེ་བའི་རེ་བ་དང་ཨ་རིའི་དབུ་འཁྲིད་ཀྱི་སྣེ་འཁྲིད་ནི་ཡང་དག་པའི་འཛམ་གླིང་གི་དབུ་འཁྲིད་ཆགས་ཀྱི་ཡོད། དམིགས་བསལ་དཀའ་ཁག་ཆེ་བའི་དུས་སྐབས་འདིར། ངོས་ནས་ཁྱེད་ཀྱིས་འཛམ་གླིང་ནང་དབུལ་ཕོངས་དང་རོགས་སྐྱོར་དགོས་པའི་མི་རྣམས་ལ་རྒྱབ་སྐྱོར་གྱིས་འཛམ་གླིང་འདི་སྔར་ལྷག་གི་ཞི་བདེ་དང་ལྡན་པ་ཞིག་ཏུ་བསྒྱུར་བར་རེ་བ་རྒྱག་གི་ཡོད་ལ། དཀའ་ངལ་འདི་དག་དང་འབྲེལ་གོ་ལའི་གནམ་གཤིས་ཚ་དྲོད་སོགས་ཀྱི་དཀའ་ངལ་སེལ་རྒྱུ་ནི་དུས་ལ་བབས་ཡོད། ཅེས་གསུངས།
ཡང་གསུང་འཕྲིན་ནང་། དེ་སྔོན་ཁྱེད་རང་ཨ་རིའི་གྲོས་ཚོགས་ནང་ཡོད་སྐབས་བོད་མི་མང་ལ་རྒྱབ་སྐྱོར་གནང་བ་དང་། དེ་བཞིན། ཉེ་སྔོན་ཕྱི་ཟླ་ ༩ པའི་ནང་བོད་དོན་དང་འབྲེལ་ནས་རྒྱ་ནག་ལ་ཉེས་ཆད་གཏོང་རྒྱུ་ཡིན་པའི་བསྒྲགས་གཏམ་སྤེལ་བ་སོགས་ལ་ངོས་ནས་ཐུགས་རྗེ་ཆེ་ཞུ་རྒྱུ་ཡིན། འགྲོ་བ་མི་ཡོངས་ལ་ཕན་ཐོགས་ཆེ་བའི་བོད་ཀྱི་ནང་པའི་ཆོས་དང་རིག་གཞུང་སྲུང་སྐྱོབ་དང་རྒྱུན་འཛིན་བྱེད་པར་ཨ་རིའི་མི་མང་དང་སྲིད་འཛིན་རིམ་པའི་གྲོགས་པོའི་མཛའ་བརྩེ་དང་རྒྱབ་སྐྱོར་ཐོབ་པ་ནི་བོད་མི་རྣམས་ཀྱི་བསོད་ནམས་ཡིན། དེར་བརྟེན། ངོས་ནས་བོད་མི་ཡོངས་ཀྱི་ཚབ་ཞུས་ཏེ་གོ་སྐབས་འདི་བརྒྱུད་ཐུགས་རྗེ་ཆེ་ཞུ་རྒྱུ་ཡིན། ཞེས་གསུངས།
གསུང་འཕྲིན་གྱི་མཇུག་ཏུ་༧གོང་ས་མཆོག་གིས། ངོས་ནས་ཁྱེད་ཀྱི་མདུན་སྔར་ལྷག་པའི་འཛམ་གླིང་ཞི་བདེ་ལྡན་དང་འཆམ་མཐུན་ཡོང་བ། དེ་བཞིན། ཨ་རིའི་མི་མང་གི་རེ་བ་དང་མངོན་འདོད་འགྲུབ་ཐུབ་པར་རེ་སྨོན་རྒྱག་གི་ཡོད། ཅེས་དང་། རྗོ་བྷའེ་ཌན་ལགས་ནས་ཀ་རྨ་ལ་ཧན་རེ་སི་ལགས་སྲིད་འཛིན་གཞོན་པ་འདེམས་པར་བསྔགས་བརྗོད་གནང་གི་ཡོད་སྐོར་གསུངས་འདུག
ཡང་ད་རེས་ཨ་རིའི་རྒྱལ་ཡོངས་འོས་བསྡུའི་ཁྲོད། གྲོས་ཚོགས་གོང་མའི་ནང་དམངས་གཙོ་ཚོགས་པར་ཞབས་སྟེགས་ ༤༦ དང་སྤྱི་མཐུན་ཚོགས་པར་ཞབས་སྟེགས ༤༨ ། དེ་བཞིན། གྲོས་ཚོགས་འོག་མའི་ནང་དམངས་གཙོ་ཚོགས་པར་ཞབས་སྟེགས་ ༢༡༤ དང་སྤྱི་མཐུན་ཚོགས་པར་ཞབས་སྟེགས་ ༡༩༦ བཅས་ཐོབ་སྟེ། གྲོས་ཚོགས་གོང་མ་སྔར་བཞིན་སྤྱི་མཐུན་ཚོགས་པ་དང་གྲོས་ཚོགས་འོག་མ་དམངས་གཙོ་ཚོགས་པར་རྒྱལ་ཁ་ཐོབ་ཡོད་འདུག
ཨ་རིའི་སྲིད་འཛིན་འོས་འདེམས་ཀྱི་འགྲོ་སྟངས་ནི། ཨ་རིའི་མངའ་སྡེ་ ༥༠ ནས་འཐུས་མི་གཉིས་རེ་ཁྱོན་འཐུས་མི་ ༡༠༠ ཡིས་གྲུབ་པའི་གྲོས་ཚོགས་གོང་མ་ (Senate) དང་། མངའ་སྡེ་སོ་སོའི་མི་གྲངས་གཞིར་བཟུང་གིས་འཐུས་མི་ ༤༣༥ ཡིས་གྲུབ་པའི་གྲོས་ཚོགས་འོག་མ་ (House of Representatives) གཉིས་ཀྱི་སྒྲིག་འཛུགས་འོག མངའ་སྡེ་སོ་སོ་ནས་སྲིད་འཛིན་འོས་མི་འདོན་གྱི་ཡོད་ནའང་། གལ་ཏེ་གྲོས་ཚོགས་གོང་འོག་གཉིས་གཙོས་པའི་མང་མོས་འོས་གཞིར་རྒྱབ་སྐྱོར་གནང་མཁན་མངའ་སྡེ་གཞན་གསུམ་བཅས་ཀྱི་འཐུས་ཚབ་ ༥༣༨ ཀྱིས་གྲུབ་པའི་ཨ་རིའི་སྲིད་འཛིན་འོས་མི་འདེམས་སྒྲུག་ལྷན་ཚོགས་ (United States Electoral Colleg) ནས་བཏོན་པའི་འོས་མི་རྣམས་ཀྱི་འོས་གྲངས་ ༢༧༠ མ་ཟིན་པ་ཡིན་ན། གྲོས་ཚོགས་འོག་མས་སྲིད་འཛིན་འོས་མི་འདོན་སྲོལ་ཡོད་པ་དང་། ཨ་རིའི་རྒྱལ་ཡོངས་སྲིད་འཛིན་འོས་བསྡུ་དེ་ལོ་ ༤ རེའི་ནང་ཐེངས་རེར་འདེམས་བསྐོ་བྱེད་ཀྱི་ཡོད་འདུག
གསར་འགོད་པ། སྐལ་བཟང་སྦྱིན་པ།


ཡོ་གྲགས།
གཅིག
གྲོང་དང་གྲོང་ཁྱེར་ཉུལ་ནས་ཚོང་དང་ཚོང་ལས་གཉེར་མཁན་དང་། ཡུལ་དང་ཡུལ་ལྗོངས་འགྲིམ་ནས་འབའ་འཇོག་རྒྱན་སྐུག་བྱེད་མཁན། ལ་དང་ལུང་བ་བརྒྱུད་ནས་འབུ་དང་པུས་མོ་རྐོ་མཁན། དུས་དང་རྣམ་པ་ཀུན་ཏུ་ཁྱིམ་དང་ཁྱིམ་ཐབ་སྐྱོང་མཁན་སོགས་ཆ་ལུགས་དང་སྤྱོད་ལམ་ཡ་མ་ཟུང་གིས་འདུར་རྒྱུགས་མཁན་ཚོར་ཚོགས་གཏམ་དྲག་པོ་དང་། གནོན་ཤུགས་བཙན་པོ་གང་ཡང་སྔར་སྤྲད་མ་མྱོང་ལ། དེ་དག་གི་ཆེད་དུ་ཚོགས་འདུ་ཆེ་ཆུང་སྐོངས་འཚོགས་ཀྱིས་ཐག་བཅད་གནང་བའང་གོ་ཐོས་སུ་མེད། དེར་མ་ཟད་མ་གོ་མ་རིག་པའི་ཚུལ་དུ། གུ་ཡངས་ལྷོད་ཡངས་ཀྱི་ངང་ནས་གང་དྲན་འདི་དྲན་བྱེད་དུ་བཅུག་པ་ནི་རང་གཞན་ཚང་མའི་སེམས་ན་ཁྲིགས་སེ་ཡོད། དེ་ལྟ་ནའང་། ཧ་གོ་དཀའ་བ་ཞིག་ལ་གྲོང་ནས་དབེན་པར་ཞུགས་ཏེ་སློབ་གཉེར་ཚུལ་བཞིན་དུ་བྱེད་མཁན་ཚོར་དམ་འཛིན་རྩད་གཅོད་བྱེད་དགོས་དོན་གང་ཡིན་ནམ། ངོ་མ་བཤད་མི་ཤེས་པའི་གནད་དོན་ཞིག་ཏུ་གྱུར་སོང་། ངས་བསམ་ན་འདི་ནི་གཙོ་ཕལ་གོ་ལྡོག་དང་གལ་ཆེན་གལ་ཆེན་དུ་མ་རྟོགས་པའི་སྲོལ་རྒྱུན་གྱི་ཡམས་ནད་ཅིག་གམ། ཡང་ན་ཡོད་ཚད་དབང་གིས་ཐག་གཅོད་པའི་དགོན་སྡེའི་རྒྱུན་སྲོལ་ཙམ་ལས་གང་དུ་ཡང་མི་སེམས་སོ།། གོང་དུ་བཤད་པ་ལྟར་དོན་མེད་དུ་འཁྱམས་ཤིང་ཉུལ་ནས་སྡོད་མཁན་ཚོར་ཐེངས་འདིར་ཐབས་མེད་པར་ཞོར་དུ་ཐག་གཅོད་ཀྱི་གྲལ་དུ་ཚུད་པ་ནི་ཅུང་ཟད་དགོད་སྤྲོ་བ་ཞིག་མིན་ནམ།
གཉིས།
ཡང་གཅིག་བཤད་ན། མཁན་པོ་དང་དགེ་སྐུལ་གཙོ་བོར་གྱུར་པའི་དབང་འཛིན་ལས་ཀྱི་སྣེ་མོ་བ་སུ་དང་སུ་ཡིན་ནའང་། དོན་དམ་པར་རང་དགོན་ལ་ཤ་ཚ་ཞིང་བློ་དཀར་ན། གྲྭ་གཞོན་སློབ་གཉེར་བ་ཚོ་གནས་སྐབས་སུ་ཡུལ་ལུང་གང་དུ་ཡོད་མེད་མི་གཙོ་བར་སློབ་སྦྱོང་གཤའ་མ་ཞིག་བྱེད་ཀྱི་ཡོད་མེད་གཙོ་བོའི་ནང་གི་གཙོ་བོ་མ་ཡིན་ནམ། རྒྱུ་མཚན་ནི་ཁོ་པ་ཚོ་སྡེ་འདིའི་མ་འོངས་པའི་ཆོས་སྲིད་གཉིས་ཀའི་རྐང་འཛིན་པ་དང་བདག་པོ་གཅིག་ཆོག་ཏུ་འགྱུར་ཐུབ་མིན་ནི་གཞོན་དུས་ཀྱི་སློབ་སྦྱོང་ལ་ལྟོས་ཤིང་། དེ་ལྟར་འགྱུར་བར་ཐབས་དང་སྒོ་སྣ་ཚོགས་ནས་འབད་དགོས་པའི་དུས་ཚུགས་སུ་སླེབ་ཡོད་པའང་ཡིན། ལྷག་པར་གཞོན་སྐྱེས་ཚོའི་མདུན་ལམ་ཇི་ལྟར་དར་རྒྱས་སུ་སོང་ན་རང་དགོན་ཡང་དེ་ལྟར་ཡར་རྒྱས་སུ་འགྲོ་བ་རྒྱུ་འབྲས་རྟེན་འབྲེལ་ཀྱི་ཆོས་ཉིད་ཡིན་པ་ནི། ངས་འདིར་གསལ་བཤད་ཀྱི་ངལ་བ་བསྟེན་མི་དགོས་པར་ཚང་མས་ཧ་ལམ་ཤེས་ཐུབ་ཀྱང་ཤེས་སླ་བའི་རྒྱུ་འབྲས་ཀྱི་འགྲོ་ཚུལ་རགས་པ་ཞིག་དུ་གོ་བར་གྱིས། དེས་ན་བཙན་དང་སྟོབས་ཀྱིས་ན་གཞོན་ཚོའི་སློབ་སྦྱོང་ལ་བར་ཆད་དང་མདུན་ལམ་ལ་བཀག་འགོག་མི་བྱེད་པར་ཕན་ཚུན་ལ་བསམ་ཤེས་དང་རྒྱུས་ལོན་ཡག་པོ་གནང་རྒྱུ་ཧ་ཅང་གལ་ཆེ་བར་འདུག་སྙམ། དེ་མིན་བཙན་དང་སྟོབས། དབང་དང་ཤེད། གནོན་ཤུགས་དང་འཇིགས་སྐུལ་སོགས་ཇི་ལྟར་བེད་སྤྱད་ན། སློབ་གཉེར་བ་ཞིག་འལ་མཚོན་ན་སེམས་ནང་དུ་དེ་ལྟར་བཟོད་དཀའ་བའི་བཙན་གནོན་དང་ན་ཟུག་ཅིག་ཅི་ལ་མིན། རང་ཉིད་ཀྱིས་བསྒྲུབ་མི་ནུས་པའི་བྱ་བཞག་ཅིག་དང་། རང་གིས་ནུས་ཤུགས་ཀྱིས་མི་ཐེག་པའི་ཁུར་བོ་ཞིག་དང་ཡོངས་སུ་མཚུངས་པས་སོ།།
རྒྱུ་མཚན་དེའི་དབང་གིས་དང་ལེན་གྱི་འདུན་པ་ཡོང་དཀའ་ཞིང་ཡོང་ཐབས་ཡང་བྲལ་བ་རེད། དེ་ལྟ་ན་སློབ་གཉེར་བའི་ཁམས་མོས་དང་མཐུན་པའི་སྒྲིག་སྲོལ་འཛུགས་རྒྱུའམ་ཁོ་པ་ཚོས་གདམ་གསེས་ལྟར་གནས་གཞན་དུ་སློབ་གཉེར་ལ་འགྲོ་རུ་འཇུག་རྒྱུ་ལས་གཞན་པའི་ཐབས་ཤེས་ཤིག་ཁྱོན་ནས་མེད་པའམ་མི་རྙེད་པ་ཞིག་ཏུ་གྱུར་ནས་ཡོད་པ་ནི་ད་ལྟའི་ཀིར་དགོན་གྱི་གནས་བབ་དངོས་རེད།
གསུམ།
འོན་ཀྱང་། ཁྱེད་དབང་འཛིན་པའི་ལས་ཀ་གཉེར་སྟངས་དང་འདང་རྒྱག་ཕྱོགས་ལྟར་ན། ད་ལོར་བཅུ་ཚན་ཁ་ཤས་ཤིག་རང་དགོན་མིན་པར་ཐག་བཅད་པས་འགྲིག་སོང་བ་འདྲ་བོ་ཞིག་བརྗོད་ཀྱི་འདུག་མོད། སང་ལོ་ཡང་བཅུ་ཕྲག་ཁ་ཤས་ཤིག་འདི་ལྟར་འགྲོ་རུ་འཇུག་རྒྱུ་ཨེ་ཡིན། སྔ་གཞུག་བར་གསུམ་དུ་ཚགས་སུ་ཚུད་པའི་ཞིབ་འདང་རེ་རྒྱག་གི་ཡོད་དམ། ལོ་ལྟར་རང་དགོན་ནས་སློབ་གཉེར་བ་མང་པོ་འདི་ལྟར་ཕྱི་ལ་ཕུད་ནས། ཕྱིར་རང་དགོན་དུ་ལོག་ས་ཡང་མེད་པར་བཟོས་ན། ལོ་ཤས་ཤིག་ནས་རང་རེའི་དགོན་པ་འདི་ཡང་ཅི་ཞིག་ལ་འགྱུར་རྒྱུ་རེད། དོན་ངོ་མར་ཁྱེད་ཚོར་ཁོག་རྩིས་ཅི་ཞིག་ཡོད། ངས་བལྟས་ན་ཅང་མི་འགོར་བར་ཅི་ཡང་མི་འཁྱོངས་ཤིང་གང་ཡང་མི་འཇོན་པའི་ཕྱི་སྟོང་ནང་སྟོང་གི་དགོན་སྡེ་ཞིག་ཏུ་འགྱུར་ངེས་རེད། དེས་ན་འདི་ནི་ཁ་ཡོད་ལག་ཡོད་ཀྱི་དོན་གནད་གལ་ཆེན་ཞིག་ཅིས་མ་ཡིན། དེ་ཡི་ཕྱིར་ན་སྐད་ཆ་འདི་འདྲ་ཞིག་མི་བཤད་ཐབས་མེད་དང་མི་འབྲི་ཀ་མེད་ཡིན་ཏེ། རང་དགོན་གྱི་དར་རྒུད་དང་འབྲེལ་བ་དམ་ཟབ་ཡོད་པའི་གནད་དོན་རྩ་ཆེན་དང་འགངས་ཆེན་ཞིག་ཏུ་གྱུར་པས་སོ།།
བཞི།
ད་ནི་རྒན་གཞོན་བར་གསུམ་ཚང་མས་ཐུགས་སེམས་དལ་མོས་ཞིབ་འདང་རེ་གནངས་ནས་གལ་ཆེན་དེ་གལ་ཆེན་དུ་བཟུང་ཐོག་བསམ་པ་གྲུ་ནང་མ་ཞིག་གི་སྟེང་ནས་ཐག་གཅོད་ཡག་པོ་ཞིག་བྱ་ཐབས་ལ་འབད་པ་བྱས་ན་རེད་མ་གཏོགས། ལས་སླ་མོ་ཞིག་ཏུ་གཏན་ནས་མི་འགྱུར་ཁོ་ཐག་རེད། དེ་ལྟར་བསམ་ཞིང་བསམ་ཚེ། སྔ་ཕྱི་བར་གསུམ། ཕྱི་ནང་གསང་གསུམ། རང་གཞན་རོགས་གསུམ། རྒན་དར་གཞོན་གསུམ་ཚང་མར་གསལ་ཞིང་ལྷང་ངེ་བ། མཐོང་ཞིང་ཐོས་ཐུབ་པ། བསམ་ཞིང་དཔྱོད་ནུས་པ་ཞིག་བསྒྲུབ་མ་ཐུབ་ཚེ་གནད་དོན་ཇེ་བས་ཇེ་ཆེ་དང་། འགལ་བ་ཇེ་ཐུ་ཇེ་དྲག་ཏུ་འགྲོ་བ་སོགས་ཡོད་ཚད་ནས་ཡོད་ཚད་དཀའ་ངལ་ནས་དཀའ་ངལ་ཅན་དུ་འགྱུར་ཉེན་ཧ་ཅང་ཆེ་བས། གནད་དོན་མཐིལ་ཕྱིན་པ་ཞིག་སེལ་ཐབས་ལ་ཅིས་ཀྱང་འབད་པར་འཚལ།
༣.༢༨.༢༠༡༤
FIGHTSTATE fluffy henley in order to uniqlo's supima array
How to Winterize a Radiant Heat System
Porno describes the 1920s a time of artistic innovation and prosperity
reviewing the latest HTC phone
Porno How to Write a Job
How to Airbrush Photos in Photoshop
Porno PVC and leather lingerie can be a bit more difficult
Roller Ball Pen And Wood Pencils Set Make A Fantastic Gift
Videos porno If you want to look like Ashlee Simpson
Situation Analysis Of Abercrombie And Fitch Uk
theGadgetPill We'd still hit that
Pac Sun blatently rips off Summer campaign from Echo Park Surf Squad
Porno can be added to food
The Right Skin Tone Colors For You
TOKYO POP LINE with Yuko lounging blithely among the chaos
Fabric with Its Own Fashion
dontgiveupworld.com is not how you're supposed to do it
Men's Secret When it Comes to Fashion
PORNO finest accessorize a swim wear
ValueVision Media Management Discusses Q1 2013 Results
VIDEOS PORNO XXX squid little girl instance
Even Robin Hood Is In College
KOSTENLOSE PORNO but what we noticed though
How to Become a Fashion Designer
Porno XXX think of disco
What Fabric Makes Dresses Poofy
XXX Porno function method disciplines
Georgia Colleges for Fashion Design
Jeux Gratuits The School of Fashion explains that
Emma Stone looks delicate in Chanel at Los Angeles premiere
Porno Belts and other Pliable Fashion Accessories
Dental Insurance in Washington D
Cool Math Games located on West 28th Street and Seventh Avenue
6 Mind Blowing Special Effects You Won't Believe Aren't CGI
porno One area where this photographic style works well is with George's car
The Value of Quality Customer Service
porno The urban dancer is reminiscent of the
Risks Involved In Tattoo Making
Porno And over at the ARIA
HP Pavilion DV6 Notebook System Test
porno Fold into the batter


50
གསུམ་གྱི་ཟླས་ཕྱེ་བའི་སྐུའི་དོན་ནི་མིན་ནོ། །སོ་སོ་སྐྱེ་བོ་དང་། ཉན་རང་སོགས་ཀྱི་བློའི་སྤྱོད་ཡུལ་དུ་མ་
གྱུར་པས་ན་གསང་བའོ། །སྐུ་ཞེས་པ་ཞེ་ས་ལ་འཇུག་པ་ནི། ཡོན་ཏན་ལ་སྐུ་ཡོན་དང་། རྩེད་མོ་ལ་སྐུ་རྩེད་
ཅེས་པ་ལྟ་བུ། གསང་བ་ནི། མངོན་དུ་མ་གྱུར་པ། ལྐོག་ཏུ་གྱུར་པ། རྟོགས་པའམ་དཔོག་པར་དཀའ་བ།
བློའི་སྤྱོད་ཡུལ་དུ་མ་གྱུར་པ་སོགས་ལ་འཇུག་གོ།
སྐུར་འདེབས་ཀྱི་ལྟུང་བྱེད། འབའ་ཞིག་པ་དགུ་བཅུའི་དགུ་པ་ནི། དབེ་སློང་གིས་ད་གེ་འདུན་གྱི་རྙེད་པ་
གང་ཟག་ལ་ལོག་པར་བསྔོས་སོ་ཞེས་སྐུར་བ་བཏབ་པ་དོན་གོ་བའོ། །
སྐུལ་བྱེད་མ། ངཙུསྡ» ལྷ་མོ་ཅུ ། རིག་པ་ཅ་ན་མ་རྣམས་དོན་གཅིག་མིང་གི་རྣམ་གྲང་ས་ཡིན་པར་གསུང་།
སྐེད་མེད། བུད་མེད་སྤྱིའི་མིང་། སྒྲ་བཤད་ནི། སྐེད་པ་ཤིན་ཏུ་ཕྲ་བས་སྐེད་པ་མེད་པ་ལྟ་བུ་ཡིན་པས་དེ་སྐད་ཅེས་
བཏགས།
སྐེད་མེད་ ། མཛེས་མ། ལུས་ཕྲ་མ།
སྐོན་པ། ལྕག་མ་ལས་བྱས་པའི་ཕྱི་ལྕི་བ་དང་སས་ཞལ་ཞལ་བྱས་པའི་རིམ་པ་གཅིག་པ་དང་། ཉིས་བརྩེགས་སམ་
སུམ་བརེགས་ཅན་འབྲས་ལ་སོགས་པ་གཞུག་པའི་གནས་ལ་ཟེར།
སྐོན་བུ་ཁ་སྤྱར། ལྕག་མ་ལས་བྱས་པའི་ལྷུང་བཟེད་བཞག་པའི་གནས།
སྐོམ་པ། (1) འབྱུང་འགྱུར་གྱི་རེག་བྱ་བདུན་གྱི་ཡ་གྱལ། མེ་དང་རླུང་ཤས་ཆེ་བ་ལས་བྱུང་བའི་ལུས་ཀྱི་དབང་པོའི་
རེག་བྱ། སྐོམ་པ་སྟེ་བཏུང་བ་མངོན་པར་འདོད་པའི་བྱེད་ལས་ཅ་ན་ནོ། །རྒྱུ་རེག་བྱ་ལ་འབྲས་བུ་སྐོམ་པའི་
མིང་གིས་བཏགས་པའོ། །རྒྱ་གར་གྱི་སློབ་ད་པོན་ཨ་བྷ་ཡ་ཀ་རའི་གསུང་ལ་འཕྲི་སྣོན་ཅུང་ཟད་ཀྱིས་བཀོད།
(2) བཏུང་བ་མངོན་པར་འདོད་པའི་ལུས་ཀྱི་ཚོར་བ།
སྐྱ་བཅོས། མཁྲིས་ནད་ཅན་གྱི་ནད་པ་ལྟ་བུར་ད་ང་པོར་ཞག་ཚི་མེད་པའི་ཟས་སྦྱིན་ཏེ་ནད་གསོ་བའི་བཅོས་ཐབས་
ཤིག། སྒྲ་བཤད་ནི། སྐྱ་ནི་སྐྱ་ཟན་གྱི་བསྡུས་ཚིག་དང་། བཅོས་ནི་བཅོས་ཐབས་ས་སོ། །དཔེར་ན། སྐྱ་བཅོས་
དང་། སྣུམ་བཅོས་ཟེར་བ་ལྟ་བུའོ། །
སྐྱ་རྦབ། ལུས་ཀྱི་པགས་པའི་མདོག་ཐམས་ཅད་སྐྱ་བོར་གྱུར་པ་ལ་ཟེར།
སྐྱ་རེངས་དང་པོ། སྐྱ་རེང་ས་འཆར་དུས་འདི་སྤྱིར་ནམ་རིང་ཐུང་དང་། ལྷག་པར་གླིང་སོ་སོར་ཉི་མ་འཆར་སྔ་
ཕྱིའི་དབང་གིས། དེང་དུས་ཀྱི་ཆུ་ཚོད་དང་སྦྱར་ནས་མཐའ་གཅིག་ཏུ་ཁ་ཚོན་བཅ་ད་ནས་བཞག་པར་དཀའ་
ན་ཡང་། ནམ་གྱི་ཆ་ལ་སྲོད་དང་གུང་དང་ཐོ་རང་ས་གསུམ་དུ་བྱས་པའི་ཐོ་རངས་ཀྱི་དུས་ལ་འཆར་ལ། དེ་


ད་ལྟའི་དཀའ་ཁག་དང་མ་འོངས་ཀྱི་འཆར་འགོད།
མིག་སྔའི་དཀའ་ཁག
ང་ཚོའི་མིག་སྔའི་དཀའ་ཁག་ཆེས་ཆེ་ཤོས་ནི་སྤྱིར་གོང་རིམ་སློབ་གསོའི་སྲིད་ཇུས་ལྟར་ལོ་དྲུག་ཅན་གྱི་མན་ཞིག་སློབ་གྲྭའི་ནང་དུ་ཞུགས་ཚེ་སློབ་སྐབས་རེར་སྒོར༧༠༠ཡི་སློབ་རིན་བསྡུ་དགོས་པ་རེད། དེས་ཁྱིམ་བདག་དག་གིས་སློབ་མ་དག་སློབ་གྲྭར་སྐྱེལ་བར་བར་ཆད་ཆེན་པོ་བཟོ་གིན་འདུག ཁྱིམ་བདག་མང་པོ་ཞིག་གིས་བྱིས་པ་ལོ་ཆུང་ཆུང་དེ་ལྟ་བུ་ཞིག་ལ་སྒོར་དེ་འདྲའི་མང་པོ་ཞིག་བྱིན་ཏེ་སློབ་གྲྭར་བསྐྱལ་ཡང་དེའི་ཚོད་ཀྱི་ཤེས་བྱ་ཞིག་ལོན་ཐུབ་མི་འདུག་འདོད་ནས་སློབ་མ་དག་ལོ་དྲུག་བདུན་ལ་མ་ཐོན་པར་གྲ་སྒྲིག་གི་འཛིན་གྲྭར་མི་སྐྱེལ་བའི་སྣང་ཚུལ་འདུག དྲང་མོར་བཤད་ན་བྱིས་པ་ཆུང་ཆུང་ལོ་ལྔ་དྲུག་ཅན་ཞིག་སློབ་གྲྭར་ཐོན་མ་ཐག་ཤེས་བྱ་མང་པོ་ཞིག་དུས་ཐུང་ངུ་ཞིག་གི་ནང་དུ་ཤེས་རྒྱུ་ནི་ཤིན་ཏུ་དཀའ་མོ་རེད་ལ། བྱིས་པའི་ལོ་ཚོད་དང་ཡང་མི་མཐུན་པ་ཞིག་རེད། གལ་ཏེ་བྱིས་པ་ལོ་ན་དྲུག་མན་གྱི་བྱིས་པའང་དེའི་ཡན་གྱི་བྱིས་པ་ལྟར་འདྲ་མཉམ་གྱིས་སློབ་གསོ་མྱངས་འོས་པའི་བྱིས་པའི་ཁྲོད་དུ་འཇོག་པའི་ལམ་ལུགས་ཤིག་འབྱུང་ཐུབ་ཚེ། ཁྱིམ་བདག་གིས་བྱིས་པ་སློབ་གྲྭར་སྐྱེལ་བར་སྐུལ་མ་བྱེད་ཐུབ་ལ། བྱིས་པོ་ཚོ་སློབ་ཆུང་ལ་དངོས་སུ་ཞུགས་པའི་སྔོན་གྱི་སྟ་གོན་ནམ་བར་བརྒལ་གྱི་དུས་རིམ་ཡང་ལེགས་པོའི་ངང་འགྲུབ་ངེས་རེད།
བྱིས་པ་ཁྲིད་ནས་འགྲོ་གིན་པའི་ཁྱིམ་བདག
མ་འོངས་ཀྱི་འཆར་འགོད།
དགེ་རྒན་གསུམ་གྱིས་ཐོག་མའི་སློབ་མ༡༧ནས་ད་ལྟའི་སློབ་མ༣༠-༤༠ལྷག་གིས་གྲུབ་པའི་སློབ་གྲྭ་འདིའི་ཀྱག་ཀྱོག་གི་འདས་པ་དང་། གནད་འགག་གི་ད་ལྟ། རེ་བའི་བལྟམས་པའི་མ་འོངས་པ་སོགས་ལ་འཆར་གཞི་འགོད་ཀྱིན་འདུག
དགེ་རྒན་གསུམ་གྱི་གཏམ།
ད་ལྟར་མཚོན་ན་སྔོན་ཆད་དང་བསྡུར་ན་ཆ་རྐྱེན་ཤིན་ཏུ་ལེགས་པ་རེད། ཡིན་ཡང་ད་དུང་ཆ་རྐྱེན་གྱིས་མི་འདང་ས་མང་པོ་འདུག དཔེར་ན་ཇ་ཁང་རྙིང་ཞིང་ས་རྡུལ་ཆེ་ལ་ཇ་མར་དཀའ་ཁག་ཆེ་བ། མལ་ཁྲི་ཡོད་ཀྱང་བྱིས་པ་ཚོ་ཉིན་གུང་ངལ་གསོ་སའི་མལ་ཁང་མེད་པ། ཁང་པའི་ཕྱི་ཡི་བྱིས་པའི་རྩེད་ཆས་ཀྱིས་མི་འདང་བ། སློབ་གྲྭའི་ར་སྐོར་སྡོང་བོ། མེ་ཏོག ཆུ་སོགས་འཛོམས་པའི་ལྗང་མདོག་ཅན་དུ་སྒྱུར་ཐུབ་མེད་པ་དང་། རྡོ་ཟེགས་ཀྱི་ནང་དུ་བྱིས་པ་ཚོ་རྩེད་མོ་རྩེད་སྐབས་རྨས་སླ་བ་སོགས་ཕྱི་ཡི་ཁོར་ཡུག་མཛེས་མིན་གྱིས་བྱིས་པའི་སེམས་ཁམས་དང་སློབ་སྦྱོང་གི་འདུ་ཤེས་ལ་ཐད་ཀར་དུ་རག་ལས་པས་མ་འོངས་པར་སློབ་གྲྭ་འདིའི་ཁོར་ཡུག་ཇེ་མཛེས་སུ་གཏོང་རྒྱུ་དེ་ང་ཚོའི་དམིགས་འབེན་དང་། སློབ་གྲྭར་དྲ་རྒྱ་མེད་པའི་དེང་རབས་ཀྱི་རྗེས་སྙེག་དཀའ་བ། བྱིས་པ་ལ་ཉེ་བར་མཁོ་བའི་ལག་ཤེས་དང་། གླུ་དབྱངས། རི་མོ་སོགས་མུ་མཐུད་དུ་སློབ་སྦྱོང་བྱེད་དགོས་པ་དང་། བྱིས་པའི་སེམས་ཁམས་ལ་ཕན་ཞིང་མི་རིགས་ཀྱི་སྐད་དང་རིག་གནས་རྒྱུད་འཛིན་བྱེད་ཐུབ་པའི་འགུལ་རིས་གློག་བརྙན་སོགས་ཤིན་ཏུ་མཁོ་ཞིང་། ང་ཚོ་ལའང་བོད་ཁུལ་གྱི་བྱིས་སྐྱོང་ཁང་སོ་སོའི་སློབ་གསོའི་ལམ་ལུགས་དང་ཉམས་མྱོང་། བྱིས་པ་དེ་མི་རིགས་དང་ཤེས་ཡོན་ལ་དགའ་ཞིང་། ཡ་རབས་དང་ཀུན་སྤྱོད་ལེགས་པོ་ཅན་ཞིག་ཏུ་བསྒྱུར་བའི་སྐོར་གྱི་དཔེ་བཟང་རེ་སློབ་རྒྱུ་དང་ཉན་རྒྱུའི་གོ་སྐབས་ཡོད་ཚེ་དེ་ནི་ཡིད་སེམས་ཧ་ཅང་མགུ་བའི་དོན་ཞིག་རེད་ལ། བོད་སྤྱི་ཚོགས་ཡོངས་ནས་བྱིས་པའི་ན་སོ་ཆུང་བའི་སྐབས་ཀྱི་སློབ་གསོ་ལ་དོ་ཁུར་བྱེད་རྒྱུ་དེ་མཇུག་མཐའི་རེ་བ་ཡིན།
ས་དམར་གྱིས་རླངས་འཁོར་སྒོ་ཕྱུགས་བཟོ་བའི་བྱིས་པ་དག
དགེ་རྒན་ཚོའི་ཁྱིམ་བདག་ལ།
༡.ཁྱིམ་བདག་ལ་ལས་བྱིས་པ་ན་སོ་རན་པའི་སྐབས་སུ་མ་གཏོགས་སློབ་གྲྭར་སྐྱེལ་གྱིན་མི་འདུག དོན་དངོས་སུ་བྱིས་པ་སློབ་གྲྭར་འགྲོ་བ་དང་སློབ་སྦྱོང་བྱེད་པར་བར་བརྒལ་གྱི་དུས་རིམ་ཞིག་གམ་གྲ་སྒྲིག་གི་དུས་ཡུན་ཞིག་དགོས་པ་རེད།
༢.དགེ་རྒན་གཡང་མོ་འཚོས་ཁྱིམ་བདག་ཚོས་བྱིས་པ་ལ་དགེ་རྒན་བཙན་པོ་ཡིན་ནི་རེད། ལས་བྱ་མ་བྲིས་ན་གཅར་རྡུང་བྱེད་ངོས་རེད་ཅེས་འཇིགས་སྐུལ་མི་བྱེད་པར་སློབ་གྲྭ་ནི་དགའ་བའི་སྐྱེད་ཚལ་ཞིག་ཡིན་པར་བརྗོད་ན་བྱིས་པ་སློབ་གྲྭར་དགའ་རྒྱུར་ཕན་ཐོགས་ཡོད།
༣ དགེ་རྒན་བཟང་ལྷས་ལོ་རིམ་ཅུང་མཐོ་བ་ཡིན་ན་འཇིགས་སྐུལ་དགོས་པ་ཡོད་ཀྱང་། བྱིས་སྙོར་ཁང་ཞིག་ལ་མཚོན་ན་བྱིས་པ་ལ་འཇིགས་སྐུལ་བ་ནི་ཐབས་མཆོག་ཅིག་མིན།
༤ དགེ་རྒན་འཇིགས་མེད་རང་གྲོལ་གྱིས་ལོ་ཡི་ཆ་ནས་ལོ་བཞི་ནས་བཟུང་སྟེ་བསྐྱལ་ན་བཟང་། རིམ་པ་དམའ་བ་ལ་དཔེ་ཁུག་འཁུར་བ། སྨྱུ་གུ་འཛིན་པ་སོགས་བསླབ་སྟེ་སློབ་གྲྭ་ལ་དགའ་སྤྲོ་སྐྱེད་རྒྱུ་ལས་ཐད་ཀར་དུ་ལས་བྱ་ཡོད་མེད། འབྲི་མི་འབྲི་སོགས་ཀྱི་ཆེད་དུ་གཅར་རྡུང་བྱས་ན་མི་འགྲིག
བྱིས་པ་ཁྲིད་ནས་འགྲོ་གིན་པའི་ཁྱིམ་བདག
དགེ་རྒན་ནི་ཅི་ལྟ་བུ་ཞིག་ཡིན་འོས།
འཇིགས་མེད་རང་གྲོལ་གྱིས་དགེ་རྒན་ཞིག་ལ་བསམ་བློའི་འདུ་ཤེས་དགོས་པ་རེད། སློབ་མ་རྣམས་ལ་རྗེས་ཕྱོགས་ལས་ཀའམ་ཁེ་ཕན་ཅུང་ཙམ་རེག་པའི་ཆེད་དུ་སློབ་སྦྱོང་བྱེད་དགོས་ཞེས་མི་བརྗོད་པར་སློབ་མ་ལ་གསལ་བྱེད་ཀྱི་སྦྱོར་ཀློག་སོགས་རྒྱུད་ལ་ལེགས་པོ་ཞིག་འཇོག་རྒྱུ། སློབ་མ་ལ་ཟུར་ཟ་དང་ཁྱད་གསོད་མ་བྱས་པར། ཁོང་ཁྲོ་མ་སྐྱེས་པར་ཡང་ནས་ཡང་དང་བསྐྱར་ནས་བསྐྱར་ཐེངས་མ་བརྒྱ་བྱེད་དགོས་ཀྱང་ནུས་པ་ཞིག་ཡིན་ན་བྱིས་པའི་དགེ་རྒན་ལེགས་པོ་ཞིག་འཁྱོངས་རྒྱུ་རེད། དུས་རྒྱུན་དུ་གྲ་སྒྲིག་གི་སེམས་ཀྱིས་མི་རེ་རེ་དང་འཚམས་པར་ཤེས་བྱ་སློབ་མ་སོ་སོའི་རྒྱུད་ལ་འཇོག་དགོས་པ་དེ་རེད།
བཟང་ལྷས་བྱིས་པ་ཚོ་ལ་ཤ་ཚ་སྙིང་ཉེ་དང་བསམ་པ་ཡར་སེམས་ཀྱི་སྒོ་ནས་སློབ་ཁྲིད་བཟང་པོ་ཞིག་བྱེད་རྒྱུ་དེ་དགེ་རྒན་ཞིག་གི་འོས་འགན་རེད།
གཡང་མོ་འཚོས་དགེ་རྒན་ལ་ལས་སློབ་སྦྱོང་ཡག་པོ་ཅན་ཁོ་ན་ལ་མཐོང་ཆེན་ལས་སློབ་སྦྱོང་མི་ལེགས་པ་ལ་མཐོང་ཆུང་བྱེད་པའི་སྣང་ཚུལ་འདུག སློབ་ཁྲིད་བྱེད་སྐབས་ཤེས་མི་ཤེས་མ་བརྟག་པར། རབ་འབྲིང་ཐ་སོགས་མ་དགར་བར་འདྲ་མཉམ་དུ་སློབ་ཁྲིད་བྱེད་རྒྱུ་ནི་དགེ་རྒན་ཞིག་གི་ཀུན་སློང་ཡིན་དགོས་པར་བསམ།
གསར་འགོད་པའི་གཏམ།
བདག་གིས་བྱིས་སྐྱོང་ཁང་འདི་ལྟ་བུ་ཞིག་ཐེངས་འདིའི་བརྗོད་བྱ་ལ་འདེམས་དོན་གཙོ་བོ་ནི། གཅིག བྱིས་སྐྱོང་ཁང་འདི་ནི་རྒྱལ་ཁབ་ཀྱིས་གོང་ནས་མར་བཙུགས་པ་ཞིག་མ་ཡིན་པར་དམངས་ནས་ཡར་རང་འགུལ་གྱིས་བཙུགས་པའི་སློབ་གྲྭ་ཞིག་ཡིན་པས་སློབ་གྲྭ་གཞན་དག་དང་བསྡུར་ན་དུས་རབས་གསར་བའི་ནང་དུ་ལས་རིགས་གསར་བ་སྔོག་འདོན་བྱེད་པའི་དཔེ་མཚོན་ལྟ་བུར་གྱུར་ཡོད་བསམ། གཉིས། སློབ་གྲྭ་འདིར་ཡོད་པའི་དགེ་རྒན་དག་སློབ་གྲྭ་ཆེན་མོ་ནས་མཐར་ཕྱིན་ཏེ་འོངས་པ་མ་ཡིན་ལ། རྒྱུགས་ཀྱིས་བསྡུས་པའང་མ་ཡིན་པར་བྱ་བ་དང་ལག་ལེན་དངོས་ཀྱིས་གཞན་གྱི་གདེང་འཇོག་ཐོབ་སྟེ་དགེ་རྒན་ཀྱི་ཁྲོད་དུ་སོང་བ་འདིས་ད་ལྟའི་བོད་སྤྱི་ཚོགས་སྟེང་གི་སློབ་གྲྭར་རེ་ཞུགས་སོང་ཞིང་དེ་ནས་ཕྱིར་ཡུལ་དུ་འོངས་ནས་ལས་ཀ་ཅི་ཡང་མེད་པར་སྦྱངས་ཟིན་པའི་ཡོན་ཏན་ཆུད་ཟོས་སུ་གཏོང་བ་དང་། ཉེ་འཁོར་གྱི་མིས་ཀྱང་ཁོ་ཚོས་སྦྱངས་པའི་ཡོན་ཏན་ལ་མཐོང་ཆེན་མི་བྱེད་པར་ཁོ་ཚོས་རྒྱལ་ཁབ་ཀྱི་བྱ་བ་ཞིག་རེག་མིན་ཁོ་ན་ལ་ལྟ་བའི་གནས་བབ་ལ་སྣེ་ཁྲིད་ཀྱི་ནུས་པ་ལྡན་སྙམ་སྟེ། མི་སུ་ཡིན་ཡང་། ཡོན་ཏན་གྱི་ཚད་ཅི་ལྟ་བུ་ཞིག་ཡིན་ཡང་། གལ་ཏེ་རང་ལ་སེམས་ཤུགས་དང་བརྩོན་པ་ཡོད་ན། གོ་སྐབས་ནི་ག་ས་ག་ནས་འཚོལ་ཆོག་པ་ལས་ཡིན་གཅིག་མིན་གཉིས་གཞན་གྱིས་བྱ་བ་ཞིག་བགོ་བར་བསྒུག་ནས་འདུག་དགོས་པ་ག་ལ་ཡིན། གསུམ། སྤྱིར་ད་ལྟའི་གནས་བབ་ལྟར་ན་སྡེ་བའི་སློབ་གྲྭ་དག་ཡུལ་ཚོ་ལ་བསྡུས་ཤིང་། ཡུལ་ཚོའི་སློབ་གྲྭ་དག་རྫོང་ལ་སྤོར་བའི་གནས་བབ་འདིའི་འོག བྱིས་པ་དང་ཕ་ཡུལ་གྱི་ཁ་ཐག་ཇེ་རིང་ནས་ཇེ་རིང་དུ་འགྲོ་བའི་སྣང་ཚུལ་ཞིག་འདུག་ཅིང་། ཁྱིམ་བདག་མང་པོ་རྫོང་ཐོག་ཏུ་སོང་ནས་བྱིས་པ་སྙོར་སྐྱོང་བྱེད་ཀྱིན་འདུག དེ་ནི་གཅིག་ནས་བཤད་ན་སྔོན་ཐོན་གྱི་སྣང་ཚུལ་ཞིག་རེད་ཅེས་བརྗོད་ཀྱང་ཆོག ཡིན་ཡང་ཕྱོགས་གཅིག་ནས་བཤད་ན་ས་གནས་ཀྱི་སློབ་གསོས་མ་འདང་བས་རྟགས་མཚན་ཞིག་ཀྱང་ཡིན་ཏེ། ས་གནས་སོ་སོའི་སློབ་གསོ་ཇེ་ལེགས་དང་མི་ཡོངས་ཀྱི་རིག་གནས་ཡོན་ཚད་ཇེ་མཐོར་སོང་བ་དང་བསྟུན། སློབ་གྲྭ་དག་ཕྱིར་རང་གི་སྡེ་བའི་ནང་ཚུགས་རྒྱུ་ནི་མ་འོངས་པའི་འཕེལ་ཕྱོགས་དང་ཆོས་ཉིད་ཡིན་བསམ། གལ་ཏེ་བྱིས་པ་སོ་སོའི་ཆུང་དུས་ཀྱི་འཚོ་བ་རྒྱ་ཆེ་མཐོང་ཡངས་ཀྱི་རྩྭ་ཐང་ནས་རོལ་ཐུབ་ན། དེ་ནི་བྱིས་པའི་བདེ་སྐྱིད་ཅིག་དང་མི་ཚེ་གང་བོའི་མཛེས་སྡུག་ཅིག་ཡིན་པར་བསམས།
ཁ་བྱང་ཕྱི་མོ། དམངས་སྒྲུབ་ནས་སློབ་གསོའི་ལམ་བུར་ཞུགས་པའི་ཆུ་ཀྱཱ་བྱིས་སྐྱོང་ཁང་།
(རྩོམ་འགན་པ། ལྷ་དབང)


ནག་ཉེས་ཡོད་མེད་གང་ལྟར་ཡང་རྒྱ་ནག་གིས་འཛིན་བཟུང་བྱས་པའི་གྲྭ་པ་རྣམས་གློད་སྐབས་རྒྱ་སྒོར་སྟོང་ཕྲག་མང་བོའི་ཉེས་ཆད་གཅོད་པ་མ་ཟད། འཛིན་བཟུང་བྱས་རིང་བཙོན་ཁང་གི་ཁང་གླ་དང་ཟ་མའི་རིན་འབབ་ཡང་སྤྲོད་དགོས་ཀྱི་ཡོད་འདུག་ལ། འདི་ནི་མི་གཏའ་མར་ཉར་ཏེ་གཞན་རྒྱུ་ཧམ་འཕྲོག་བྱེད་པའི་ཇག་ཚོགས་ཀྱི་བྱེད་སྟངས་དང་གཅིག་མཚུངས་རེད་ཟེར།
ཟླ་ ༧ ཚེས་ ༢༥ ཉིན་ངྷ་ས་བཞུགས་སྒར་ཀིརྟིའི་བྱེས་པ་གྲྭ་ཚང་གི་ཛ་དྲག་འབྲེལ་མཐུད་ཚོགས་ཆུང་གིས་འདི་གར་གནས་ཚུལ་མཁོ་སྤྲོད་གནང་བ་ལྟར་ན། ཟླ་ ༣ ཚེས་ ༡༢ ཉིན་ལྷ་ས་འབྲས་སྤུངས་དགོན་པའི་དགེ་འདུན་པ་ཚོས་རྒྱ་གཞུང་ལ་ཞི་བའི་ངོ་རྒོལ་བྱེད་སྐབས་ཉེན་རྟོག་པ་དང་དྲག་ཆས་དམག་མིས་དྲག་གནོན་བྱས་པས། དེར་ཡོད་རྔ་པ་ཀིརྟི་དགོན་པའི་གྲྭ་སྐལ་བཟང་དང་དམ་ཆོས་གཉིས་ཀྱིས་རང་གི་ལུས་ལ་གྲི་རྩེས་ཡི་གེ་དང་རི་མོ་སྣ་ཚོགས་བྲིས་ཏེ་ཁྲག་འཛར་བཞིན་པར་ངོ་རྒོལ་བའི་ཁྲོད་ནས་ཧར་ཐོན་གྱིས་སྐད་འབོད་ཤུགས་ཆེན་བྱས་པས་དགེ་འདུན་པ་རྣམས་ཀྱིས་ཉེན་སྐྱོབ་སླད་དགོན་པའི་སྨན་ཁང་དུ་བསྐྱལ་ཡོད་མོད། ད་ལྟ་ཁོང་གཉིས་སྐོར་གྱི་གནས་ཚུལ་གང་ཡང་ཤེས་རྟོགས་མེད་པར་གྱུར་ཡོད་ཅིང༌། དེ་བཞིན་དུས་ཚེས་གསལ་ཁ་བྱུང་མེད་ནའང་ལྷ་སར་ཡོད་པའི་རྔ་པ་ཀིརྟི་དགོན་གྱི་གྲྭ་པ་གཉིས་ངོ་རྒོལ་བའི་ཁྲོད་ནས་ཐོན་ཏེ་རྒྱ་དམག་དང་འཛིང་རེས་ཤོར་བའི་གནས་ཚུལ་རྒྱ་ནག་གི་གློག་བརྙན་ནང་བླངས་འདུག་ལ། ཟླ་གསུམ་པའི་ཚེས་བཅུའི་དོན་རྐྱེན་རྗེས་ནས་མདོ་སྟོད་སྨད་ཀྱི་དགེ་འདུན་པ་རྣམས་འཛིན་བཟུང་བྱས་ནས་ས་གནས་གཞན་དག་ཏུ་ཁྲིད་འདུག་པ་ལྟར། སྟག་ཚང་ལྷ་མོ་ཀིརྟི་དགོན་གྱི་དགེ་འདུན་པ་ ༡༥ ཙམ་དང༌། རྔ་པ་ཀིརྟི་དགོན་པའི་དགེ་འདུན་པ་ ༢༠ ལྷག་ལྷ་ས་སེ་ར་དང་འབྲས་སྤུངས་སུ་སློབ་གཉེར་བྱེད་བཞིན་ཡོད་པ་རྣམས་ཀྱང་བཟུང་ནས་ས་གནས་གཞན་དུ་ཁྲིད་དེ། ད་བར་ཟླ་བཞི་ལྷག་གི་རིང་གནས་ཚུལ་གང་ཡང་ཤེས་རྟོགས་བྱུང་མེད་ནའང༌། ཟླ་ ༧ ཚེས་ ༢༠ ཉིན་རྒྱ་གཞུང་གི་དཔོན་རིགས་ཚོས་དེ་སྔོན་ལྷ་ས་ནས་འཛིན་བཟུང་བྱས་པའི་རྔ་པ་ཀིརྟི་དགོན་པའི་དགེ་འདུན་པ་ ༢༢ ཀྱི་མཚན་བྱང་བཀོད་པའི་ཡི་གེ་ཞིག་རྔ་པ་ཀིརྟི་དགོན་པར་བཏང་སྟེ། འཛིན་བཟུང་བྱས་པའི་གྲྭ་པ་རྣམས་མི་རིང་བར་ས་གནས་སུ་འབྱོར་རྒྱུ་ཡིན་ཚུལ་བཤད་འདུག འོན་ཀྱང་ཟླ་ ༧ ཚེས་ ༢༣ ཉིན་གནས་ཚུལ་ཤེས་རྟོགས་བྱུང་བར་གོང་གསལ་གྱི་དགེ་འདུན་པ་རྣམས་དེང་སྐབས་ནག་ཆུ་རྫོང་དུ་ཡོད་པས་དོ་བདག་སོ་སོའི་ནང་མི་རྣམས་ནག་ཆུར་ལེན་དུ་ཤོག་ཅེས་པ་ལས་རྔ་པ་ས་གནས་སུ་འབྱོར་མེད་ཅིང༌། ནག་ཆུར་དོ་བདག་གི་ནང་མི་ལེན་དུ་འགྲོ་དགོས་དོན་ཉེས་ཆད་ཀྱི་སྒོར་དང་འཛིན་བཟུང་བྱས་ནས་ད་བར་གྱི་བཙོན་ཁང་གི་ཁང་གླ་དང་ཟ་མའི་རིན་འབབ་སྤྲོད་དགོས་པས་ཡིན་ཞིང༌། བཙོན་ཁང་གི་ཁང་གླ་ནི་མགྲོན་ཁང་ལས་ཀྱང་མཐོ་བོ་ཡིན་འདུག་ལ། འདི་ནི་མི་གཏའ་མར་ཉར་ཏེ་གཞན་རྒྱུ་ཧམ་འཕྲོག་བྱེད་པའི་ཇག་ཚོགས་ཀྱི་བྱེད་སྟངས་དང་གཅིག་མཚུངས་རེད་ཅེས་ཀིརྟི་བྱེས་པ་གྲྭ་ཚང་གི་ཛ་དྲག་འབྲེལ་མཐུད་ཚོགས་པའི་ཚོགས་མི་གྲྭ་ཚེ་རིང་ལགས་ཀྱིས་བརྗོད་ཡོད།
དེ་སྔོན་ཟླ་ ༣ ཚེས་ ༢༨ དང་ ༢༩ ཉིན་གཉིས་ནང་རྔ་པ་ཀིརྟི་དགོན་པ་ནས་འཛིན་བཟུང་བྱས་པའི་གྲས་སུ། རྨེའུ་རུ་མ་ནས་ཡིན་པའི་གྲྭ་ངག་ཁོ། རང་ལོ་ ༦༠ ལྡོང་ཁུ་བློ་བཟང་འཇམ་དབྱངས། རང་ལོ་ ༣༥ ། རྔ་སྲིབ་སེ་སྐོར་བློ་བཟང་བསམ་གཏན། རང་ལོ་ ༣༩ ། རྨེའུ་རུ་མ་བློ་བཟང་ཐབས་མཁས། རང་ལོ་ ༣༣ ། འཇམ་དབྱངས། ཕྱུགས་ལས་ནས་ཡིན་པའི་འདའ་རྡོར། རང་ལོ་ ༤༧ ཙམ་ཡིན། ཁྲིན་ཀན་བློ་བཟང་དཔལ་ལྡན། རང་ལོ་ ༣༦ ། ཡིན་པ་བཅས་ད་ལྟ་གློད་ཡོད་འདུག


རྒྱ་གར་སྐད་དུ། པདྨ་མུ་ཀུ་ཊ་ཏནྟྲ་ནཱ་མ། བོད་སྐད་དུ། པདྨ་ཅོད་པན་ཞེས་བྱ་བའི་རྒྱུད། བཅོམ་ལྡན་འདས་འཇམ་པའི་རྡོ་རྗེ་ལ་ཕྱག་འཚལ་ལོ། །འདི་སྐད་བདག་གིས་ཐོས་པ་དུས་གཅིག་ན། བཅོམ་ལྡན་འདས་ལྷའི་གཞལ་མེད་ཁང་ན་ལོངས་སྤྱོད་རྫོགས་པའི་སྐུར་སངས་རྒྱས་ནས་བྱང་ཆུབ་སེམས་དཔའི་འཁོར་དཔག་ཏུ་མེད་པ་དང་ཐབས་ཅིག་ཏུ་བཞུགས་ཏེ། དེ་ནས་བཅོམ་ལྡན་འདས་ཐུགས་རྗེ་ཆེན་པོའི་སྒོ་ཀུན་ནས་འཕྲོ་བ་ཞེས་བྱ་བའི་ཏིང་ངེ་འཛིན་ལ་སྙོམས་པར་ཞུགས་ཏེ། འོད་ཟེར་གྱིས་རྣམ་པར་སྣང་མཛད་གང་ཆེན་མཚོའི་ཞིང་གི་རྡུལ་ལ་རེག་པས་རེག་མ་ཐག་ཏུ་
3b
བསྐལ་པ་བཟང་པོའི་སངས་རྒྱས་སྟོང་རྩ་གཉིས་ལ་མཆོད་ནས་འོད་ཟེར་དེ་བཅོམ་ལྡན་འདས་ཀྱི་དབུའི་གཙུག་ཏོར་དུ་ནུབ་བོ། །ནུབ་མ་ཐག་ཏུ་ཐུགས་རྗེ་ཆེན་པོ་ཕྱག་སྟོང་སྤྱན་སྟོང་དང་ལྡན་པ། སྐུ་མདོག་གངས་ཀྱི་རྩེ་ལ་ཉི་མ་ཤར་བ་ལྟར་དཀར་བ། ཞལ་བཅུ་གཅིག་གི་རྩ་བའི་ཞལ་དཀར་པོ། སྟེང་གི་ཞལ་སེར་བ། གཡས་ལྗང་གུ།་གཡོན་དམར་བ། སྟེང་གི་གསུམ་ནག་པོ། བཅོམ་ལྡན་འདས་ཀྱི་དབུ་ནི། བྱི་རུ་བཅག་པ་ལྟ་བུར་གྱུར་ཏེ་འཛུམ་པ་མཛད་ནས་ཐུགས་རྗེ་ཆེན་པོའི་བདག་པོ་འཕགས་པ་སྤྱན་རས་གཟིགས་དབང་ཕྱུག་ལ་གཟིགས་སོ། །དེ་ནས་བྱང་ཆུབ་སེམས་དཔའ་འཕགས་པ་སྤྱན་རས་གཟིགས་དབང་ཕྱུག་གིས་ཐལ་མོ་སྦྱར་ཏེ་བཅོམ་ལྡན་འདས་ལ་གསོལ་པ། སྐུ་དང་སྔགས་དང་ལས་རྣམས་དང ། །ཁྱད་པར་ཆོ་ག་བསྟན་པར་གྱིས། །ཞེས་གསོལ་བ་བཏབ་ནས་བཅོམ་ལྡན་འདས་ཀྱིས་བྱང་ཆུབ་སེམས་དཔའ་འཕགས་པ་སྤྱན་རས་གཟིགས་དབང་ཕྱུག་ལ་ལེགས་སོ། །ཞེས་བྱ་བ་བྱིན་ནས་བཀའ་སྩལ་པ། སྐུ་ནི་རྣམ་པ་འདི་ལྟ་སྟེ། །ཐུགས་རྗེ་དག་པས་ཆུ་ཤེལ་ཏེ། །མཉམ་པར་བཞེངས་པས་འགྲོ་དོན་མཛད། །ཆུ་ཤེལ་མདོག་འདྲ་ཞལ་གསུམ་དཀར། །ལྗང་གུའི་མདོག་ཅན་ནག་པོ་ཆེ། །སེར་པོ་དེ་བཞིན་
4a
༄#། །བཅོམ་ལྡན་དམར། །དྲང་སྲོང་དག་ཏུ་རི་དྭགས་བརྒྱན། །ཞི་བ་འཛུམ་དང་བཞད་པ་དང ། །ཁྲོས་པའི་ཞལ་མངའ་སྤྱན་གསུམ་མཛེས། །བཅུ་པ་སེམས་དཔའི་རྟགས་ཅན་ཏེ། །བཅུ་གཅིག་བཅོམ་ལྡན་འདས་ཀྱི་བདག་།ཡོན་ཏན་ནོར་བུ་མུ་ཏིག་ཕྲེང ། །འཕྲིན་ལས་སྣ་ཚོགས་སྨད་དཀྲིས་པ། །དང་པོའི་ཕྱག་ནི་ཐལ་སྦྱར་ཏེ། །གཡས་པ་རིན་ཆེན་ཕྲེང་བ་འཛིན། །གཡོན་པ་དྲི་མེད་པདྨ་འཛིན། །གཡས་པ་མཆོག་སྦྱིན་མཛད་པའོ། །གཡོན་པ་རིལ་བ་སྤྱི་བླུགས་ཏེ། །གཡས་པ་འཁོར་ལོ་རབ་ཏུ་འཛིན། །གཡོན་པ་ན་ནི་མདའ་གཞུ་སྟེ། །ལྷག་མ་མཆོག་སྦྱིན་སྤྱན་ལྡན་ནོ། །དེ་ནས་ཡང་བཅོམ་ལྡན་འདས་ཀྱིས་འཛུམ་པ་མཛད་དེ་ཅོད་པན་གཉིས་ནས་རིན་པོ་ཆེ་རབ་ཏུ་འཕྲོ་བ་དང ། བཅོམ་ལྡན་འདས་ལ་སངས་རྒྱས་ཐམས་ཅད་ཀྱི་བྱིན་གྱི་རླབས་ལས་བྱུང་བའི་པདྨའི་སྟེང་དུ་རིགས་ལྔ་བྱུང་བ་ནི། འདི་ལྟ་སྟེ། རྣམ་པར་སྣང་མཛད་དང ། རིན་ཆེན་འབྱུང་ལྡན་དང ། སྣང་བ་མཐའ་ཡས་དང ། དོན་ཡོད་གྲུབ་པ་དང ། མི་བསྐྱོད་པའོ། །ཁང་བུ་བརྩེགས་པའི་རིན་པོ་ཆེ་དེའི་ནང་དུ་སེངྒེ་དང ། རྟ་དང ། རྨ་བྱ་དང ། ནམ་མཁའ་ལྡིང་དང ། གླང་པོ་ཆེའོ། །དེ་དག་ནི། ཅོད་པན་ལས་བྱུང་བའོ། །ཡང ། ཡུམ་ནི་སྐུ་མདོག་སྔོན་མོ་སྟེ། པདྨ་ལས་བྱུང་པདྨའི་
4b
སྟེང ། །ཚད་མེད་བཞི་སྟེ་ཕྱག་བཞིས་མཛེས། །སེམས་དཔའི་རྒྱན་དང་ལྡན་པ་ཡི། །མཉམ་པ་ཡི་ནི་སྐྱིལ་ཀྲུང་བཅས། །ཡབ་ནི་སྐུ་མདོག་སེར་པོ་སྟེ། །པདྨ་ལས་བྱུང་པདྨའི་སྟེང ། །ཐལ་སྦྱར་ནོར་བུའི་བགྲང་ཕྲེང་འཛིན། །རྒྱན་རྣམས་ཡོངས་སུ་འཛིན་པའོ། །ཡང་ན་འོད་ཟེར་རབ་བཀྱེ་སྟེ། །ཟླ་བ་ཉི་མ་ལས་བྱུང་བའི། །ཉི་མའི་མདོག་ཅན་ཉི་མ་ནི། །གཞོན་ནུ་ཨུཏྤལ་མཆོག་སྦྱིན་མཛད། །ཟླ་བ་ལས་སྐྱེས་ནམ་མཁའི་མདོག་།ཅུང་ཞིག་ཁྲོས་པ་རྡོ་རྗེ་ཅན། །དཀར་པོ་གངས་ལྟར་དཀར་བ་སྟེ། །ཉི་ཟླའི་སྟེང་ན་པདྨ་འཛིན། །དྲག་པོ་གཉིས་དང་ཧྲཱི་ཡིག་ལས། །གཉིས་མེད་ཚུལ་གྱིས་འབྲས་བུར་རྫོགས། །ཧ་ཡ་གྲི་བས་ཁམས་གསུམ་སྡུད། །ཁྲོ་གཉེར་ཅན་གྱིས་འཕྲིན་ལས་མཛད། ། གཤིན་རྗེ་གཤེད་པོ་གཏེར་འཛིན་ཅིང ། །ཁམས་གསུམ་རྣམ་རྒྱལ་བདུད་སྡེ་འཇོམས། །འཁོར་ལོ་དཀར་པོ་དགེ་བའི་སྟེང ། །གྲུ་བཞི་སྒོ་བཞི་རྟ་བབས་བཅས། །དང་པོར་དཀོན་མཆོག་རབ་དད་ཅིང ། །ཚད་མད་བཞི་ནི་ཡོངས་སུ་རྫོགས། །བྱང་ཆུབ་ཡན་ལག་རྫོགས་པ་དང ། །ཆོས་ཀྱི་རང་བཞིན་སྟོང་ཉིད་དོ། །གླེང་གཞི་དང ། སྐུ་བསྟན་པའི་ལེའུ་སྟེ་དང་པོའོ།། །།དེ་ནས་གསང་སྔགས་བསྟན་པའི་ཕྱིར་བཅོམ་ལྡན་འདས་ཀྱིས་རྣམ་པར་སྣང་མཛད་གང་ཆེན་མཚོའི་ཞིང་ཁམས་
5a
༄#། །ཐམས་ཅད་དུ་འོད་བཀྱེ་ནས་གཙུག་ཏུ་ནུབ་པར་གྱུར་ཏོ། །དེ་ནས་ཡང་གསུངས་པ། ཨོཾ་ཧཱུཾ་ཏྲཱཾ་ཧྲཱིཿ ཡཱཿ ། ན་ནོ་རཏྣ་ཏྲ་ཡཱ་ཡ། ན་མ་ཨཱརྱ་ཛྙཱ་ན་སཱ་ག་ར་བཻ་རོ་ཙ་ནཱ་ཡ། བྱཱུ་ཧ་རཱ་ཛཱ་ཡ། ཏ་ཐཱ་ག་ཏཱ་ཡ་ཨརྷ་ཏེ། སམྱཀསཾ་བུདྡྷཱ་ཡ། ན་མཿ སརྦ་ཏ་ཐཱ་ག་ཏེ་བྷྱཿ ། ཨརྷད་བྷྱཿ ། སམྱཀསཾ་བུདྡྷེ་བྷྱཿ ། ནཱ་མ་ཨཱརྱ་ཨ་བ་ལོ་ཀི་ཏེ་ཤཝ་རཱ་ཡ། བོ་དྷི་ས་ཏྭ་ཡ། མ་ཧཱ་སཏྭཱ་ཡ། མ་ཧཱ་ཀཱ་རུ་ཎི་ཀཱ་ཡ། ཏདྱ་ཐཱ། ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨིཊྚེ་ཝ་ཊྚེ། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ་ཀུ་སུ་མེ་ཝ་རེ། ཨི་ལི་མི་ལི། ཙི་ཏི་ཛྭ་ལ་མ་པ་ན་ཡ་སཝཱཧཱ། སྔགས་འདི་རྣམས་ཁ་ཏོན་བྱེད་པའི་རིགས་ཀྱི་བུའམ། རིགས་ཀྱི་བུ་མོས་ལན་གཅིག་བརྗོད་དམ། དྲན་ཞིང་ཡིད་ལ་བྱས་སམ།་ལུས་ལ་བཅངས་ན། མཚམས་མེད་པ་ལྔ་དང ། དེ་དང་ཉེ་བའི་སྡིག་པའི་ལས་འབྱང་ཞིང་སེམས་ཅན་དམྱལ་བ་དང ། ཡི་དྭགས་དང ། དུད་འགྲོའི་སྐྱེ་གནས་སུ་མི་སྐྱེ་ཞིང ། མི་ཁོམ་པ་བརྒྱད་དུ་སྡུག་བསྔལ་དང་བཅས་པར་མི་འགྱུར་རོ། །གཅན་གཟན་དང ། སྲིན་པོ་དང ། མི་མ་ཡིན་པ་དང ། ནད་དང ། འཇིགས་པ་ཐམས་ཅད་ལས་ཐར་བར་འགྱུར་རོ། །ོཾ་རཀྵ་རཀྵ་ཞེས་པས་ཀྱང་བསྲུང་བར་བྱའོ། །ོཾ་ཨ་ཀཱ་རོ་མུ་ཁཾ་སརྦྦ་དྷརྨཱ་ཎཾ། ཨཱ་དྱ་ནུཏྤནྣ་ཏྭཏ་ཞེས་པས་གཏོར་མའི་ཆུས་ཡི་དྭགས་
5b
ལ་མཆོད་པར་བྱ་སྟེ། ཨོཾ་ཨཱཿ ཧཱུཾ་ཞེས་བས་སོ། །དེ་རྣམས་སྲུང་བའི་སྔགས་སོ། །ོཾ་མ་ཎི་པདྨེ་ཧཱུཾ། ཞེས་པས་སོ། །འདིས་ནི། རིགས་གསུམ་གྱི་བདག་པོར་འགྱུར་ཏེ། དེའི་ཕན་ཡོན་ནི། འདིའོ། །ཆོས་ཀྱི་སྐུ་དང་གཟུགས་ཀྱི་སྐུའི་ཐུགས་རྗེ་ཆེན་པོ་མཐོང་བར་འགྱུར་རོ། །ོཾ་ན་མཿ ་སརྦ་ཏ་ཐཱ་ག་ཏཱ་དྷུ་པེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཨོཾ་ན་མཿ སརྦ་ཏ་ཐཱ་ག་ཏཱ་པུཥེཔ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཨོཾ་ན་མཿ སརྦ་ཏ་ཐཱ་ག་ཏ་ཨཱ་ལོ་ཀེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཨོཾ་ན་མཿ ་སརྦ་ཏ་ཐཱ་ག་ཏ་གནྡྷེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཨོཾ་ན་མཿ ་སརྦ་ཏ་ཐཱ་ག་ཏ་ནཻ་ཝི་དྱ་པཱུ་ཛེ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཨོཾ་ན་མཿ ་སརྦ་ཏ་ཐཱ་ག་ཏ་ཤཔྟ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཨོཾ་ན་མཿ ་སརྦ་ཏ་ཐཱ་ག་ཏ་མཎྜ་ལ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། དེ་ནས་མཆོད་པས་ཡང་དག་མཆོད། ། སྟོང་ཉིད་ཡེ་ཤེས་ལས་བྱུང་བའི། །ཐབས་དང་ཤེས་རབ་གཉིས་ལྡན་པའི། །ཧྲཱིཿ ་ཡིག་དཀར་པོ་ཡང་དག་ལྡན། །སྔགས་ཀྱི་ལེའུ་སྟེ་གཉིས་པའོ།། །། ལས་དང་ཆོ་ག་བསྟན་པའི་ཕྱིར། །དང་པོ་ཞི་བའི་ལས་བསྒྲུབས་ན། །ཡིད་དུ་འོང་བའི་གནས་དག་ཏུ། །དཀར་པོ་དང་པོ་གསལ་དུས་སུ། །དྲི་ཞིམ་ཆུ་ཡིས་ལེགས་
6a
༄#། །བྱུགས་ཏེ། །མེ་ཏོག་དཀར་པོ་བཀྲམ་བྱས་ནས། །ཁྲུས་དང་ཁ་ཟས་ཕྱོགས་མཐུན་པའི། །བདེ་བའི་སྟན་ལ་ཉེར་འདུག་སྟེ། །བུམ་པ་དཀར་པོ་ཙནྡན་དཀར། །དྲིས་བཀང་གོས་ཀྱིས་ལེགས་པར་དཀྲི། །མཎྜལ་དབུས་སུ་ལེགས་པར་གཞག་།ཧྲཱིཿ ་ལས་བྱུང་བའི་སེམས་དཔའི་སྐུ། །ཞལ་གཅིག་ཕྱག་གཉིས་སྐུ་མདོག་དཀར། །རྒྱན་རྣམས་རྫོགས་པ་པདྨ་བསྣམས། །ཟླ་བའི་གདན་ལ་ལེགས་བཞུགས་པ། །ཧྲཱིཿ ་ལས་འོད་ཟེར་འཕྲོ་བ་བསྒོམ། །ཕྱག་སྟོང་སྤྱན་ཡང་དེ་བཞིན་ཏེ། །རྒྱས་པའི་སྐུ་ནི་མདུན་བསམས་ནས། །ཧྲཱིཿ ་ཡི་འཕྲོ་འདུ་གསལ་བ་ནི། །བཟླས་པ་རབ་ཏུ་གསལ་བ་སྟེ། །གསང་སྔགས་འདི་ནི་བརྗོད་པར་བྱའོ། །ན་མོ་རཏྣ་ཏྲ་ཡཱ་ཡ། ན་མ་ཨཱརྱ་ཛྙཱ་ན་ས་གཱ་ར་བཻ་རོ་ཙ་ན་ཡ། བྱཱུ་ཧ་རཱ་ཛ་ཡ། ཏ་ཐཱ་ག་ཏ་ཡ། ཨརྷ་ཏེ་སམྱཀྶཾ་བུདྡྷ་ཡ། ན་མཿ ་སརྦ་ཏ་ཐཱ་ག་ཏེ་བྷྱཿ ། ཨརྷད་བྷྱཿ ། སམྱཀྶཾ་བུདྡྷཱ་བྷྱཿ ། ན་མ་ཨཱརྱ་ཨ་བ་ལེ་ཀི་ཏེ་ཤཝ་རཱ་ཡ། བོདྷི་སཏྭཱ་ཡ། མ་ཧཱ་སཏྭ་ཡ། མ་ཧཱ་ཀ་རུ་ཎི་ཀཱ་ཡ། ཨ་མི་ཏ་བྷ་ཡ་ཆེ་གེ་མོ་ཤཱནྟིཾ་ཀུ་རུ་སཝཱཧཱ། ཞེས་བཟླས་པར་བྱའོ། །བྲུཾ། རྣམ་པར་སྣང་མཛད་བུམ་པའི་ཆུས། །གང་དག་ལེགས་པར་ཁྲུས་བྱེད་པ། །དྲི་མ་ཐམས་ཅད་ཡོངས་དག་ནས། །འབྲས་བུ་བདེ་བ་དེ་ཐོབ་འགྱུར། །
6b
འཇིགས་པ་ཀུན་ལས་རྣམ་གྲོལ་ནས། །མྱུར་དུ་ཆུ་སྐྱེས་མཐོང་བར་འགྱུར། །དེ་ནས་རྒྱས་པ་སྒྲུབ་འདོད་ན། །ནགས་ཚལ་ཤིན་ཏུ་མཐོ་བར་ནི། །དྲི་ཞིམ་ཆུ་ཡིས་ལེགས་བྱུགས་ལ། །འབྲས་བུར་བཅས་པའི་མེ་ཏོག་དགྲམ། །རྒྱན་རྣམས་ཡོངས་སུ་བཏགས་ནས་ནི། །བདེ་བའི་སྟན་ལ་ཉེར་འདུག་སྟེ། །རིན་ཆེན་སྣ་ལྔ་འབྲུ་སྣར་བཅས། །རིན་ཆེན་ག་འུར་བླུག་པར་བྱ། །མཎྜལ་དབུས་སུ་ལེགས་པར་གཞག་།ཧྲཱིཿ ་ལས་བྱུང་བའི་སེམས་དཔའི་སྐུ། །ཞལ་གཅིག་ཕྱག་གཉིས་སྐུ་མདོག་སེར། །རྒྱན་རྣམས་རྫོགས་པ་པདྨ་བསྣམས། །ཕྱག་སྟོང་སྤྱན་ཡང་དེ་བཞིན་ཏེ། །རྒྱས་པའི་སྐུ་ནི་མདུན་བསམས་ནས། །མཆོད་པ་ལྔ་ཡིས་ཡང་དག་མཆོད། །ཧྲཱིཿ ་ཡི་འཕྲོ་འདུ་གསལ་བར་བཟླས། །ན་མོ་རཏྣ་ཏྲ་ཡཱ་ཡ། ན་མ་ཨཱརྱ་ཛྙཱ་ན་ས་ག་ར་བཻ་རོ་ཙ་ན་ཡ། བྱཱུ་ཧ་རཱ་ཛཱ་ཡ། ཏ་ཐཱ་ག་ཏཱ་ཡ། ཨརྷ་ཏེ་སམྱཀྶཾ་བུདྡྷཱ་ཡ། ན་མཿ ་སརྦ་ཏ་ཐཱ་ག་ཏེ་བྷྱཿ ། ཨརྷ་ད་བྷྱཿ ། སམྱཀྶཾ་བྷུདྡྷེ་བྷྱཿ ། ན་མཿ ་ཨཱརྱ་བ་ལོ་ཀི་ཏེ་ཤཝ་རཱ་ཡ། བོ་དྷི་སཏྭ་ཡ། མ་ཧཱ་སཏྭ་ཡ། མ་ཧཱ་ཀཱ་རུ་ཎི་ཀཱ་ཡ། རཏྣ་ཀུ་ན་པུཥྚིཾ་ཀུ་རུ་སཝཱ་ཧཱ། བང་མཛོད་སྟོང་པའི་ཐོག་བཞག་ན། །འབྲུ་ཡིས་ཡོངས་སུ་ཁེངས་པར་འགྱུར། །དེ་ནས་དབང་གི་ལས་བྱེད་ན། །སྡུད་པར་བྱེད་ན་ཆུ་ཀླུང་འགྲམ། །པ་ལ་ཤ་དང་ཨ་ཤཝཏྠ། །མེ་ཏོག་དམར་པོའི་རིལ་བུ་
7a
༄#། །བྱས། །བསེ་གབ་དམར་པོའི་ནང་དུ་གཞུག་།མེ་ཏོག་དམར་པོས་རབ་ཏུ་མཆོད། །ཧྲཱིཿ ་ཡིག་ལས་བྱུང་སྒྲོལ་མའི་སྐུ། །ལྗང་གུ་ཕྱག་ན་ལྕགས་ཀྱུ་འཛིན། །ཕྱག་སྟོང་སྤྱན་ཡང་དེ་བཞིན་ཏེ། །རྒྱས་པའི་སྐུ་ནི་མདུན་བསམས་ནས། །མཆོད་པ་ལྔ་ཡིས་མཆོད་བྱས་ཏེ། །ཧྲཱིཿ ་ཡི་འཕྲོ་འདུ་གསལ་བར་བཟླས། །ན་མོ་རཏྣ་ཏྲ་ཡཱ་ཡ། ན་མ་ཨཱརྱ་ཛྙཱ་ན་ས་ག་ར་བཻ་རོ་ཙ་ནཱ་ཡ། བྱཱུ་ཧ་རཱ་ཛཱ་ཡ། ཏ་ཐཱ་ག་ཏ་ཡ། ཨརྷ་ཏེ། སམྱཀྶཾ་བྷུདྡྷེ་བྷྱཿ ། ན་མཿ ་སརྦ་ཏ་ཐཱ་ག་ཏེ་བྷྱཿ ། ཨརྷད་བྷྱཿ ། སམྱཀྶཾ་བྷུདྡྷེ་བྷྱཿ ། ན་མ་ཨཱརྱ་བ་ལོ་ཀི་ཏེ་ཤཝ་རཱ་ཡ། བོ་དྷི་སཏྭཱ་ཡ། མ་ཧཱ་སཏྭཱ་ཡ། མ་ཧཱ་ཀཱ་རུ་ཎི་ཀཱ་ཡ། ཨ་མོ་གྷ་བྷསྨི་ཀུ་རུ། ཨོཾ་ཏཱ་རེ་ཏུཏྟཱ་རེ་ཏུ་རེ་ཨ་མོ་གྷ་བྷསྨི་ཀུ་རུ་སཝཱ་ཧཱ། རྫས་ཀྱི་ལྡེ་གུས་ལུས་བྱུགས་ན། །བྱུགས་པ་དེ་ཡིས་ཁུགས་པར་འགྱུར། །དེ་ནས་འཕྲིན་ལས་བྱེད་འདོད་ན། །དུར་ཁྲོད་ཤིང་གཅིག་དག་ཏུ་ནི། ། བ་ཡི་ལྕི་བས་ལེགས་བྱུགས་ནས། །མེ་ཏོག་སྔོན་པོ་ནིམ་པ་ཡི། །སྤོས་ཀྱི་ཚོམ་བུ་ལྔ་སྟེང་དགྲམ། །བྱང་ཆུབ་འདུག་སྟེ་ལས་འདི་བརྩམ། །གཅན་གཟན་སྟེང་དུ་ཆུ་ཤེལ་ཏེ། །ཧྲཱིཿ ་ཡི་ཡི་གེ་ལས་བྱུང་བའི། །མདོག་དཀར་རལ་པའི་ཐོར་ཚུགས་ཅན། །ཞལ་གཅིག་སྤྱན་ནི་གསུམ་པ་སྟེ། །རི་དྭགས་པགས་པ་འཛིན་པ་ཡི། །དྲང་
7b
སྲོང་ཁྲོས་པའི་ཆ་བྱད་ཅན། །ཕྱག་བཞི་དང་པོ་མཆོག་སྦྱིན་པ། །གཡོན་པ་པད་སྟེང་རལ་གྲི་ཅན། །གཡས་པ་ལྟོས་འགྲོས་བརྒྱན་པའི་མདུང ། །རྩེ་གསུམ་དཀར་པོས་བརྒྱན་པའོ། །གཡོན་ན་ཐོད་པ་དཀར་པོ་སྟེ། །དྲི་ཞིམ་མེ་ཏོག་དག་གིས་བཀང ། །རྒྱལ་པོ་ཆེན་པོ་རོལ་པ་ལྟར། །ཅུང་ཞིག་ཟུར་གྱིས་གཟིགས་པའོ། །ཕྱག་སྟོང་སྤྱན་ཡང་དེ་བཞིན་ཏེ། །བསྐལ་པ་བཟང་པོའི་སངས་རྒྱས་སྟོང ། །པདྨའི་གདན་ལ་ལེགས་ཞུགས་པའི། །རྒྱས་པའི་སྐུ་ནི་ལེགས་བསམས་ནས། །ཧྲཱིཿ ་ཡི་འཕྲོ་འདུ་ལས་བྱུང་བའི། །གསང་སྔགས་རྒྱལ་པོ་བཟླས་པར་བྱ། །ན་མོ་རཏྣ་ཏྲ་ཡཱ་ཡ། ན་མ་ཨཱརྱ་ཛྙཱ་ན་སཱ་ག་ར་བཻ་རོ་ཙ་རཱ་ཡ། བྱཱུ་ཧ་རཱ་ཛཱ་ཡ། ཏ་ཐཱ་ག་ཏཱ་ཡ། ཨརྷ་ཏེ། སམྱཀྶཾ་བྷུདྡྷཱ་ཡ། ན་མཿ ་སརྦ་ཏ་ཐཱ་ག་ཏེ་བྷྱཿ ། ཨརྷད་བྷྱཿ ། སམྱཀྶཾ་བྷུདྡྷེ་བྷྱཿ ། ན་མ་ཨཱརྱ་བ་ལོ་ཀི་ཏེ་ཤཝ་རཱ་ཡ། བོ་དྷི་སཏྭཱ་ཡ། མ་ཧཱ་སཏྭཱ་ཡ། མ་ཧཱ་ཀཱ་རུ་ཎི་ཀཱ་ཡ། ཏདྱ་ཐཱ། ཨོཾ་ཨ་ཀ་ཊེ་ནི་ཀ་ཊེ། ཀ་ཊ་ཀ་ཊ་ཀ་རོ་ཊེ་ཀ་རོ་ཊ་བཱི་རྱེ་སཝཱ་ཧཱ། ཨོཾ་ཀརྨ་ཨ་མོ་གྷ་བི་བཛྲ་སིཾ་ཧ་ན་དི་ཧཱུཾ་ཕཊ། དྲིའམ་བྱུག་པ་དག་ལ་ནི། །བཏབ་པ་ལུས་ལ་བྱུག་པར་བྱ། །མེ་ཏོག་སྔོན་པོ་མགོ་ལ་གཞག་།མཎྜལ་ཆུ་ཡིས་ལུས་ལ་བྱུག་།ཉི་ཤུ་རྩ་ལྔ་བཟླས་ན་ནི། །ལས་རྣམས་ཐམས་ཅད་འགྲུབ་པར་འགྱུར། །དེ་ནས་བཞི་ག་སྒྲུབ་འདོད་ན། །བཀྲ་ཤིས་དུས་
8a
༄#། །སུ་རྫོགས་དུས་སུ། །རི་བོ་ཡིད་འོང་གནས་དག་ཏུ། །ས་གཞི་ཆག་ཆག་ལེགས་བཏབ་སྟེ། །མཎྜལ་ལེགས་བྱས་མེ་ཏོག་ནི། །དྲི་ཞིམ་དཀར་པོས་ཡོངས་གཏོར་ཏེ། །གཙང་ཞིང་དག་པའི་རྫས་རྣམས་དགྲམ། །གཙང་མ་བྲམ་ཟེ་བྱས་ཏེ་གཞག་།ཁྲུས་དང་ཀུ་ཤའི་སྟེང་གནས་ཏེ། །ཧྲཱིཿ ་ལས་བྱུང་བའི་ཆུ་སྐྱེས་སྟེང་།། ཆུ་སྐྱེས་མདོག་འདྲ་ཞལ་གསུམ་ཡང ། །འཛུམ་ཞིང་ཞི་བའི་ཆ་བྱད་ཅན། །ལྗང་གུ་བཞད་པའི་ཞལ་གསུམ་པ། །ནག་པོ་ཁྲོས་པ་དམར་སེར་སྐྲ། །སེར་པོའི་ཞལ་ནི་འཛུམ་པ་སྟེ། །དམར་པོ་བཅོམ་ལྡན་འདས་ཀྱི་དབུ། །རི་དྭགས་པགས་པས་སྟོད་གཡོགས་ཤིང ། །སྣ་ཚོགས་ཤམ་ཐབས་མནབས་པ་ཡི། །ཞབས་གཉིས་ཕྱག་དྲུག་མཉམ་པར་བཞེངས། །གཡས་གཡོན་དང་པོ་ཐལ་མོ་སྦྱར། །བར་མ་བགྲང་ཕྲེང་པདྨ་བསྣམས། །ཐ་མ་མཆོག་སྦྱིན་སྤྱི་བླུགས་འཛིན། །བུམ་པ་རྣམ་སྣང་ལྷ་མོ་ནི། །ལཱ་སྱེ་མ་ལེ་གིརྟི་སྟེ། །ནིརྟི་ནང་གི་ལྷ་མོ་དག་།ཟླ་བའི་གདན་ལ་ལེགས་པར་བཞུགས། །ཧྲཱིཿ ་ཡི་ཡི་གེ་ལས་བྱུང་བའི། །གསང་སྔགས་རྒྱལ་པོ་བཟླས་པར་བྱ། །ན་མོ་རཏྣ་ཏྲ་ཡཱ་ཡ། ན་མ་ཨཱརྱ་ཛྙཱ་ན་སཱ་ག་ར་བཻ་རོ་ཙ་ནཱ་ཡ། བྱཱུ་ཧ་རཱ་ཛཱ་ཡ། ཏ་ཐཱ་ག་ཏཱ་ཡ། ཨརྷ་ཏེ། སམྱཀྶཾ་བུདྡྷཱ་ཡ། ན་མཿ ་སརྦ་ཏ་ཐཱ་ག་ཏེ་བྷྱཿ ། ཨརྷད་
8b
བྷྱཿ ། སམྱཀྶཾ་བུདྡྷེ་བྷྱཿ ། ན་མ་ཨཱརྱ་བ་ལོ་ཀི་ཏེ་ཤཝ་རཱ་ཡ། བོ་དྷི་སཏྭཱ་ཡ། མ་ཧཱ་སཏྭ་ཡ། མ་ཧཱ་ཀཱ་རུ་ཎི་ཀཱ་ཡ། ཏདྱ་ཐཱ། ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨཊྚེ་ཊེ་ཝཊྚེ་ཊེ། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ་ཀུ་སུ་མ་ཝ་རེ། ཨི་ལི་མི་ལི་ཙི་ཏི་ཛྭ་ལ་མ་པ་ན་ཡ་སཝཱ་ཧཱ། བུམ་པའི་ཆུ་ལ་ལེགས་བསྒྲུབས་ནས། །ལུས་ལ་བྱུགས་ན་འགྲུབ་པར་འགྱུར།་ཆོ་གས་སྒྲུབ་པའི་ལེའུ་སྟེ་གསུམ་པའོ།། །།དེ་ནས་ཐབས་ཀྱི་རིམ་པ་ནི། གྲོ་གའམ་རས་སམ་ཤིང་ཤུན་ལ། །ར་ཡི་འོ་མས་བྲིས་པ་ཡི། །ཚོམ་བུ་ལྔ་ཡི་འཁོར་ལོ་ལ། །དབུས་སུ་སྐུ་ཡི་ས་བོན་ཏེ། །ལྔ་པ་ཡི་ནི་ལྔ་པ་སྟེ། །ཤར་དུ་དེ་ཡང་བྲི་བར་བྱ། །བཞི་པའི་ལྔ་པས་དབུས་སུ་མཚན། །ལྷོ་རུ་དེ་ནི་ཡང་དག་དགོད། །ལྔ་པའི་དང་པོ་བཞི་པའི་གསུམ། །ནུབ་ཏུ་དེ་ནི་ཡང་དག་དགོད། །ལྔ་པ་ཡི་ནི་ལྔ་པ་ལ། །ེ་ཡི་རྣམ་པར་སྦྱར་བ་སྟེ། །བྱང་དུ་དེ་ནི་ཡང་དག་དགོད། །དབུས་སུ་ཐུགས་ཀྱི་ས་བོན་ཏེ། །ཤཱནྟིཾ་ཀུ་རུ་མཚམས་སུའོ། །སཝཱ་ཧཱ་དབུས་སུ་དགོད་པར་བྱ། །དེ་ལྟར་འཁོར་ལོ་གསལ་བཀོད་ནས། །དངུལ་ལམ་དཀར་པོའི་གའུར་གཞུག ། ཐམས་ཅད་ལས་ཀུན་ཞི་བར་འགྱུར། །ཡུང་བའི་ཆུ་ཡིས་བྲིས་པ་ཡི། །པུཥྚིཾ་ཀུ་རུ་མཚམས་སུའོ། །ཁམ་ཕོར་སེར་པོར་ལེགས་པར་གཞུག་།རྒྱས་པའི་ལས་རྣམས་
9a
༄#། །འགྲུབ་པར་འགྱུར། །པ་ལ་ཤ་ཡིས་ལེགས་པར་བྲིས། །བ་ཤཾ་ཀུ་རུ་མཚམས་སུ་དགོད། །ཁམ་ཕོར་དམར་པོར་ལེགས་པར་གཞུག་།དབང་གི་ལས་རྣམས་འགྲུབ་པར་འགྱུར། །ནིམ་པའི་ཆུ་ཡིས་ལེགས་པར་བྲིས། །མཱ་ར་ཡ་ནི་མཚམས་སུ་དགོད། །ལྕགས་སམ་ཐོད་པར་ཡང་དག་གཞུག་།འཕྲིན་ལས་ཐམས་ཅད་འགྲུབ་པར་འགྱུར། །ཙནྡན་དཀར་པོ་དྲི་ཞིམ་ཞིང ། །ཞི་བས་དེ་ནི་མེ་ལ་བསྲེག་།འབྲས་བུ་མངར་དང་བཅས་པའི་ཤིང་།། རྒྱས་པས་དེ་ནི་མེ་ལ་བསྲེག་།དབང་ནི་པ་ལ་ཤ་ཡི་ཤིང ། །དེ་ལ་བསྲེགས་ན་ཁུགས་པར་འགྱུར། །ནིམ་པའི་ཤིང་ལ་ཚར་གཅད་པའི། །བསྲེགས་པས་འཕྲིན་ལས་འགྲུབ་པར་འགྱུར། །འཁོར་ལོའི་ལེའུ་སྟེ་བཞི་པའོ།། །།དེ་ནས་ལས་ཀྱི་རིམ་པ་ནི། །དུར་བའི་རྩ་དང་འབྲས་ཀྱི་འདབ། །ཏིལ་དང་ཡུངས་ཀར་ཅི་ཙེ་ལ། །གསང་སྔགས་བཟླས་ནས་གྲུབ་པ་ནི། །ད་ལིའི་ཤིང་ལ་ལེགས་བསྲེགས་ནས། །ཐམས་ཅད་རབ་ཏུ་ཞི་བར་འགྱུར། །ཀུ་ཤ་སྟར་བུ་ཤུག་འབྲུམ་དང ། །སྟག་པའི་མེ་ཏོག་དམར་པོ་དང ། །གསང་སྔགས་བཟླས་པ་རབ་བྱས་ནས། །ཙནྡན་ཤིང་ལ་ལེགས་བསྲེགས་ནས། །རྒྱས་པར་བྱ་བའི་ལས་འགྲུབ་
9b
ཅིང ། །ནུས་པ་མཆོག་ནི་ཐོབ་པར་འགྱུར། །པ་ལ་ཤ་ཡི་ཤིང་དག་དང ། །ཁྲེ་དང་ཅི་ཙེ་མོ་སྲན་ལ། །གསང་སྔགས་བཟླས་པ་རབ་བྱས་ཏེ། །པདྨ་ཀ་ཡི་ཤིང་ལ་བསྲེགས། །ནུས་པ་མཆོག་ནི་ཐོབ་པར་འགྱུར། །ཐམས་ཅད་དབང་དུ་འདུས་པར་འགྱུར། །གྲོ་དང་སོ་བ་འབྲས་དང་ནི། །བྲ་བོ་མོན་སྲན་ཏིལ་ནག་པོ། །གསང་སྔགས་རབ་ཏུ་བཟླས་བྱས་ཏེ། །ཁ་ཏི་ར་ཡི་ཤིང་ལ་བསྲེག་།ནུས་དང་ལྡན་ཏེ་ལས་རྣམས་ནི། །མྱུར་བ་ཉིད་དུ་འགྲུབ་པར་འགྱུར། །པྲ་ཧ་ཁ་ཚའི་ཤིང་དག་ལ། །ལོ་མ་འབྲས་བུར་བཅས་པ་དང ། །རྡོ་རྗེའི་ཤིང་ལ་སྔགས་བཟླས་ནས། །མྱ་ངན་འཚང་གི་ཤིང་ལ་བསྲེག་།ནུས་པ་ཐོབ་ནས་མྱུར་དུ་ནི། །མི་རྣམས་ཐམས་ཅད་དབང་དུ་སྡུད། །ལྡོང་རོས་པདྨའི་རྩ་བ་ལ། །མུ་ལ་པ་ཏྲའི་ཤིང་དག་ལ། །གསང་སྔགས་རབ་ཏུ་བཟླས་བྱས་ནས། ། རུ་ར་ཡི་ཤིང་ལ་བསྲེག་།འཁོར་ལོའི་འོག་ཏུ་བཅུག་པ་ཡིས། །རྒྱལ་པོ་དབང་དུ་བྱེད་པར་འགྱུར། །པ་ལ་ཤ་ཡི་ཤིང་དག་དང ། །ཀཱ་ར་བི་རའི་འབྲས་དག་ལ། །གསང་སྔགས་རབ་ཏུ་བཟླས་བྱས་ནས། །འཛམ་བུའི་ཤིང་ལ་རབ་བསྲེགས་ནས། །རལ་གྲི་འོག་ཏུ་བཅུག་ན་ནི། །ཡུལ་དབང་ཡང་ནི་དབང་དུ་འགྱུར། །ཚེ་རབས་བརྒྱ་རུ་ལོན་པའི་རུས། །མཚོན་གྱིས་བསྣུན་པའི་རུས་པ་
10a
༄#། །དག་།གསང་སྔགས་རབ་ཏུ་བཟླས་བྱས་ནས། །སྐྱེར་པའི་མེ་ལ་རབ་བསྲེགས་ཏེ། །ལྕགས་ཀྱུའི་འོག་ཏུ་རབ་བཅུག་ན། །གླང་པོ་དབང་དུ་འགྱུར་བར་བྱེད། །བ་ལེ་ཏ་དང་ཏ་ལེ་ཤ། །ཁ་ཏི་ར་དང་དྷ་ཏི་མ། །དུར་ཁྲོད་ཤིང་ལ་རབ་བསྲེགས་ན། །སྟག་ལ་སོགས་པ་དབང་དུ་འདུ། །ནས་དང་འབྲས་དང་སོ་བ་དང ། །སྨན་དང་རིན་ཆེན་སྣ་ཚོགས་ཀྱིས། །མཎྜལ་ཟླུམ་པོ་ལེགས་བྱས་ཏེ། །རྒྱན་རྣམས་རྫོགས་པའི་སངས་རྒྱས་ནི། །པདྨ་ཆུ་ཤེལ་ལས་སྐྱེས་པའི། ། ཆུ་ཤེལ་མདོག་ཅན་འཛུམ་དང་བཅས། །རྡོ་རྗེ་སྐྱིལ་མོ་ཀྲུང་བཅས་བཞུགས། །ཀུ་ཤའི་སྟན་ལ་ཤར་དུ་འདུག་།པདྨའི་ཕྱག་རྒྱ་བཅས་པ་ཡིས། །བྱམས་པའི་སེམས་ཀྱིས་དབུལ་བར་བྱའོ། །ནད་དང་རིམས་དང་འབྲུམ་བུ་དང ། །ཤུ་བ་གཡན་པ་མེ་དཔལ་དང ། །ནད་དང་གདོན་ནི་ཐམས་ཅད་བཟློག་།མཚམས་མེད་ལྔ་དང་མི་དགེ་བའི། །འབྲས་བུ་སྡུག་བསྔལ་ཐམས་ཅད་བཟློག་།མེའི་ལས་ཀྱི་ལེའུ་སྟེ་ལྔ་པའོ།། །།དེ་ནས་རྒྱལ་པོའི་འཇིགས་པ་ལ།། མཎྜལ་དཀར་པོ་ལེགས་བྱས་ལ། །ཙནྡན་དཀར་པོའི་དྲིས་བསྒོས་ཏེ། །མཆོད་ཡོན་མེ་ཏོག་དཀར་པོ་དང ། །ཅི་འབྱོར་པ་ཡིས་མཆོད་པ་ཡིས། །རྒྱལ་པོ་ལྟ་
10b
བུའི་གཟུགས་ལ་མཆོད། །སྡིག་པ་ཐམས་ཅད་དེ་མདུན་དུ། །བཤགས་ནས་མྱུར་དུ་སྐྱབས་སུ་འགྲོ། །གྲོ་ག་དག་གམ་ཤིང་ཤུན་ལ། །རྒྱལ་པོ་དག་གི་གཟུགས་བྱས་ཏེ། །ཡིག་འབྲུ་ལྔ་ཡིས་བཏབ་པ་ཡིས། །ཚོན་སྣ་ལྔ་ཡིས་རབ་ཏུ་བཅིང ། །བྱམས་པའི་སེམས་ཀྱིས་ཆུ་བོ་ལ། །བཀུར་ན་རྒྱལ་པོའི་ཆད་ལས་ཐར། །ོཾ་ཧཱུཾ་ཏྲཱཾ་ཧྲཱིཿ ་ཨཱཿ ་ཤོ་ན་ཧ་རི་མ་ཀ་ཏོ། ས་ར་ས་ར་ཀ་ར་ཀ་ར་སཝཱ་ཧཱ། གཅན་གཟན་འཇིགས་པ་འོངས་པའི་ཚེ། །མཎྜལ་དཀར་པོ་ལེགས་བྱས་ལ། །མེ་ཏོག་དཀར་པོས་རབ་ཏུ་གཏོར། །མཆོད་པ་ལྔ་ཡིས་རྒྱལ་པོ་མཆོད། །སྡིག་བཤགས་མྱུར་དུ་སྐྱབས་སུ་འགྲོ། །འབྲུ་སྣ་ལྔ་དང་རིན་ཆེན་ལྔ། །ཚོན་སྣ་ལྔ་ཡི་ཕུར་མ་ལྔ། །བྱས་པ་ལུས་ལ་བཏགས་པ་ལ། ། གཅན་གཟན་འཇིགས་པ་ཐམས་ཅད་ལས། །མྱུར་བ་ཉིད་དུ་གྲོལ་བར་འགྱུར། །ོཾ་ཨཱཿ ་ཧཱུཾ་ཏྲིཾ་ཧྲཱིཿ ་ཤོ་ཤ་ན་ཧ་རི་ཧ་ཏིརྨ་ཀ་རོ་ས་ར་ས་ར་ཀ་ར་ཀ་ར་སཝཱ་ཧཱ། ཆོམ་རྐུན་དག་གིས་འཇིགས་པ་ལ། །མེ་ཏོག་སྔོན་པོ་རྡོ་རྗེ་ཅན། །མཐིང་ནགས་གནོན་ཕྱག་རྒྱ་ཅན། །མཆོད་ནས་བདག་ཉིད་སྐྱབས་སུ་འགྲོ། །ོཾ་ཨཀྵོ་བྷྱཿ ་ཏ་ཀ་ཀ་ར་ཎ་ག་ར་ཁ་ཏི་བ་སཝ་དྷི་ཙིཀྲ་ཏ་ཡ་རི་ཀ་ཙེ་ཙ་ཏྲ་ཏིན་དུ་དནྟ་ས་ར་ས་ར་ཀ་ར་ཀ་ར་སཝཱ་ཧཱ། སྦྲུལ་གྱི་གདུག་པས་འཇིགས་པ་ལ། །བལ་པོ་སེ་འུའི་ལྕུག་མ་ལ། །བྲམ་ཟེའི་གཟུགས་ཀྱི་རྒྱན་
11a
༄#། །བསྒོམས་ནས། །རིན་ཆེན་འབྱུང་ལྡན་སྐུར་བསྒོམས་ཏེ། །སྤྱི་བོར་མུ་ཏིག་བྱི་རུ་དང ། །མན་ཤེལ་པདྨ་རཱ་ག་དང ། །ིནྡྲ་ནཱི་ལ་དུང་གཡས་འཁྱིལ། །གསེར་དང་དངུལ་དང་དུར་བ་དང ། །རིན་ཆེན་རྒྱན་དང་འབྲུ་སྣར་བཅས། །ཀུ་ཤ་གླ་རྩི་ཙནྡན་དང ། །བ་ལུ་སྐྱེར་པ་ཨུཏྤ་ལ། །གུར་གུམ་དྲི་ཞིམ་ལུས་ལ་བྱུག་།ོཾ་རཏྣ་སཾ་བྷཱ་བ་ས་ཏཾ་བི་ཤ་ས་ར་ས་ར་ཀ་ར་ཀ་ར་སཝཱཧཱ། །ལྕེ་འབབ་པ་ཡིས་འཇིགས་པ་ལ། །སྟག་དང་འབྲུག་གི་རུས་པ་དང ། །འཁར་བའི་ཕྱེ་མ་ལྕགས་ཕྱེ་དང ། །ཟངས་ཕྱེ་ར་གན་ཕྱེ་མ་དང ། །གསེར་གྱི་ཕྱེ་མ་གྲོ་བར་བཏུམ། །སྣང་བ་མཐའ་ཡས་སྐུར་བསྒོམས་ཏེ། །བྱམས་པས་ཕྱོགས་མཚམས་ཀུན་ཏུ་བསྟན། །དུག་རྣམས་སྣ་ཚོགས་དུད་པས་བདུག་།ོཾ་ཨ་མྲྀ་ཏ་བཛྲ་ཛྭ་ལ་བཛྲ་ཛྭ་ལ། གརྫ་གརྫ། ས་ར་ས་ར་ཀ་ར་ཀ་ར་སཝཱཧཱ། མི་ཡིས་འཇིགས་པ་དག་ལ་ནི། །འབྲུག་རུས་སེན་ད་ཝ་ཤ་དང ། །ཏིལ་དང་སཱ་ལུ་ཙི་ཙི་དང ། །ནས་དང་གྲོ་དང་རྒུན་འབྲུམ་གྱི། །ཐང་ཕྲོམ་དག་ལ་སྔགས་བཏབ་སྟེ། །མི་ཡི་ཕྱོགས་སུ་གཏོར་བར་བྱ། །ོཾ་བཻ་རོ་ཙ་ན་པྲ་བྷ་ཛྭ་ལ་ཛྭ་ལ་ས་ར་ས་ར་ཀ་ར་ཀ་ར་སཝཱཧཱ། རྣམ་པར་སྣང་མཛད་སྐུར་བསྒོམས་ཏེ། །མེ་ལ་གཏོར་ནས་ས་ཡིས་གསོད། །
11b
ཆུ་བོ་དག་གིས་འཇིགས་པ་ལ། །མཛེ་ཅན་ཕོ་མོའི་ཐོད་པ་ནི། །ར་དང་ཁྱི་དང་ཕག་གི་ཁྲག་།ས་བདག་སྡེ་བརྒྱད་གཟུགས་དང་བཅས། །ནང་དུ་བཅུག་སྟེ་ཆུ་བོར་དོར། །དོན་ཡོད་གྲུབ་པའི་སྐུ་རུ་གསལ། །ོཾ་ཨ་མོ་གྷ་སིདྡྷི། ཨོཾ་ཀ་བཻ་ཏཱ་ར་ཎི་ས་ར་ས་ར་ཀ་ར་ཀ་ར་སཝཱཧཱ། ཕྱག་སྟོང་སྤྱན་ཡང་དེ་བཞིན་ཏེ། །ཐུགས་རྗེ་ཆེན་པོའི་སྐུ་མཆོག་ནི། །སོ་སོར་གསལ་ཞིང་བསྒོམ་པར་བྱ། །སོ་སོའི་དབུ་ལ་སོ་སོར་བསམ། །བྱམས་པས་ཀུན་ལ་རབ་ཏུ་བལྟ། །འཇིགས་པ་ཀུན་ལས་གྲོལ་བར་འགྱུར། །འཇིགས་པ་ཀུན་སྲུང་བའི་ལེའུ་སྟེ་དྲུག་པའོ།། །།སྐུ་གདུང་མེ་ཏོག་དཀར་པོས་མཆོད། །ས་གཞི་དྲི་ཡིས་ཆག་ཆག་བཏབ། །སྙིང་པོ་གཟུངས་དང་བཅས་པའམ། །ཁྲུ་གང་ཚད་ཀྱི་མཆོད་རྟེན་ལ། །ལེགས་པར་མཆོད་ཅིང་བསྟོད་པར་བགྱི། །སྟོང་ཉིད་ཡེ་ཤེས་ལས་བྱུང་བའི། །ཐུགས་རྗེའི་གཟུགས་ཀྱི་རྟེན་དུ་ཤར། །རྫུ་འཕྲུལ་ཚད་མེད་བཞི་དང་ལྡན། །བྱང་ཆུབ་ཕྱོགས་རྣམས་ཡོངས་སུ་རྫོགས། །དྲི་མེད་དུང་འདྲ་དཀར་པོ་སྟེ། །རྒྱལ་ཆེན་བཞི་ཡང་དེ་བཞིན་ནོ། ། བྱང་ཆུབ་ཆེན་པོའི་མཆོད་རྟེན་ནི། །ཁྲི་འཕང་བཅུ་གསུམ་ཏོག་དང་ལྡན། །ལྷ་ཡི་རོལ་མོ་ཆར་དུ་འབབ། །ཆོས་སྒྲ་རྒྱུན་མི་འཆད་པའི་གཏེར། །རིན་ཆེན་ལྔ་ཡི་བདག་
12a
༄#། །ཉིད་དེ། །ཕུར་བུས་གདབ་ཅིང་ཡོངས་སུ་གཟུང ། །སངས་རྒྱས་ཀུན་གྱི་བྱིན་རླབས་ཆེ། །དེ་ཡི་བསོད་ནམས་རབ་བསྟན་པ། །མཚམས་མེད་ལྔ་དང་མི་དགེ་བཅུ། །ཉོན་མོངས་དབང་གྱུར་སྡིག་པ་རྣམས། །སྐད་ཅིག་ཙམ་གྱིས་དག་པར་འགྱུར། །ཤིན་ཏུ་གཙང་བའི་གནས་དག་ནི། ། བྱམས་ལྡན་སྙིང་རྗེ་ཅན་གྱིས་བྱས། །བྲམ་ཟེའི་རིགས་ལས་བྱུང་བ་ཡི། །འབྲི་མཁན་སྙིང་རྗེ་ཅན་གྱིས་བྱ། །རང་བསམ་རྣམ་པར་དག་པ་ཡིས། །མདུན་དུ་བདར་ཏེ་མཆོད་པར་བྱ། །ཚད་དང་ཁ་དོག་ཡོངས་དག་གསལ། །ཡིད་དུ་འོང་བ་དག་ལའོ། །ཟས་དག་ཡིད་དུ་འོང་བ་ཡི། །དཀར་གསུམ་སྦགས་པ་སྤངས་བ་ཡིས། །ཤ་དང་སྒོག་པ་ལ་ཕུག་དང ། །ཟན་དང་ཆང་ནི་ཤིན་ཏུ་སྤྲང ། །ཤེལ་ཕྲེང་པདྨའི་སྙིང་པོ་དང ། །བོ་དྷི་ཙེ་དང་མུ་ཏིག་ཤིས། །གླལ་དང་སྦྲིད་པ་མི་ཚིགས་རྣམས། །ནམ་ཡང་ཆོད་པར་མི་བྱའོ། །ཡོ་བྱད་དང་དམ་ཚིག་བསྟེན་པའི་ལེའུ་སྟེ་བདུན་པའོ།། །།ལས་རྣམས་སྣ་ཚོགས་སྒྲུབ་བྱེད་ན། །པོ་ཏིའམ་ལུགས་མ་རས་རིས་ལ། །བརྟེན་ནས་བདག་ནི་བྱམས་སེམས་ལྡན། །མུཾ་ལས་འཕགས་པ་འཇམ་དཔལ་ནི། །དམར་སེར་ཨུཏྤལ་པུ་ཏི་
12b
འཛིན། །མཉམ་པ་སྐྱིལ་མོ་ཀྲུང་གིས་བཞུགས། །བུམ་པ་ཁ་དོག་སེར་པོ་ནི། །རིན་ཆེན་ལྔ་དང་འབྲུ་སྣར་བཅས། །ཏདྱ་ཐཱ། ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨིཊྚེ་བཊྚེ། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ་ཀུ་སུ་མེ་ཝ་རེ། ཨི་ལི་མི་ལི། ཙི་ཏི་ཛྭ་ལ་མ་པ་ན་ཡ་སཝཱཧཱ། ལན་བདུན་ཡོངས་སུ་བཟླས་བྱས་ན། །གཏི་མུག་ཐམས་ཅད་ཞི་བར་འགྱུར། །ཤེས་རབ་ཆེན་པོ་ཐོབ་པར་འགྱུར། །རས་རིས་མཆོད་རྟེན་ལ་བརྟེན་ནས། །མཎྜལ་དྲི་ཞིམ་མེ་ཏོག་དགྲམ། །དཀར་གསུམ་མངར་གསུམ་དག་དང་ནི། །འབྲས་དང་ཏིལ་དང་ཡུངས་ཀར་དང ། །པདྨའི་རྩ་བ་དཀར་པོ་ལ། །རིལ་བུ་རྒྱ་ཤུག་འབྲུམ་བུ་ཙམ། །སྤྱན་རས་གཟིགས་ཀྱི་དབང་ཕྱུག་ནི། ། ཧྲཱིཿ ་ལས་བྱུང་བའི་སྐུ་མདོག་དཀར། །ཕྱག་ན་པདྨ་མཆོག་སྦྱིན་མཛད། །སེམས་དཔའི་སྐྱིལ་མོ་ཀྲུང་གིས་བཞུགས། །ཏདྱ་ཐཱ། ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨིཊྚེ་བཊྚེ། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ་ཀུ་སུ་མེ་ཝ་རེ། ཨི་ལི་མི་ལེ། ཙི་ཏི་ཛྭ་ལ་མ་པ་ན་ཡ་སཝཱཧཱ། རིལ་བུ་དག་ལ་སྔགས་བཏབ་སྟེ། །བྱམས་པའི་སེམས་དང་ལྡན་པས་བཟའ། །སྲིད་པའི་འདོད་ཆགས་ཞི་གྱུར་ནས། །རབ་ཏུ་བདེ་བ་ཐོབ་པར་འགྱུར། །མཎྜལ་སྔོན་པོ་ལེགས་བྱས་ནས། །ུཏྤལ་སྔོན་
13a
༄#། །པོ་ནིམ་པ་དང ། ། ག་རུ་དང་ཙནྡན་དང ། །དྲི་ཡི་ཆུ་ཡིས་བུམ་པ་དགང ། །ཕྱག་ན་རྡོ་རྗེ་གོས་སྔོན་ཅན། །སྐུ་མདོག་ལྗང་སྔོན་ཅུང་ཞིག་ཁྲོ། །རྡོ་རྗེ་དྲིལ་བུ་ཕྱག་ན་བསྣམས། །སེམས་དཔའི་སྐྱིལ་མོ་ཀྲུང་གིས་བཞུགས། །ཏདྱ་ཐཱ། ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨཊྚེ་བཊྚེ། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ་ཀུ་སུ་མེ་ཝ་རེ། ཨི་ལི་མི་ལི། ཙི་ཏི་ཛྭ་ལ་མ་པ་ན་ཡ་སཝཱཧཱ། ཧཱུཾ་བསྐྱེད་ཕྱག་ན་རྡོ་རྗེ་ཡིས། །བུམ་པའི་ཆུ་ཡིས་ཁྲུས་བྱས་ན། །ཞེ་སྡང་རབ་ཏུ་ཞི་བར་འགྱུར། །བཟོད་པ་ཆེན་པོ་ཐོབ་པར་འགྱུར། །དུག་རབ་ཏུ་ཞི་བར་བྱེད་པའི་ལེའུ་སྟེ་བརྒྱད་པའོ།། །།རས་སམ་གྲོ་ག་ཤིང་ཤུན་ལ། །འཁོར་ལོ་རྩིབས་བཞི་མུ་ཁྱུད་བཅས། །དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཆེ་གེ་མོ་ལ་རཀྵ་རཀྵ་ཞེས་བྱའོ། །སྲུང་བ་ལུས་ལ་བཏགས་བྱས་ན། །ནད་དང་གདོན་དང་རིམས་དང་ནི། །འཇིགས་པའི་ནད་དང་གདོན་ལས་ཐར། །བདེ་བ་ཡོངས་སུ་རྫོགས་པར་འགྱུར། །སྐུད་པ་དག་ནི་དཀར་པོ་ལ། །མདུད་པ་དག་ནི་རབ་བྱས་ཏེ། །བདུན་ནམ་ཉི་ཤུ་རྩ་གཅིག་གམ། །བརྒྱ་རྩ་བརྒྱད་ནི་ལེགས་བཟླས་ནས། །སྲུང་བའི་དམ་པ་འདི་བྱས་ན། །སྲུང་བ་ཡི་
13b
ནི་དམ་པ་འདིས། །སྲུང་བའི་མཆོག་ཏུ་འགྱུར་བའོ། །མུ་ཏིག་རིན་ཆེན་བྱི་རུ་གསེར། །ག་བུར་གུར་གུམ་གླ་རྩི་དང ། ། ག་རུ་དང་དུ་རུ་སྐ། །ཕུར་མ་སྙིང་གར་གདགས་པར་བྱ། །ཙནྡན་གླ་རྩི་གུར་གུམ་དང ། །གུ་གུལ་ནག་པོ་བསྲེགས་པའི་ཕྱེ། །བ་ཡི་འོ་མས་ལྡེ་གུ་བྱས། །གནས་གསུམ་དག་ཏུ་བྱུགས་པས་ནི། །གདོན་དང་ནད་ཀྱིས་འཇིགས་ཀུན་ལ། །བྱུགས་པས་དེ་ནི་སྲུང་བར་འགྱུར། །སྲུང་བའི་འཁོར་ལོའི་ལེའུ་སྟེ་དགུ་པའོ།། །།སེར་བ་ཡོངས་སུ་སྲུང་བ་ནི། ། སེང་ལྡེང་ལྷང་ཏིའི་ཕུར་བུ་ལ། །གཟུངས་སྔགས་བཟླས་ནས་དབུས་སུ་ནི། །ཧཱུཾ་ལས་བྱུང་བའི་སྐུ་བསྐྱེད་དོ། །ཕྱོགས་བཞིར་ཁྲོ་བོ་ཆེན་པོ་ནི། །ཤར་དུ་ཁམས་གསུམ་རྣམ་རྒྱལ་ནི། །སྐུ་མཆོག་དཀར་པོ་མེ་དཔུང་འབར། །རྡོ་རྗེ་འཁོར་ལོ་སྡིགས་མཛུབ་མཛད། །ོཾ་པྲ་ཛྙཱནྟ་ཀྲི་ཏ་ཧ་ན་ཧ་ན་ཧཱུཾ་ཕཊ། ལྷོ་རུ་གཤིན་རྗེ་གཤེད་པོ་ནི། །དམར་ནག་ལག་ན་བེ་ཅོན་འཛིན། །ོཾ་ཡ་མཱནྟ་ཀྲྀཏ་ཏིཥྛ་ཏིཥྚྷ་ཧཱུཾ་ཕཊ། ནུབ་ཏུ་རྟ་མགྲིན་དམར་པོ་ནི། །མེ་དཔུང་རྡོ་རྗེ་དབྱུག་པ་འཛིན། །ོཾ་ཧ་ཡ་གྲི་བ་ཧུ་ལུ་ཧུ་ལུ་ཧཱུཾ་ཕཊ། བྱང་དུ་ཁྲོ་གཉེར་ཅན་སྐུ་ནི། །ལྗང་སྔོན་རལ་གྲི་འཛིན་པ་སྟེ། །ོཾ་ཨ་མོ་གྷ་ཀ་བྷརྀ་ཀུ་ཊི་བནྡྷ་བནྡྷ་ཧཱུཾ་ཕཊ། ཕྱོགས་བཞིར་ཕུར་བུ་དག་ལ་ནེ། །བདུན་ནམ་ཉི་ཤུ་རྩ་
14a
༄#། །གཅིག་བཟླས། །གཅན་གཟན་དྲི་མ་ཡུངས་ཀར་བསྲེས། །གསང་སྔགས་བཟླས་ཤིང་མཁའ་ལ་གཏོར། །ོཾ་བཛྲ་ཀྲོ་དྷ་ཧུ་ལུ་ཧུ་ལུ། ཏིཥྛ་ཏིཥྛ། བནྡྷ་བནྡྷ། ཧ་ན་ཧ་ན་ཧཱུཾ་ཕཊ། སེར་བ་སྲུང་བའི་ལེའུ་སྟེ་བཅུ་པའོ།། །།དེ་ནས་བཅོམ་ལྡན་འདས་ཀྱིས་འོད་ཟར་རབ་ཏུ་བཀྱེ་སྟེ་ཕྱག་སྟོང་དང་སྤྱན་སྟོང་ལས་འོད་ཟེར་བྱུང་བ་འདི་ལྟ་སྟེ། དཀར་པོ་དང ། དམར་པོ་དང ། ནག་པོ་དང ། ལྗང་གུ་དང ། སེར་པོ་སྟེ། འོད་ཟེར་དེ་དག་གིས་འགྲོ་བ་རིས་དྲུག་པོ་དེ་དག་ཐམས་ཅད་ལ་ཁྱབ་སྟེ་དབུགས་དབྱུང་བར་མཛད་དོ། །དེ་ནས་རྒྱལ་ཆེན་རིགས་བཞི་དང ། སུམ་ཅུ་རྩ་གསུམ་དང ། འཐབ་བྲལ་དང ། དགའ་ལྡན་དང ། འཕྲུལ་དགའ་དང ། གཞན་འཕྲུལ་དབང་བྱེད་དང ། ཚངས་རིས་དང ། ཚངས་པ་ཀུན་འཁོར་དང ། ཚངས་པ་མདུན་ན་འདོན་དང ། ཚངས་པ་ཆེན་པོ་དང ། འོད་ཆུང་དང ། ཚད་མེད་འོད་དང ། འོད་གསལ་དང ། དགེ་ཆུང་དང ། ཚད་མེད་དགེ་དང ། དགེ་རྒྱས་དང ། སྤྲིན་མེད་དང ། བསོད་ནམས་སྐྱེས་དང ། འབྲས་བུ་ཆེ་བ་དང ། མི་ཆེ་བ་དང ། མི་གདུང་བ་དང ། ཤིན་ཏུ་མཐོང་བ་དང ། གྱ་ནོམ་སྣང་བ་དང ། འོག་མིན་ལ་སོགས་པའི་ལྷའི་བུ་དེ་
14b
དག་གིས་མཆོད་པའི་སྤྲིན་གྱི་ཆར་ཕབ་ནས་ལྷའི་བུ་རྣམས་ཀྱིས་ཚིགས་སུ་བཅད་པས་བསྟོད་པ། །སྤྱན་རས་གཟིགས་དབང་ཐུགས་རྗེའི་སྐུ། །ཕྱག་སྟོང་ཉོན་མོངས་སྒྲོལ་བའི་ཕྱག། སྤྱན་སྟོང་ཤེས་རབ་འོད་གསལ་ཏེ། །འགྲོ་དོན་མཛད་ལ་ཕྱག་འཚལ་བསྟོད། །ཅེས་བསྟོད་ནས་བཅོམ་ལྡན་འདས་ཐུགས་རྗེ་ཆེན་པོའི་སྐུ་དེ་མི་སྣང་བར་གྱུར་ནས་བཅོམ་ལྡན་འདས་ཤཱཀྱ་ཐུབ་པར་གྱུར་ཏོ། །དེ་ནས་ལྷའི་བུས་གསོལ་པ། འདིའི་ཕན་ཡོན་ཅི་ཡིན་ཞེས་ཞུས་པ་དང ། བཅོམ་ལྡན་འདས་ཀྱིས་བཀའ་སྩལ་པ།་གང་ཞིག་རྒྱུད་འདི་ཡིད་བྱེད་ན། །ནད་དང་རིམས་དང་གདོན་དང་ནི། །རྒྱལ་པོ་གཅན་གཟན་འཇིགས་པ་དང ། །འཇིགས་པ་ཀུན་ལས་གྲོལ་བར་འགྱུར། །འདོད་ཆགས་ཞེ་སྡང་གཏི་མུག་དང ། །མཚམས་མེད་སྡིག་པ་མི་དགེ་ཀུན། །རབ་ཏུ་ཞི་བར་བྱེད་པར་འགྱུར། །དམྱལ་བ་ངན་སོང་སྡུག་བསྔལ་དང ། །མི་ཁོམ་བརྒྱད་ལས་རྣམ་གྲོལ་ཏེ། །ཉན་དང་འཆད་དང་སྒོམ་པར་འགྱུར། །དྲི་མེད་ནམ་མཁའི་དཀྱིལ་ལྟ་བུར། །བཅོམ་ལྡན་འདས་ཀྱང་མཐོང་བར་འགྱུར། །ཞེས་བཀའ་སྩལ་ནས་བྱང་ཆུབ་སེམས་དཔའ་སེམས་དཔའ་ཆེན་པོ་འཕགས་པ་སྤྱན་རས་གཟིགས་དབང་ཕྱུག་སྟན་ལས་ལངས་ཏེ་བཅོམ་ལྡན་འདས་ཀྱི་ཞབས་ལ་སྤྱི་བོས་གཏུགས་ནས་ལེགས་
15a
༄#། །སོ་ལེགས་སོ་ཞེས་བྱ་བ་གསུངས་ནས་སྟན་ལ་འཁོད་དོ། །བྱང་ཆུབ་སེམས་དཔའ་འབུམ་ཕྲག་ལྔ་སྟོང་དང ། ལྷ་དང ། མི་དང ། ལྷ་མ་ཡིན་དུ་བཅས་པའི་འཇིག་རྟེན་ཡི་རང་སྟེ། བཅོམ་ལྡན་འདས་ཀྱིས་གསུངས་པ་ལ་མངོན་པར་བསྟོད་དོ། །པདྨ་ཅོད་པན་ཞེས་བྱ་བའི་རྒྱུད་ལེའུ་བཅུ་གཅིག་པ་རྫོགས་སོ།། །།པཎྜི་ཏ་དྷརྨ་ཤྲཱི་མི་ཏྲ་དང ། ལོཙྪ་བ་ཆོས་ཀྱི་བཟང་པོས་བསྒྱུར་ཅིང་ཞུས་ཏེ་གཏན་ལ་ཕབ་པ། །